5 vana inter office Handball mubaaraathuge main sponser akah Hitachi\nއިންޓަ އޮފީސް ހޭންޑް ބޯލް މުބާރާތް\nމި މުބާރާތް ކުރިޔަށްދާނީ ދެ ޑިވިޝަނަށް ބަހައިލައިގެން\nމި މުބާރާތް ފެށުމަށް ހަމަޖެހިފައިވަނީ ފެބްރުއަރީ2ގައި\nކ. މާލެ | 27 ޖެނުއަރީ 2020 | ހޯމަ 19:44 | 5,116\nއެސްޓީއޯގައި ބޭއްވުނު ރަސްމިއްޔާތުގެ ތެރެއިން - ރޭޑިއޯ މިރާޔާ\n5 ވަނަ އިންޓަ އޮފީސް/ ކޮމްޕެނީ ހޭންޑް ބޯޅަ މުބާރާތުގެ މެއިން ސްޕޮންސަރ އަކަށް އެސްޓީއޯ އިން ވިއްކަމުންގެންދާ ބްރޭންޑް ހިޓާޗީ ހަމަޖައްސައި އެއްބަސްވުމުގައި ސޮއި ކޮށްފިއެވެ.\nއެސްޓީއޯގެ ހެޑް އޮފީހުގައި ހޯމަ ދުވަހު ބޭއްވުނު ރަސްމިއްޔާތުގައި އެސްޓީއޯގެ ފަރާތުން ސޮއި ކުރެއްވީ އެެ ކުންފުނީގެ ޖެނެރަލް މެނޭޖަރ މަރިޔަމް ޕަރްވީން އެވެ. އޭނާ ވިދާޅުވީ މި މުބާރާތަކީ ވަރަށް ގިނަ އޮފީސްތަކުން ބައިވެރިވަމުން އަންނަ މުބާރާތެއް ކަމަށާއި މި މުބާރާތުގެ ސަބަބުން އޮފީސްތަކުގެ މުވައްޒަފުންގެ އެއްބައިވަންތަކަން ފެނިގެންދާ ކަމަށެވެ. މީގެ އިތުރުން ޕަރްވީން ވިދާޅުވީ އެސްޓީއޯއަކީ ޒުވާނުންނާއި ކުޅިވަރު ކުރިއެރުވުމަށް މަސައްކަތް ކުރަމުން އަންނަ ކުންފުންޏެއް ކަމަށާއި އެސްޓީއޯއިން މި ނޫންވެސް މުބާރާތްތައް ކުރިޔަށް އޮތްތާ ސްޕޮންސަރ ކުރާނެކަމަށެވެ.\nމި ރަސްމިއްޔާތުގައި ވާހަކަ ދައްކަމުން ހޭންޑް ބޯޅަ އެސޯސިއޭޝަނުގެ ހަޒާންދާރު އަހުމަދު ސަލީމް ވިދާޅުވީ މުބާރާތް އެސްޓީއޯއިން ސްޕޮންސަރ ކޮށްދެއްވި ކަމަށްޓަކައި އެސްޓީއޯއަށް ވަރަށް ހާއްސަ ޝުކުރެއް ދަންނަވާކަމަށެވެ.\nމި މުބާރާތް ކުރިޔަށްދާނީ ފެބްރުވަރީ މަހު 1 ވަނަ ދުވަހުން ފެށިގެން 27 ފެބްރުއަރީގެ ނިޔަލަށެވެ. މުބާރާތުގެ ކުޅުން ކުރިޔަށްދާނީ ނެޝަނަލް ހޭންޑްބޯލް ގްރައުންޑުގައެވެ.\nމި މުބާރާތް ކުރިޔަށްދާނީ ދެ ޑިވިޝަންއަކަށް ބަހައިލައިގެންނެވެ. މުބާރާތުގެ ފުރަތަމަ ޑިވިޝަން (ފިރިހެން) ބައިގައި ހަތަރު ޓީމެއް ވާދަކުރާ ގޮތައް ކުރިން އޮތް ނަމަވެސް ގުރުނެގުމަށްފަހު މިނިސްޓްރީ އޮފް ޓުއަރިޒަމް އިން ވަނީ މުބާރާތުގައި ބައިވެރި ނުވާން ނިންމައިފައެވެ. އެހެން ކަމުން މި ބައިގައި ބައިވެރިވާނީ ތިން ޓީމެވެ. އެއީ މޯލްޑިވްސް ނެޝަނަލް ޑިފެންސް ފޯރސް (އެމްއެންޑީއެފް)، މޯލްޑިވްސް ޕޮލިސް ސާވިސް އަދި މޯލްޑިވްސް ޕޯރޓްސް ލިމިޓެޑެވެ.\nމުބާރާތުގެ ދެވަނަ ޑިވިޝަން (ފިރިހެން) މެޗުތައް ކުޅެވިގެންދާނީ ތިން ގްރޫޕަކަށް ބަހައިލައިގެންނެވެ. މި ޑިވިޝަނުގައި 14 ޓީމު ވަނީ ބައިވެރިވެފައެވެ. މި ޑިވިޝަނުގެ ގްރޫޕް އެކެއްގައި ވާދަކުރާ ޓީމުތަކަކީ މިނިސްޓްރީ އޮފް ފިނޭންސް، ހަބީބް ބޭންކް، ކޮމާޝަލް ބޭންކް އޮފް މޯލްޑިވްސް، ޕަބްލިކް ސާރވިސް މީޑިއާ، އަދި މޯލްޑިވްސް މަނިޓަރީ އޮތޯރިޓީ އެވެ. ގްރޫޕް2ގައި ހިމެނޭ ޓީމުތަކަކީ މޯލްޑިވްސް ޕޯޓްސް، މޯލްޑިވްސް ކަރެކްޝަނަލް ސާރވިސް، ޓްރީ ޓޮޕް ހޮސްޕިޓަލް، ކްރިމިނަލް ކޯޓު އަދި އިންދިރާ ގާންދީ މެމޯރިއަލް ހޮސްޕިޓަލް އެވެ. ގްރޫޕް3ގައި ވާދަކުރާ ޓީމު ތަކަކީ އޭވިއޭޝަން ސެކިއުރިޓީ ކޮމާންޑް، ސްޓޭޓް އިލެކްޓްރިކް ކޮމްޕެނީ (ސްޓެލްކޯ)، ސްޓޭޓް ޓްރޭޑިންގ އޯގަނައިޒޭޝަން (އެސްޓީއޯ) އަދި މޯލްޑިވްސް ކަސްޓަމްސް ސާވިސް އެވެ.\nމުބާރާތުގެ ދެވަނަ ޑިވިޝަން (އަންހެން) މެޗުތައް ކުޅެވިގެންދާނީ ހަ ގްރޫޕަކަށް ބަހައިލައިގެންނެވެ. ގްރޫޕް 1 ގައި ވާދަކުރާނެ ޓީމުތަކަކީ ޕީޕަލްސް މަޖިލީސް، ހުޅުމާލެ ހޮސްޕިޓަލް، މިނިސްޓްރީ އޮފް ފިނޭންސް އަދި ސިވިލް ކޯޓެވެ. ގްރޫޕް2ގައި ހިމެނޭ ޓީމުތަކަކީ މޯލްޑިވްސް ނެޝަނަލް ޑިފެންސް ފޯރސް، މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ، ޓްރީ ޓޮޕް ހޮސްޕިޓަލް އަދި މޯލްޑިވްސް ޕޯސްޓް އެވެ. ގްރޫޕް3ގައި ހިމެނޭ ޓީމުތަކަކީ ނެޝަނަލް ސޯޝަލް ޕްރޮޓެކްޝަން އެޖެންސީ، ހައި ކޯޓު، މޯލްޑިވްސް ކަސްޓަމް ސާރވިސް އަދި ކްރިމިނަލް ކޯޓެވެ. ގްރޫޕް4ގައި ހިމެނޭ ޓީމުތަކަކީ މިނިސްޓްރީ އޮފް ހެލްތް، ސްޓޭޓް ޓްރޭޑިންގ އޯގަނައިޒޭޝަން، އިންދިރާ ގާންދީ މެމޯރިއަލް ހޮސްޕިޓަލް އަދި ޑިޕާޓްމެންޓް އޮފް ނެޝަނަލް ރެޖިސްޓްރޭޝަން އެވެ. ގްރޫޕް5ގައި ހިމެނޭ ޓީމުތަކަކީ ކޮމާޝަލް ބޭންކް އޮފް މޯލްޑިވްސް، ފެނަކަ ކޯޕަރޭޝަން، މޯލްޑިވްސް ކަރެކްޝަނަލް ސާރވިސް އަދި ޕަބްލިކް ސާރވިސް މީޑިއާ އެވެ. ގްރޫޕް6ގައި ހިމެނޭ ޓީމުތަކަކީ މިނިސްޓްރީ އޮފް ޓުއަރިޒަމް، މޯލްޑިވްސް ޕޮލިސް ސާރވިސް، އޭވިއޭޝަން ސެކިއުރިޓީ ކޮމާންޑް، މޯލްޑިވްސް ޕޯޓްސް ލިމިޓެޑް އަދި މޯލްޑިވްސް އިމިގްރޭޝަން އެވެ.


ބުނެދޭށޭ ރުހެމޭ 38 – Esfiya – Dhivehi Vaahaka Site\n- by dhiraa wish - 25- June 13, 2019\n“ތިންވަނަަ ފަހަރަށް ދެކޮޅު ހަދައިފިނަމަ އެ އަންހެންކުއްޖާގެ ފުރާނަ ދަމައިގަންނަންވެސް އަހަރެން ފަހެއް ނުޖެހޭނަން… ހައިޒަލްއަށް އެކަން މިއަދު ސާބިތުކޮށްދީފައިވާނީ…” އަލްހާންގެ މޫނުމަތީ ރަހުމުގެ ކުލަވަރެއްވެސް ނުވެއެވެ. އަމިއްލަ އެދުމަށްޓަކައި ކުށެއްނެތް މައުސޫމް އަންހެންކުއްޖެއްގެ ފުރާނަ ނަގާލުންވެސް އެއީ މާބޮޑުކަމަކަށް ނުވިއެވެ. އިންސާނިއްޔަތުކަމުގެ ޒައްރެއްވެސް އެ ހިތުގައި ނެތެވެ.\nހައިޒަލްގެ ދެތުންފަތް ފޫއަޅުވާލައިފައި ވޭނީ އާހެއްގެ އަޑު ބޭރުވިއެވެ. އަމިއްލަ އެދުމަށްޓަކައި އެފަދަ ފެންވަރަކަށް ވެއްޓިގަންނަން ބައްޕަ ފަސްނުޖެހޭނެކަން މިއަދު ސާބިތުކޮށްދިންއިރު އޭނަ އެކަމާއި ދެކޮޅުހަދާނީ ކިހިނެތްހެއްޔެވެ؟ ނައިނާދެކެ ވާ ލޯބީގެ ސަބަބުން އެހިތްވަރު ކުރެވިދާނެހެއްޔެވެ؟ އަންހެންކުދިންނަށްޓަކައި ހިލައަށްވުރެ ހަރުވެފައިވާ އެހިތް މަޑުކޮށްލި އަންހެންކުއްޖަކީ ނައިނާއެވެ. އޭނައަށް ލޯބި ދަސްވި ސަބަބަކީ އެއީއެވެ. ހަލާކުވަމުންދިޔަ ހިތަށް ލޯތްބާއި ޝިފާދިން ފަރާތަކީ އެއީއެވެ. ލޯބިވާ ދޮންތަ ޝާދިންއަށްފަހު އޭނާގެ ހިތަށް އޯގާވެދިން ހަމައެކަނި ފަރާތަކީ އެއީއެވެ. އޭނާގެ ޒަހަމްވެފައިވާ ހިތުގައި ފަރުވާއަކަށްވީ ނައިނާއެވެ. ވީއިރު ނައިނާގެ ފުރާނައަށްވުރެ މިދުނިޔެއިން އޭނާއަށް މުހިންމު އެއްޗެއް ވެދާނެހެއްޔެވެ؟\nހިނދުކޮޅަކަށް ހައިޒަލްގެ ލޮލަށް ސިފަވީ ގެނބިގެން ނޭވާނުލެވިގެން ނައިނާ ތެޅިފޮޅުނު މަންޒަރެވެ. އަނގަޔާއި ނޭފަތަށް ލޮނުތައް ވަންނަމުންދިޔައިރު ސަލާމަތަށް އެދި އޭނާއަށް ގޮވިއަޑު އަދިވެސް ކަންފަތުގައި ހަރުލާފައިވާފަދައެވެ. އެވަގުތު އެލޮލުގައިވީ ބިރުވެރިކަމާއި ސިހުން ދުވަހަކު ހިތުން ނުފިލާނެއެވެ.\n“އަހަރެން އެއްބަސް…” އެބަސްތަކުން އެކަނިވެސް ހައިޒަލްގެ ހިތުގައި ހިފާ ފިއްތާލެވުނުފަދައެވެ. ހިތާދެކޮޅަށް އެއްބަސްވީއިރު އެ ހިތްވެސް ރޮނީއެވެ. އަލްހާން ގަބޫލުނުކުރެވޭފަދަ ގޮތަކަށް ބަލާލުމުން ހައިޒަލް ދެވަނަ ފަހަރަށްވެސް އެބަސްތައް ތަކުރާރުކޮށްލިއެވެ. ގޮތުގައި ހިފަހައްޓާފައިވެސް އޭނަ އެންމެ ފަހުވަގުތު ހަތިޔާރު ބެހެެއްޓީއެވެ. ބަލި ގަބޫލުކުރީއެވެ.\n“އަހަންނަށް ނައިނާ ހާސިލްކުރުމަށްވުރެ ނައިނާގެ ރައްކާތެރިކަން މާ މުހިންމު… ލޯބި ހާސިލްކުރުމުގެ ބޭނުމުގައި ނައިނާ ނުރައްކާތެރި އަނދަވަޅަކަށް ވައްޓާލާކަށް ދުވަހަކު ނެތިން… ނައިނާ ރައްކާތެރިކަމާއިއެކު ސަލާމަތުން ހުރިއްޔާ އަހަންނަށް ފުދޭ…” ނައިނާއާއި ނުލާ އެސޫރަ ދުރުން ދެކިލައިގެން ވޭނީ އިހުސާސްތަކަކާއިއެކު އުމުރުގެ ބާކީ ބައި އޭނާ ކަޑައްތުކޮށްފާނެއެވެ. އޭނައަށް އިނގިހުރެ ކަނޑީގެ މިޔައަށް ނައިނާގެ ފުރާނަ ހުށައެއްނާޅާނެއެވެ. އެއަށްވުރެ ނައިނާދެކެ އޭނަވާ ލޯބި މާމަތިވެރިއެވެ.\nއަލްހާންގެ މޫނުމަތިން ފެނުނު ކާމިޔާބުގެ ކުލަވަރާއިއެކު ހައިޒަލްގެ ހިތުގައި ރިއްސާލީ އިންތިހާއަށެވެ. ބައްޕައަށް އޭނަގެ ހިތާމަތައް ވަޒަންނުކުރެވެނީ ކީއްވެގެން ހެއްޔެވެ؟ ހަރުކަށިކަން ދައްކައިގެން އޭނާގެ އުފާތަކާއި ވަކިކޮށްލަން އުޅޭއިރު ބައްޕަ އޭނައަށް ހެޔޮއެދޭކަމަށް ދެން ގަބޫލުކުރެވޭނެ ހެއްޔެވެ؟\nހައިޒަލް ތުރުތުރު އަޅަމުންދިޔަ އިނގިލިތަކުން އަލްހާން ދިއްކޮށްލި ފޯރމްގައި ސޮއެކޮށްލިއިރު ކިތަންމެ ވަރަކަށްވެސް ހިތް އެކަމާއި ދެކޮޅު ހަދަމުންދިޔައެވެ. އަބަދާއި އަބަދު ކުރުމުގެ ސަބަބުން އޭނާގެ ރީތި ސޮއި ފަރިތަވެފައިވާއިރުވެސް މިއަދު ކޮންމެ އަކުރެއް އެޅުނީ އުނދަގުލުންނެވެ. އޭނާގެ އިނގިލިތަށްވެސް ގާވެފައިވާހެން ހީވިއެވެ. ހައިޒަލްއަށް ހީވީ އޭނާގެ ދިރިއުޅުމަށް ނިމުން އަންނަނީ ހެންނެވެ. އޭނާގެ ދިރިއުޅުމުގެ ހުންގާން އަތުންދޫވެގެން ދިޔައީއެވެ. މިއަދަށްފަހު އޭނަގެ ދިރިއުޅުމުގައި ގޮތްނިންމުން އޭނަގެ އެކަނި ހައްްްްޤެއްގެ ގޮތުގައި އޮތް އޮތުމަށް ނިމުމެއް އަތުވެއްޖެއެވެ.\nހައިޒަލް ފޯރމް މޭޒުމައްޗަށް ހޫރާލުމަށްފަހު އަވަސް ހިނގުމެއްގައި ސްޓަޑީއިން ނިކުމެގެން ދިޔައިރު ހުއްޓުމެއްނެތި ކަރުނަތައް ލޮލުން ފައިބަމުންދިޔައެވެ. ސިކުނޑިއަށް ހުސްކަން ވެރިވެފައިވާއިރު އޭނާ ވިސްނަންވީ ކޮންކަމަކާއިމެދަކު ކަމެއް ނޭނގުނެއެވެ. ދިރިހުއްޓާ އޭނާގެ ހިތް މަރުވީއެވެ. އުއްމީދުތައް ގެއްލުނީއެވެ. ރޯންވީ ކީއްކުރަން ހެއްޔެވެ؟ އެ ކަރުނަތަކަށްވެސް ހިލަހިތްތަށް މަޑުކޮށްލާހާ ބާރެއް ލިބިފައެއް ނުވެއެވެ. އޭނާގެ ކަރުނަތަކުން އަސަރުކުރާނެ ފަރާތަކީ ހަމައެކަނި ނައިނާއެވެ. ނަމަވެސް ހާލަތު މަޖުބޫރުވިގޮތުން މިއަދު އެ ކަރުނަތައް ނައިނާއަށް ފޮރުވުން ނޫން ގޮތެއް އޭނާއަކަށް ނެތެވެ.\nހަވީރުގެ ހިޔާ ޖެހެމުން އައިވަގުތު ކޮޓެޖްގެ ގޭޓަށް ލެގިލައިގެން ޝަޔަމް ހުރީ އީ ސިގިރޭޓެއް ތުނބުގައި ޖަހާލައިގެންނެވެ. ނޫކުލައިގެ ޓީޝާޓަކާއި ޖިންސްގައި ހުރިއިރު ރީތިކަމުން މަގުންދާހާ މީހުންގެ ސަމާލުކަން ހުއްޓޭއިރުވެސް ޝަޔަމް ހުރީ ނޭނގޭކަމަށް ހަދައިލައިގެންނެވެ. އެކަމަށް އެއްވެސް ފަރުވާލެއް ދިނުމެެއްނެތި އޭނާގެ އަމިއްލަ ދުނިޔޭގައެވެ.\nފުޅާމަގުން ދުއްވާފައި އައި ބީ.އެމް.ޑަބްލިއު ކާރު ކޮޓެޖްގެ ކުރިމައްޗަށް ހުއްޓާލުމާއިއެކު ޝަޔަމް ކުޑަކޮށް އެދިމާއަށް ބަލާލިއެވެ. ޑްރައިވަރ ސީޓުން ފޭބި ޒުވާނާ އަނެއްފަރާތުގެ ދޮރު ހުޅުވާލަދިނުމާއިއެކު އިޔާނާ ކާރުން ފޭބިއެވެ. އެޔާއިއެކު އެ ޒުވާނާ ޑިކީއިން ނެގި ކޮތަޅުތައް ހިފައިގެން ހިނގައިގަތުމާއިއެކު އެކަން މަނާކޮށްލަމުން އިޔާނާ ކޮތަޅުތަކާއި ހަވާލުވެލައިފިއެވެ. އެއާއިއެކު އެ ޒުވާނާގެ ގާތުގައި ކޮންމެވެސް އެއްޗެކޭ ބުނެލުމާއިއެކު އެ ޒުވާނާ ބޯޖަހާލަމުން ކާރަށް އަރާ ދުއްވާލިއެވެ. އެވަގުތު ގޭޓް ކައިރީ ހުރި ޝަޔަމްއާއި އިޔާނާގެ ނަޒަރު ބައްދަލުވީއިރު އިޔާނާ ފަނޑުގޮތަކަށް ހިނިތުންވެލިއެވެ. އެ ހިނިތުންވުމެއްވެސް ދަރިފުޅުގާތު އެތަށްވާހަކައެއް ބުނެދިންފަދައެވެ.\nޝަޔަމް ވަގުތުން ސިގިރޭޓް ޖީބަށް ޖަހާލިއިރު ކޮތަޅުތައް އުފުލުމުގައި މަންމަައަށް އެހީވެދިނެވެ. ދެމައިން ކޮޓެޖްގެ ޑައިނިންރޫމްއަށް ވަތްގޮތަށް އިޔާނާ އުޅެގަތީ ބަންދުކޮށްފައި ހުރި ހެދިކާގެ ބާވަތްތައް މޭޒުމައްޗަށް ނެގުމުގައެވެ. ތަށިތަކުގެ މަތި ހިއްލަން ފެށުމާއިއެކު ދުވަންފެށި ބަނޑުފުރޭފަދަ މީރުވަހުން ޝަޔަމްއަށް ނޭވާ އެތެރެއަށް ދަމާލެވުނެވެ. އޭރު ކޮފީގެ ވަހާއި އެކު އެ ވަސްގަދަވަމުންދިޔަގޮތުން ޝަޔަމްއަށް ބަނޑުހައިކަން އިހުސާސްކުރެވޭގޮތްވިއެވެ.\n“ދަރިފުޅު ގެއަށް ދިޔަ ވާހަކަ އަޑުއެހިން…” ހޫނު ކޮފީތައްޓާއިއެކު ކާމޭޒުގެ އެއްފަރާތުގައިވާ ގޮނޑިއެއްގައި އިށީންނަމުން އިޔާނާ ވާހަކަދެއްކިއެވެ.\n“ބައްޕަ ބުނުއްވީތަ؟” ޝަޔަމް އަހާލިއެވެ.\n“އެތަށްދުވަހެއްފަހުން ގެއަށް ވަދެލިއިރު މަންމަ ދެކިލަން ދާނެކަމަށް މަންމަ ހީކުރީ…” އިޔާނާގެ އަޑުން ފާޅުވީ ހިތާމައިގެ އަސަރުތަކެވެ. ފިރިމީހާއާއި ފިރިހެންދަރިފުޅުގެ ދެމެދުގައިވާ ގަނޑުފެނުގެ ފާރުވިރޭނޭ ދުވަހަކަށް އިންތިޒާރުކޮށްކޮށް އޭނަ ވަރުބަލިވާގޮތްވެއްޖެއެވެ. ޝަލީންގެ މައްސަލައިގައި އިތުރަށް އެ ފާރު ބޯވެގެންދިޔައީއެވެ.\n“މަންމައަށް އިނގިލައްވާނެ ރުހުމުގައި އަޅުގަނޑު މިޑޯވިިއުއަށް ނުދާނެކަން… އަޅުގަނޑު މިގޮތަށް އާއިލާއާއި ދުރުގައި މި އުޅެނީ މަންމަދެކެ ލޯބިނުވާތީކީނޫން…” ޝަޔަމްގެ މޫނުމަތިން ކޮންމެވެސް ވަރަކަށް ހިތްހަމަނުޖެހިފައިހުރިކަމުގެ އަަސަރުތައް ފާޅުވިއެވެ.\n“ދަރިފުޅާ ހެޔޮނުވާނެ… ބައްޕައާއި ދެމީހުން ކިހާދުވަހަކު ގޮތްދޫނުކޮށް ތިގޮތަށް ތިބޭނަން؟ މަންމައާއި މެދު ޝެމް ވިސްނާލަބަލަ… ދަރިފުޅު ނުދެކި މިހެން އުޅުމަކީ މަންމަގެ ހިތަށް ކެތްވާވަރުގެ ކަމެއްނޫނޭ…” އިޔާނާގެ ލޯ ތެމޭގޮތްވިއިރު ކުޑަކޮށް ތުންފިއްތާލައިފިއެވެ.\n“އަޅުގަނޑުމެންނަށްޓަކައި ބައްޕަ ގޮތްދޫކުރެއްވިއްޔާ ކީއްތަވާނީ މަންމާ… އަޅުގަނޑުމެން މިއެެދެނީ މާބޮޑުކަމަކަށްނޫން… އަޅުގަނޑުމެންގެ ހަޔާތުގެ ބައިވެރިން ހިޔާރުކުރުމުގެ ފުރުސަތު އަޅުގަނޑުމެންނަށް ދެއްވުމަށް… އަޅުގަނޑަށްފަހު ބައްޕަ ޝަލީއަށް މަޖުބޫރުކުރައްވައިގެން އުޅުއްވާއިރު ކިހާ އަންފެއަރ…” ޝަޔަމްގެ އަޑުގައިވީ ނުރުހުމުގެ އަސަރާއިއެކު ދުރުބަލާލިއިރު އެ ލޮލުގައިވީ ރުޅިވެރިކަން އިޔާނާއަށް ވަންހަނާއެއް ނުވިއެވެ.\n“ބައްޕަ ބޭނުންވެލައްވާނަމަ މުޅިއުމުރަށް ލައިޝާއާއިއެކީ އުޅެން އަޅުގަނޑު މިހުރީ… ބަދަލުގައި ބައްޕަ ޝަލީ ބޭނުންގޮތަށް ކަންތައް ކުރަން ދޫކޮށްލަންވީނު… ޝަލީއަކީ ކުޑަކުއްޖެއްނޫން… މަޔާންއަކީވެސް ހަރުދަނާ ޒުވާނެއް… ވީއިރު މާޒީގައި ހިފަހައްޓައިގެން ބައްޕަ ޝަލީގެ ހިތަށް އަނިޔާ ދެއްވުމުގެ ބޭނުމަކީ ކޮބާ؟” ޝަޔަމްގެ ލޯހަނިވަމުންއައިރު އެ މޫނުމަތީގައިވީ ރުޅިވެރިކަން އިތުރުސިފައެއް އިޙުތިޔާރުކުރަމުންދިޔަތަން ފެނި އިޔާނާގެ ހިތުގައި ބިރުވެރިކަމެއް ހިނގާލިއެވެ. ފިނިވަމުން އައި އަތްތިލައިން ޝަޔަމްގެ އަތުގައި ހިފަހައްޓާލެވުނީ ތަދުވާހާ ބާރަށެވެ.\n“ޝެމް… ބައްޕައާއިދެމެދު އޮތް ގުޅުން އިތުރަށް ގޯސްވާފަދަކަމެއް ދަރިފުޅު ނުކުރައްޗޭ…” އިޔާނާގެ ސިކުނޑިއަށް ވެރިވެގަތް ބިރުވެރި އިންޒާރުތަކާއިއެކު ޝަޔަމްގެ މޫނަށް ބަލާލަމުން ދެފަރާތަށް ބޯހޫރާލިއެވެ.\n“ޝަލީއަށްޓަކައި ކުރަންޖެހުނު ކޮންމެކަމެއްކުރަން އަޅުގަނޑު މިހިރީ… އަޅުގަނޑު ދިރިއުޅުން ހަލާކުވިގޮތަށް ކޮއްކޮގެ ދިރިއުޅުން ހަލާކުވިޔަކަ ނުދޭނަން…” ޝަޔަމް ހަށަން ބަދެލަމުން މަންމަައަށް ބަލާލި ފިނި ނަޒަރުންވެސް ގޮތުގައި ހިފަހައްޓާނޭކަން ޔަގީންކޮށްދިންފަދައެވެ. އިޔާނާގެ މޫނު ހުދުވެގެންދިޔައިރު އެއްނޭވާއިން ފެންތަށި ދަމާލައިފިއެވެ.\n“ލައި ކޮބާ؟ ދަރިފުޅާއިއެކީ ލައިޝާ ނުގެންނަންތަ؟” އެދެމެދުގައި އުފެދެމުންދިޔަ ނުތަނަވަސްކަން ނައްތާލުމުގެ ބޭނުމުގައި އިޔާނާ މައުޞޫއު ބަދަލުކޮށްލިއެވެ.\n“ޝަލީގެ ވެޑިންއަށް އަންނާނެއެއްނު…” ޝަޔަމްގެ އަޑުގައިވީ ފަރުވާކުޑަކަމެވެ. ލައިޝާއާއި ދެމެދު އޮތް ގުޅުމުގެ ހީނަރުކަން އެ ބަސްތަކުން ހާމަވެގެންދިޔައިރު އިޔާނާގެ ހިތަށް އުނދަގޫވިއެވެ.\n“ދަރިފުޅާ… ލައިއާއި މެދު ތިހާ ފަރުވާކުޑަވުމަކީ މަންމައަށް ބަލައިގަނެވޭނޭކަމެއް ނޫން… ކޮންމެގޮތަކަށް ކައިވެނިކުރެވުނަސް ލައިޝާއަކީ ޝެމްގެ އަންހެނުން… ޝަލީއާއި އަޅާލާވަރަށް ލައިއާއިވެސް އަޅާލަން ޖެހޭނެ…” އިޔާނާގެ އަޑުގައި އެކުލެވިގެންދިޔަ މޮޅިވެރިކަމާއިއެކު ޝަޔަމްއާއި ވާހަކަދެއްކީ ވިސްނައިދޭފަދަ ގޮތަކަށެވެ. ފިރިހެންދަރިފުޅުގެ ސަބަބުން މީހެއްގެ މަލެއްފަދަ ދަރިފުޅަށް ހިތާމައެއް ލިބުމަކީ އިޔާނާއަށް ގަބޫލުކުރެވޭނޭ ކަމެއްނޫނެވެ.\n“ބައްޕައަށް ހީވެލެއްވީ ކަންނޭނގެ އަޅުގަނޑާއި ކައިވެނިކުރެވުނީމަ ލައިޝާ ހުންނާނީ އުފަލުންނޭ… އަދިވެސް އަޅުގަނޑަށް ލައިޝާއާއިމެދު އަނތްބެއްގެ ނަޒަރުން ނުދެކެވޭ…. އަދިވެސް އަޅުގަނޑުގެ ހިތުން އިޒާގެ ހަނދާންތައް ނުފިލާ…” ޝަޔަމް އިސްޖަހާލިއިރު އެދެލޮލުން ފެނިލި ރިހުން އެންމެ ނަޒަރަކުން އިޔާނާ ދެނެގަތެވެ. އިޔާނާއަށް ތުންފަތުގައި ދަތްއަޅާލެވުނެވެ. އަހަރުތަކަކަށްފަހު އެ ރިހުމަށް ބަދަލެއްނައެވެ. އިޒާގެ ސަބަބުން ޝަޔަމް މުޅިން ބަދަލުވެގެން ހިނގައްޖެއެވެ. އަދިވެސް މާޒީގެ އަނދިރިކަން ހަޔާތައް ނިވާއަޅަމުންދާއިރު އެ ދަރިފުޅަށްވެސް އުފަލެއްލިބުނީކީ ނޫނެވެ.\nޝަޔަމް އިތުރަށް އެވާހަކަތައް ދައްކާކަށް ބޭނުމެއްނުވިއެވެ. މަންމައަށް ކުރާ ގަދަރާއިއެކު މަންމަ ނުތަނަވަސްކުރުވަން ބޭނުންނުވާތީ ހިތްމަތީ ހިލަ ބަހައްޓައިގެން ހިނިތުންވެލައިފައި ވާހަކަދެއްކިނަމަވެސް އިޔާނާއަށް ދަރިފުޅުގެ ހިތާމަތައް ސިއްރުވީކީނޫނެވެ. ނަމަވެސް ހާލަތު ބަދަލުވެފައިވާގޮތުން އެކަން އިނގޭކަމަށް އިޔާނާ ނުހެދީއެވެ. މިއަދު ޝަޔަމްއަށްޓަކައި އޭނާއަށް ކޮށްދެވޭނެ އެއްވެސް ކަމެއްނެތެވެ. އިޒާ ދުނިޔޭގައި ހުރިނަމަ ޝަޔަމްއަށް ކުޑަ އުއްމީދެއް ދެވުނީހެވެ. ނަމަވެސް އިޒާ މި ދުނިޔެ ދޫކޮށް ދިޔައީ ދުނިޔެއަކީ ދާއިމީ މަންޒިލެއް ނޫންކަން ހަނދާންކޮށްދީފައެވެ. ދިރިތިބީންނަށް އޮތީ ލޯބިވާ ފަރާތްތަކުގެ ހަނދާންތަކާއިއެކު ހިތްހަލާކުވެފައި ތިބެވެސް ކުރިއަށްދިޔުމެވެ. މާޒީގައި ހިފަހައްޓައިގެން ތިބުމަށް ދުނިޔޭގެ ގާނޫނުވެސް ތަނެއް ނުދެއެވެ.\nހިނދެއް ހިނދަކަށް ދުންތައް ބޯވަމުންދިޔައިރު އިމާރާތުގެ ތެރެއިން ބޭރުވަމުންދިޔަ އޮލަ ދުންތަކާއިއެކު މުޅި އިމާރާތް ފޮރުވެމުންދިޔައެވެ. އަލިފާންގަނޑު އޭގެ އެންމެ ފުރިހަމަ ބާރާއިއެކު އިމާރާތުގެ ތެރެއަށް ވެރިވެގަންނަމުންދިޔައިރު ދޭތެރެއަކުން އިވޭ ގޮވުންތަކުގެ އަޑާއިއެކު އެއްޗެހިތައް ވިއްސައިގެން އަންނަ އަޑު ތަނުގެ ތެރޭ ގުގުމާލައެވެ. ސަލާމަތަށް އެދި މީހުން ރޮއެ ހޭރޭ އަޑުއިވެމުންދިޔައީ ހިތްތަކަށް އަސަރުކުރާފަދަ ގޮތަކަށެވެ.\nބަރިއަކަށް ޖަހާފައިވާ ފީފާތަކުގެ ނިވަލުގައި އިން ކުޑަފިރިހެންކުއްޖާ ދެކަކޫ ގެނެސް މެޔާލައި ބޮޑިކޮށްލައިގެން އިންއިރު މޫނުމަތިން ފެންނަމުންދިޔައީ ބިރުވެރިކަމެވެ. ސިހުމުން ފޯވެފައިވާ ބޮޑު ދެލޮލުން ފައިބަމުންދިޔަ ކަރުނަތައް މިވަގުތުވެސް ކޯތާފަތުގައި ސަފަކަށް ދަތުރުކުރަމުންނެވެ. ޖެހިލުންވެފައި އިނދެ ވަށައިގެން ނަޒަރު ހިންގަމުންދިޔައިރު މަޑުމަޑުން ތުންފަތް ތަޅުވަމުން އެ ކުއްޖާ ކޮންމެވެސް އެއްޗެކޭ ކިޔަމުންދިޔައެވެ. އެ ތުއްތު ހަށިގަނޑު ބިރުންގޮސް ތުރުތުރުއަޅަމުންދިޔައިރު ހިމޭން ގިސްލުމެއްގެ އަޑު އިވެމުންދިޔައެވެ. ދޭތެރެއަކުން އިވެމުންދާ ހަޅޭކުގެ އަޑާއިއެކު އެ ކުއްޖާ ގިސްލުމުގެ އަޑު ބާރުވެގެންދާއިރު ބާރުބާރަށް ރޮއެގަންނަނީ ހިތްތައް ހަލާކުކޮށްލާފަދަ ގޮތަކަށެވެ.\nއެންބިއުލާންސްގެ އަޑާއި އެކުވެގެން އިވެންފެށި ޕޮލިސް ސައިރެންގެ އަޑާއިއެކު އެ ކުއްޖާ ދެކަކޫ ގަޔާއި ދުރުކޮށްލަމުން ވަށައިގެން ނަޒަރު ހިންގާލިއިރު އުއްމީދުގެ ދޯދިފަށެއް އެ މޫނުމަތިން ފެނިލިއެވެ. ކާރޓޫންތަކުގައި ޕޮލިސް ބޭބެއިން ކުދިން ސަލާމަތްކުރާގޮތަށް އޭނަވެސް ސަލާމަތްކޮށްދޭނެކަން ޔަގީންވެފައި އެކުޑަކުޑަ މޫނުކޮޅު ދިއްލިގެންދިޔައެވެ. ދެފީފާގެ ދޭތެރެއިން ފެންނަމުންދިޔަ ޕޮލިހުންގެ ހަރަކާތްތަކަށް އެ ކުއްޖާ ނަޒަރުހުއްޓާލިއެވެ.\nފަޔާރ ލޮރީއިން ފެންޖަހަން ފެށިތާ އިރުކޮޅެއްފަހުން މުޅި އަލިފާންގަނޑު ނިއްވާލެވުނުއިރު އިމާރާތް ހުރީ ބޭނުންނުކުރެވޭނޭފަދަ ހާލަތެއްގައެވެ. އިމާރާތުގެ އެތެރޭގައި ތިބި މީހުން ސަލާމަތްވާނޭކަމުގެ މާބޮޑު އުއްމީދެއްނެތްނަމަވެސް ފުލުހުން އަވަސްވެގަތީ އިމާރާތުގެ އެތެރޭގައި ތާށިވެފައިވާ ފަރާތްތައް ބޭރަށް ނެެރެވޭތޯއެވެ. އިމާރާތުން މީހުންތައް ނެެރެންފެށުމާއިއެކު ދުވަންފެށި މިނިވަހުން ނޭވާ ހިފަހައްޓަލަން މަޖުބޫރުވިއެވެ. ބަލިމީހުން އުފުލާ އެނދުތަކުގައި މީހުން ނެެރެމުންދިޔައިރު ފުލުހުންނަށްވެސް މޫނު އަނެއްފަރާތަށް އަނބުރާލެވެނީ އެ މީހުންނަށް ލިބިފައިވާ އަނިޔާތައް ދެކެން ކެތްނުވެގެންނެވެ. ބައެއް މީހުންގެ މޫނުމަތި ފިހިފައިވާވަރުން ސިފަވެސް ވަކިނުކުރެވެއެވެ. އޭރުވެސް ފުލުހުން ހިތްވަރު އެލުވާލުމެއްނެތި ދިރިހުރިމީހެއްގެ ލިސާނެއް ފެނޭތޯ މުޅި ގޯތިތެރޭ އަތްފުނާ އަޅަމުންދިޔައެވެ.\nމަޑުމަޑުން ފީފާތަކާއި ދިމާލުން އިވުނު ފިޔަވަޅުގެ އަޑާއިއެކު ފީފާތައް އެއްފަރާތްކޮށްލެވިގެންދިޔައިރު ފީފާތަކުގެ ތެރޭ ފިލާއިން ކުއްޖާ ދެލޯބޮޑުކޮށްލަމުން ކުރިމަތީގައި ހުރި އަންހެން އޮފިސަރާއި ދިމާލަށް ބަލާލިއެވެ. އެއާއިއެކު ރޮއެގަނެފައި އެ އަންހެންކުއްޖާގެ ގައިގައި ހިފައިގަތެވެ.\n“ސަރ… ބައްލަވާ…” މަރުވެފައިވާ މީހުންގެ ތެރެއިން ދިރޭ ފުރާނައެއް ފެނުމާއިއެކު އެއަންހެންކުއްޖާއަށް ލިބުނު އުފަލެއްގެ ބޮޑުކަމުން ޖޯޝުން ފުރިފައިވާގޮތަކަށް ހަޅޭލަވައިގަތެވެ. އެއާއިއެކު އެންމެންހެން އެދިމާލަށް ބޮޑިވެގަތެވެ. އޭރު އެ ކުޑަ ފިރިހެންކުއްޖާ އަންހެންކުއްޖާގެ ހަށިގަނޑުގައި ހިފަހައްޓާލައިގެން ހުރިއިރު ޑަންޑަންލާފައި ހިތްތެޅެމުންދިޔައިރު އެ މޫނުމަތީވީ ސިހުމުގެ ކުލަވަރެވެ. އެ ކުއްޖާގެ ހާސްކަން ނަގައިގަނެވިފައި އެންމެން އެއްފަރާތްވުމަށް އޮފިސަރ އެންގިއެވެ. އެއާއިއެކު ކޮންމެވެސް މީހަކު އެކުއްޖާ އުރާލައިގެން ދުރުގައި އޮތް އެންބިއުލާންސްއާއި ދިމާލަށް ހިނގައިގަތެވެ. އޭރު އެހެން ދެ ފުލުހަކު މަރުވެފައިވާ މީހެއްގެ ހަށިގަނޑު ހިފައިގެން އެންބިއުލާންސް އާއި އަރާހަމަވީއެވެ. އެންބިއުލާންސްގެ ދޮރުގައި އެމީހާގެ ހަށިގަނޑު ނިވާކުރެވިފައިވާ ފޮތިގަނޑުގެ ކޮޅު އަޅައިގަތްއިރު ފޮތިގަނޑު ކެހި އެ މީހާގެ މޫނު ކަޝްފުވެގެންދިޔައެވެ. ފެނުނު މަންޒަރުން އެ ތުއްތު ސިކުނޑިއަށް ލިބުނު ސިހުމެއްގެ ބޮޑުކަމުން ސިކުނޑި އެތިކޮޅުތަކަށް ބުރައިގެންދިޔަހެން ހީވިއެވެ. އެ މޫނުމަތިން ފެނުނު ސިހުމާއިއެކު ބިރުވެރިކަމުގެ އަސަރާއިއެކު އަޑުވީއްލާ ބާރަށް ރޮއެގަތްއިރު ހަބަރުހުސްވެގެން އެ ކުޑަ ހަށިގަނޑު ފުލުސްމީހާގެ އަތްމައްޗަށް ދެމުނެވެ.\n“ނޫން…” ހުވަފެނީ އާލަމާއި ހަގީގަތާއި ދެމެދު ގެބެމުންދިޔަ ހައިޒަލް ހޭވެރިވެގެންދިޔައިރު ސިއްސައިގެން ތެދުވެފައި އަޑުގެ ކޮޅަށް ހަޅޭލަވައިގަތެވެ. އޭރު ހަށިގަނޑަށް އަންނަމުންދިޔަ ލޮލުންތަކާއިއެކު ހައިޒަލް ފުންކޮށް ނޭވާލާންފެށިއެވެ. ބޮޑުކޮށްލެވިފައިވާ ދެލޮލުން ފެންނަމުންދިޔަ ސިހުމާއިއެކު މޫނުމަތިން ފެނުނީ ޝޮކެއްގައި އިންފަދަ ކުލަވަރެކެވެ. އަނދާ ސިފަވަކިނުވެވޭވަރުވެފައި އޮތް މޫނު އޭނަގެ ލޯކުރިމަތީ އަދިވެސް ފެންނަހެން ހީވެއެވެ. ދެއަތުން މޫނު ފޮރުވާލަމުން އަވަސް އަވަހަށް ހައިޒަލް އެސްފިޔަތައް ހަރަކާތްކުރަން ފެށީ އޭނާގެ ލޯމައްޗަށް ފެނުނު މަންޒަރު ލޯކުރިމަތިން ފުހެލަން ބޭނުންވެފައިވާފަދަ ގޮތަކަށެވެ. މިރޭ އޭނައަށް އެހެން ރޭޭރެއާއި ތަފާތު މަންޒަރެއް ފެނުނުއިރު އެ މަންޒަރު ހިތުން ފުހެލަން އުނދަގޫވާނެކަން ހައިޒަލް އަމިއްލައަށްވެސް އިނގުނެވެ.\nސިހުމުގެ ސަބަބުން އެއްވެސް ކަމެއް ނަގައިނުގަނެވުނުއިރު ސިކުންތުކޮޅަކަށް ހައިޒަލްގެ ހިޔާލަށް އައީ ނައިނާއެވެ. ހުވަފެނުގެ ސަބަބުން އޭނަ ޖެހިލުންވެ ނުތަނަވަސްވާ ވަގުތުގައި ނައިނާ އޭނައަށް ހިތްވަރުދީ އޯގާވެދޭ ގޮތެވެ. މިވަގުތުވެސް ނައިނާގެ އޯގާތެރިކަމަށް ހިތް އެދުނުއިރު ހުރިހާކަމެއް ހަނދާން ނައްތާލަމުން އަވަސްވެގަނެވުނީ ނައިނާ ގާތަށް ދިޔުމަށެވެ.\nކޮނޑުގައި އިން ޒަހަމްގައި ލޮނުޖެހުމުގެ ސަބަބުން ކޮނޑާއި ދިމާލުން ނަގަމުން ދިޔަ ވޭނުގެ ބޮޑުކަމުން އަނެއް އަތުން ކޮނޑާއި ދިމާލުގައި ހިފަހައްޓާލައިގެން ހުރެ ހައިޒަލްގެ ތުރުތުރުއަޅަމުންދިޔަ ހަށިގަނޑު ސީދާކޮއްލިއިރު މަޑުމަޑުން ކުރިއަށް ފިޔަވަޅުތައް ނަގަންފެށިއެވެ. އޭރު ހަށިގަނޑުގައި އަޅަމުން ދިޔަ ތުރުތުރުއެޅުމުގެ ބޮޑުކަމާއިއެކު ލޯމައްޗަށް އަނދިރިވަމުންދިޔަގޮތުން ކޮންމެ ވަގުތަކުވެސް އަނބުރައިގަނެ ފާނެހެން ހީވެއެވެ. ކުރިއަށް އަޅާލި ފިޔަވަޅާއިއެކު ކިލްޓްގެ ބަޔަކަށް އެރިފައި ހައިޒަލް އަރިއަޅާލިއިރު ހަށިގަނޑު ވަރުދޫކަމާއިއެކު އަމިއްލަ ސަލާމަތަށް އެއްވެސް ކަމެއް ނުކުރެވުނެވެ. ކަށިތައް މުގުރިގެންދާހާ ބާރަށް ބިންމަތީ ހަށިގަނޑު ޖެހިގެންދިޔައިރު ހައިޒަލް ލޯމަރާތަގުޅިކޮށްލަމުން ދަތްތަކަށް ބާރުކޮށްލީ ކޮނޑާއިދިމާލުން ނެގި ޒަވި ރިހުމަށް ކެތްނުކުރެވިގެންނެވެ. މަޑުމަޑުން ކޮނޑާއި ދިމާލުން ޓީޝާޓް ތެމެންފެށިއިރު ހައިޒަލްގެ ހަށިގަނޑުގެ ހަރަކާތް ހުއްޓެމުން ގޮސް ދެލޯމެރިގެންދިޔައެވެ.\nމަޑުމަޑުން ދިގު އެސްފިޔަތައް ހަރަކާތްކޮށްލަމުން ހައިޒަލް ލޯހުޅުވާލިއެވެ. އެއާއިއެކު އޭނައާއި ދިމާލަށް ގުދުވެގެން އޮތް ޒިވާންގެ މޫނު ފެނުނީ ފުސްކޮށެވެ. ދެތިންފަހަރަކު އެސްފިޔަތައް ހަރަކާތްކޮށްލުމާއިއެކު ލޮލުގައިވީ ފުސްކަން ކެނޑި ރީތިކޮށް މަންޒަރު ފެންނަން ފެށިއެވެ.\n“ނައިނާ…” ހައިޒަލް ތެޅިގެންފައި ހަށިގަނޑު ސީދާކޮއްލިއިރު ޒިވާން ހައިޒަލްގެ މޭގައި އަތްއަޅާކޮއްޕާލަމުން އެކަން މަނާކޮށްލައިފިއެވެ.\n“ކަމް ޓު ޔޯރ ސެންސް ހައިޒަލް… ތިވަރުވެފައި އޮތްއިރުވެސް ތިމާގެ ގަދަކަން ނުދެއްކިގެންތަ އަދިވެސް ތިއުޅެނީ… އަހަންނަށް މިރޭ ނާދެވުނުނަމަ… ޔޫ ވާރ ބްލީޑިންގް ޓު ޓެތް…” މިކްޔާލް ވާހަކަދައްކަމުންގޮސް ދޮރަށް އެތިފަހަރެއް ބޭލިގޮތުންވެސް ވަރަށް ގަދަޔަށް ރުޅި އައިސްފައިހުރިކަން ނަގައިގަނެވި ހައިޒަލް ހިމޭންވިއެވެ.\n“ހައި ޔޫއަރ ވޭ ޓޫ އިރެސްޕޮންސިބަލް… ޔޫކުޑް ހޭވް ޓެމޭޗްޑް ޔުއަރ ސެލްފް… ވޫންޑް މުޅިން އިންފެކްޓްވެފައި އިނީ… އެވަރުވީއިރު ޑޮކްއަށް ދައްކާލިނަމަ…” ޒިވާންވެސް ހުރީ ހިތްހަމަނުޖެހިފައެެވެ. ހައިޒަލް މިހާ ފަރުވާކުޑަވެދާނެކަމަކަށް ޒިވާން ހިޔެއްނުކުރެއެވެ.\nހައިޒަލްގެ ހަށިގަނޑު ބަލިކަށިވެ ވަރުދޫވެފައިވާވަރުން ޒިވާން އައިވީ ގުޅާލަދިނެވެ. ތަދުކަނޑުވަން އިންޖެކްޝަންއެއް ދިނުމާއިއެކު ހައިޒަލްގެ ލޮލަށް ބަރުވާންފެށިއިރު މިކްޔާލްގެ އަޑުއިވުނީ ނުސާފުކޮށެވެ.\n“ހައި.. ކޮނޑަށް ކިހިނެތް ހަދާފަހޭ އެއީ؟” މިކްޔާލް ދެވަނަ ފަހަރަށްވެސް ސުވާލުކުރިއިރު ހައިޒަލް އެއަޑު އިވޭކަމެއްވެސް ހަދާނުލާ އަނެއް ފަރާތަށް މޫނު އަނބުރާލަމުން ބާލީހުގެ ތެރޭ މޫނު ފޮރުވާލައިފިއެވެ. އެއާއިއެކު ނައިނާގެ ހަނދާންތައް ހުރިހާ ފަރާތަކުން އައިސް އޭނަ ވަށާލިއިރު ހައިޒަލްގެ ލޯތެމޭގޮތްވިއެވެ. ނައިނާއާއި ވަކިވުން މުޅި އުމުރަށްވެސް އޭނަގެ ހިތަށް ދަތިކުރާނެ ކަމަކަށްވާނެއެވެ. ދިރިހުރިހާ ހިނދަކު ނައިނާގެ ހަނދާންތަކުން އެހިތަށް ހަމަޖެހުމެއް ނުލިބޭނެއެވެ. މުޅިއުމުރު އޭނަގެ ހިތް ނައިނާގެ ހަނދާނުގައި ތެޅިފޮޅޭނެއެވެ. އޭނައަށް ކެތްކުރެވޭނީ ކިހިނެތް ހެއްޔެވެ؟\nޖެހެމުންދިޔަ ލުއި ވައިރޯޅިތަކާއިއެކު ދެފަރާތަށް ލެބެމުން ކުރުނީސް ކުރަމުންދިޔަ ފެހި ގަސްތަކުގެ ތެރެއިން ހިނގާލައިފައި އައިސް ޝަލީން ކޮޓެޖްގެ ކުޑަ ފެންޑާކޮޅަށް އެރިއެވެ. ފެންޑާގެ ތަނބުތަކަށް އަރުވައިފައި ފެހިކުލައިގެ ވެޔޮތަކުގެ ތެރެއިން ހުދުހެދުމެއްގައި ހުރި ޝަލީން ފެންނަނީ މަލެއްފަދައެވެ. ޝަލީންގެ ރީތިކަމާއިއެކު ބަގީޗާއަށް އިތުރު ދިރުމެއްލިބިފައިވާހެން ހީވެއެވެ.\nޝަލީން ގޭގެ ޑޯރބެލްއަށް ފިތާލިތާ އިރުކޮޅެއްގެ ތެރޭގައި ޝަޔަމް އައިސް ދޮރުހުޅުވާލަމުން ބޯދިއްކޮށްލައިފިއެވެ. ޝަޔަމް އުނަގަނޑާއި ހަމައިން ތުވާލު އަނދެލައިގެން ހުރިއިރު އިސްތަށިގަނޑާއި ތަނަވަސް މޭގައި ފެންތިކިތައް ވިދަމުން ދިޔަގޮތުން ދެންމެ ފެންވަރާލައިގެން ނުކުމެގެން އައިހެން ހީވިއެވެ. އެ ހަށިގަނޑުން ދުވަންފެށި ޝަވަރޖެލްގެ މީރުވަހާއިއެކު މާތަކުގެ ވަސްވެސް ފަނޑުކޮށްލައިފިއެވެ.\n“ކޮއްކޮތަ؟ ވަދޭ އެތެރެއަށް…” ޝަޔަމް އިރުކޮޅެއްވަންދެން ޝަލީންގެ މޫނަށް ބަލަހައްޓައިގެން ހުރެފައި ދޮރުހުޅުވާލަމުން ޝަލީން ވަންނަން ތަންދެއްކިއެވެ.\n“ވަން މިނެޓް ތެރޭ އެބަ އަންނަން އިނގޭ ބޭބީ ސިސް…” ޝަޔަމް ޝަލީންގެ ކޮލުގައި ހިފާލުމަށްފަހު ވައިރޯޅިއެއްހާ ބާރުމިނުގައި ސިޑިންއަރައިގެން ގޮސް ނިވާވިއެވެ.\nއިރުކޮޅެއްފަހުން ޝަޔަމް ރީތިވެލައިގެން އައިރު ޝަލީން އިނީ ލިވިންރޫމްގެ ސޯފާގައެވެ. ކުޑަމޭޒުމަތީ ބައިންދާލެވިފައިވާ ޕޮޓްގައި އިންދާފައިވާ ގަހުގެ ފަތްތަކާއި ކުޅެން އިނދެފައި ޝަޔަމް ފެނުމާއިއެކު ހިނިތުންވެލައިފިއެވެ. އެހެންދުވަސްތަކާއި ހިލާފަށް އެ ހިނިތުންވުން ލޮލާއި ހަމަޔަށް ނުފޯރިއިރު ދިރުމެއްނެތް ލޮލުގެ ތެރޭ ޝަލީން ވަންހަނާކުރަމުންދިޔަ ހިތާމަތައް އެންމެ ނަޒަރަކުން ޝަޔަމް ދެނެގަތެވެ. ނަމަވެސް އެހާ ދުވަސްފަހުން ދިމާވިއިރު ކޮއްކޮގެ ތަބީއަތު ހަރާބުވާފަދަ ވާހަކައެއް ފަށާކަށް ޝަޔަމް ބޭނުމެއްނުވިއެވެ. ދެބެން ކޮފީއަށް އިންސާފުކުރުމަށް ސޯފާގައި ޖައްސާލިގޮތަށް އެތަށް ވާހަކައެއް ދެއްކިއެވެ. ގިނަވަގުތު ޝަލީން އިނީ ހިމޭންވެފައެވެ. ޝަޔަމްގެ ސުވާލަށް ޖަވާބުދިނުމުގެ އިތުރަށް އެދުލުން އެންމެ ބަހެއްވެސް ބޭރެއްނުވެއެވެ.\nޝަޔަމް ޝަލީންއާއި ވާހަކަދައްކަން އިނދެފައި ފޯނެއް އައިސްގެން އެއްފަރާތަކަށް ޖެހިލުމުން ޝަލީން ބެލްކަންޏަށް ނިކުމެލިއެވެ. ރޭގަނޑަށް މަރުހަބާކިޔަމުން އިރުގެ ދޯދިތައް އޮއްސިގެންދިޔައިރު ހަނދުނާރާތީ މަޑުމަޑުން ދުނިޔެ އަނދިރިކަމުގެ ތެރެއަށް ގެއްލެމުންދިޔައެވެ. އުޑުމަތީ މިވަގުތު ރޭސްޖަހަމުންދާ ރަތްވިލާކޮލުތަކުގެ ހަރަކާތްތަކަށް ބަލަހައްޓައިގެން ހުރިއިރު ޝަލީންގެ ލޮލުގެ ތެރޭ ގައިދުވެފައިވާ ކަރުނަތައް މިނިވަންވެގަންނަމުން ކޯތާފަތްމައްޗަށް ލޫދިގަންނަމުންދިޔައެވެ. މަޑުމަޑުން ތުންފަތުގައި ޝަލީން ދަތްއަޅާލިއިރު އެ ލޮލުން ފެނިލީ އެތަށްހާސް ހިތާމައެވެ.\nއުފާވެރިކަން އޭނައާއި މަޑުމަޑުން ވަކިވަމުންދާއިރު މިދުވަސްކޮޅު ދިމާވަމުންދާ ކަންތަކުން ބޯހާސްވާހެން ހީވެއެވެ. ދުވަސްތައް ދިގުދެމެމުންދާވަރަކަށް މަޔާންގެ ހަބަރެއްނުވެދާ ދުވަސްތައް އިތުރުވަމުންދާއިރު އޭނަގެ ސިކުނޑިއަށް ކުޑަވެސް ތަޞައްލީއެއްނުލިބެއެވެ. ބޭނުންނުވިޔަސް ނުބައި ހިޔާލުތަކުގައި އޭނާގެ ސިކުނޑި ބަދެވިގެންދަނީއެވެ. މަޔާންއަށް ނުރައްކަލެއް ކުރިމަތިވީކަމުގެ އިންޒާރު ތަކުރާރުކޮށް ސިކުނޑި ދެމުންދާއިރު އޭނަގެ ހިތަށް ލިބޭ ދަތިކަން ބަޔާންކޮށްދޭނޭ ގޮތެއް ނޭނގެއެވެ. އޭނަގެ ހިތުގެ ހަމަޖެހުން ހިފައިގެން މަޔާން ދުރުވިފަހުން ކަރުނަ އޭނާގެ ދިރިއުޅުމުގެ ބައެއްކަމުގައިވެގެން ގޮސްފިއެވެ.\n“ޝަލީ…” ޝަޔަމްގެ އަޑާއިއެކު ޝަލީން އެނބުރިބަލާލިއިރު އަނދިރީގެ ތެރެއިންވެސް އެލޮލުގައި ވިދަމުންދިޔަ ކަރުނަތައް ޝަޔަމްއަށް ސިއްރެއްނުވިއެވެ. ޝަޔަމް ކުރިއަށް ފިޔަވަޅެއް އަޅާލަމުން ޝަލީންގެ ކޯތާފަތް ފުހެލަދެމުން ދެފަރާތަކަށް ބޯހޫރާލިއެވެ.\n“އަމިއްލަ ހައްގު ނިގުޅައިގަނެވިގެންދާއިރުވެސް ޝަލީ ތިހެން ހިމޭނުން ހުންނާނީތަ؟” ޝަލީންގެ ލޮލުން ފެނުނު ކުލަވަރު ތަރުޖަމާކުރަމުން ޝަޔަމް ވާހަކަދެއްކިއެވެ.\n“ބޭނުމެއްނޫން ބައްޕައާއި މައްސަލަޖެހޭކަށް…” ޝަލީންގެ ކަރުނުން ފުރެމުންދިޔަ ދެލޮލުން އިސްއުފުލާ ޝަޔަމްގެ މޫނަށް ބަލާލިގޮތުން ޝަޔަމް ހުއްޓުންއަރާގޮތްވިއެވެ. ދުނިޔޭގައިވާހާ ހިތާމައެއް ކަރުނައިގެ ސިފައިގައި އެލޮލަށް ޖަމާވެފައިވާހެން ހީވެއެވެ.\n“ޝަލީ ބުނެބަލަ ދޮންބެ ކީއްކޮށްދޭންވީ… ޝަލީއަށްޓަކައި ދޮންބެ ކޮންމެކަމެއްވެސް ކޮށްދޭނަން..” ޝަޔަމް ޝަލީންގެ މޫނުގައި ހިފަހައްޓައިލައިގެން ހުރެ ވާހަކަދެއްކިއެވެ. އެ ލޮލުން ފެނިލީ ކޮއްކޮގެ މައްޗަށް ހިތުގައިވާ ލޯތްބެވެ.\n“ދޮންބެ ޕްލީޒް… ބައްޕައާއި ދެކޮޅަށް ކަމެއްނުކުރައްޗޭ… ބޭނުމެއްނޫން ޝަލީގެ ސަބަބުން ބައްޕައާއި ދޮންބެއާއި މެދު މައްސަލަޖެހޭކަށް…” ޝަލީން ޝަޔަމްގެ އަތުގައި ހިފަހައްޓާލަމުން އެ މޫނަށް ބަލާލިއިރު އެލޮލުން ފެނިލި އާދޭހުގެ ކުލަވަރުން ޝަޔަމް ހިނދުކޮޅަކަށް ގަނޑުކޮށްލިއެވެ.\n“ޝަލީ… އެކަމް…” ޝަޔަމް ކުޑަކޮށް ހައިރާންވެފައިހުރެ ކިޔާލިއެވެ. ބައްޕައަށްޓަކައި ޝަލީންގެ އުފާތައް ގުރުބާންކުރުމަކީ އޭނައަށް ގަބޫލުުނުކުރެވޭޭނޭކަމަށްވާއިރު ޝަލީންގެ ވިސްނުން ބަދަލުކުރެވޭތޯ ޝަޔަމް މަސައްކަތްކުރިއެވެ.\n“ވަރަށް ބޮލުގައި ރިއްސާ އެބަ… ދޮންބެ ޑްރޮޕްކޮށްލަދޭނަން ދޯ…” ޝަލީން އިތުރަށް އެވާހަކަދައްކަން ބޭނުންނުވާތީ ބަހަނާއެއް ދައްކާލަމުން ބެލްކަނިން ނިކުތެވެ. އޭނަ އެކަމާއި ވިސްނާކަށް ބޭނުމެއްނޫނެވެ. ބައްޕަމެން ބޭނުންވާގޮތަށް ކަންތައް ވިޔަ ދޭށެވެ. އޭނައާއިމެދު ވިސްނާ އެކަކުވެސް ނެތެވެ. އެންމެންގެ އިސްކަންދެނީ އަމިއްލަ އުފަލާއި ހިތްހަމަޖެހުމަށެވެ. އަމިއްލަ ހައްގެއްގެ ގޮތުގައި ރައްކާތެރިކުރާނަންކަމަށް ވައުދުވެފައި މަޔާންވެސް އެހީއަށް ބޭނުންވީވަގުތު ފިލީއެވެ. އޭނަ އިތުބާރުކުރާނީ ކާކަށް ހެއްޔެވެ؟\nއުޑުމަތީގައި އަލިމަސްކަށިތަކެއްގެ ފަދަ ތަރިތަށް ފިޔަ ޖަހަމުންދިޔައިރު ސާދަވިލޭރޭގެ ހަނދު އޭގެ އެންމެ ސާއްބަކަމާއިއެކު މެދު އުޑުގައި ރަސްކަންކުރަމުންދިޔައެވެ. ހަނދުވަރުގެ އަލިން މުޅި ބިން ފެންވަރުވައިލައިފައިވާއިިރު އެ އަލީގައި ގަސްތަށް ވިދަމުންދިޔައީ ރިހި ފަތްގަނޑެއް ހެންނެވެ. ގަސްތަކުގެ ފަތްތަކުން ފުރޭނިގެން ބިމަށް އެޅިފައިވާ ކޮކާ ހަނދުވަރުން ބިންމަތި އަލިކޮށްލާފައިވެއެވެ. ހިމޭންވެފައިވާ ގަސްތަށް މަޑުމަޑުން ހަރަކާތްކުރަމުންދިޔައީ ނުތަނަސްވަމުންދިޔަ ހިތްތަކަށް ހަމަޖެހުމެއް ގެނެސްދެވޭތޯއެވެ.\nއެކަނިވުމާއިއެކު ނައިނާގެ ހަނދާންތައް ހައިޒަލްގެ ސިކުނޑި ހިސޯރުކޮށްލުމުގައި ކާމިޔާބުކުރިއެވެ. ނައިނާއާއިއެކީ ހޭދަވި ހުރިހާ ވަގުތުތަކެއް ފްލޭޝްއެއްގެ ގޮތުގައި ލޯ މައްޗަށް ފެނިލިއިރު ހިމޭންކަމެއް ނުލިބިފައިވާ ސިކުނޑި އިތުރަށް ހަލަބޮލިކޮށްލިއެވެ. އުފާވެރި ހަނދާންތައް އާވެގެން ދިޔައިރު އެދުވަސްތައް އަނބުރާ ހޯދުމަށްޓަކައި ހައިޒަލްގެ ހިތް ތެޅިފޮޅިގަތެވެ. ލޮލަށް ކަރުނަތައް ގިނަވީއިރު އެއިން ކޮންމެ ހަނދާނަކުން މިއަދު ލިބުނީ ފުން ވޭނެކެވެ.\nހަމަހިމޭންކަން ވެރިވެފައިވާ މަގުމަތީ ސްކްނީ ޖީބަށް އަތްޖަހާލައިގެން ހުރެ ހިނގަމުންދިޔައިރު ފެންނަ މަންޒަރުތަކުންވެސް އާވީ ނައިނާ ހަނދާންތަކެވެ. އެކީގައި ހޭދަކުރެވުނު ވަގުތުތަކެވެ. އޭނަ ދިރިހުރިހާ ހިނދަކު އެ ހަނދާންތަކާއި ދުވަހަކު ދުރަކަށް ނުދެވޭނެއެވެ.\nދިގު ފިޔަވަޅުތަކެއްގައި އައިސް ޕާރކްއާއި އަރާހަމަވިއިރު ހައިޒަލްގެ ލޮލުގައި އަޅައިގަތީ ހައިޒަލްއަށް ފަސްދީގެން ބެންޗެއްގައި އިށީދެލައިގެން އިން އަންހެންކުއްޖާއެވެ. ފަހަތުން ފެނިފައިވެސް އެއީ ނައިނާކަން ދެނެގަންނާކަށް ހައިޒަލްގެ ސިކުނޑިއަކަށް ގިނަ ވަގުތެއް ބޭނުމެއްނުވިއެވެ. ކްރީމްކުލައިގެ ގަމިހަކާއިއެކު ކަނޑު ނޫކުލައިގެ ސްކްނީއެއްގައި އިންއިރު ވައިގެ ހަމަލާއަށް އުދުހެމުންދިޔަ ރީތި އިސްތަށިގަނޑުގެ ޖާދޫގައި ޖެހިފައި ހައިޒަލްއަށް އިރުކޮޅަކު ހުއްޓުން އަރާފައި ހުރެވުނުއިރު ބޭއިހްތިޔާރުގައި ނައިނާއާއި ގާތަށް ފިޔަވަޅުތަށް ނެގެން ފެށުނެވެ. މަޑު ފިޔަވަޅުތަށް ހިނދެއް ހިނދަކަށް ނައިނާއާއި ގާތްވަމުން އައިރު ހަައިޒަލްގެ ނަޒަރު ނައިނާގެ ހަށިގަނޑުން އެންމެ ހިނދުކޮޅަކަށްވެސް ނުނެއްޓެއެވެ. އެލޮލުގައިވީ އަސަރުތަށް މިރޭ ވަނީ އެއްވެސް ފޮރުވުމެއްނެތި ހާމަޔަށެވެ. އެދެލިކޮޅެއްފަދަ ލޮލުން ހައިޒަލްގެ ހިތުގެ ހާލު ސާފުކޮށް އަންގައިދެމުންދިޔައެވެ.\nސިކުނޑީގައި އައިސް ޖެހިގަތް ބިރުވެރި ހަނދާނަކާއިއެކު ހައިޒަލްގެ ފިޔަވަޅުތަށް ހުއްޓުން އެރިއިރު ނައިނާއާއި ދިމާލަށް ބަލަހައްޓައިގެން ހުރެވުނީ ހިތްހަލާކުކޮށްލާފަދަގޮތަކަށެވެ. ނައިނާ ކިތަންމެ ކައިރީވިޔަސް އޭނާއާއި ދުރުގައިވާކަން ކިތަންމެ ރަނގަޅަކަށްވެސް އިހުސާސްކުރެވުނު ވަގުތުކޮޅެކެވެ. ހިނދުކޮޅަކަށް ދެމިގެންދިޔަ ވަގުތުކޮޅަށްފަހު ހައިޒަލް އިސްޖަހާލުމަށްފަހު ފަސްއެނބުރި ހިނގައިގަތްއިރު ހައިޒަލްގެ ފިޔަވަޅުގެ ހިލަންވެގެން ނައިނާވެސް އެނބުރި ބަލާލީއެވެ.\n“ހައިޒަލް…” ނައިނާގެ މޫނުމަތިން ފެނުނު ހައިރާންކަމާއިއެކު ހައިޒަލްގެ ނަން އެދުލުން ބޭރުވިއެވެ. އެއާއިއެކު ހައިޒަލް ނަގަމުންދިޔަ ފިޔަވަޅުތަކަށް ހުއްޓުމެއްއައިރު އެ މޫނުމަތިން ތަފާތު އަސަރެއް ފެނިލިއެވެ.\nsorry for the late update… kuda kameh ga busy veema aslu lasvee… hope mi baives kamudhaanekamah… thankss for waiting for the story… and feel free to comment… next part on friday night…\nWOW… Mee mihaar mi site ga up kuraa ehme reethi vaahaka. ❤❤❤nxt part kiyaa hithun hurevenee eh noon..Mashaa Allah Sifakurun v molhu👏👏👏👏💕💕💕💕..\nthankss dear… that meansalot for me… varh ufaavehjje vaahaka ehaa kamudhiyaima… lets wait for friday night\nAlhe komme dhuvahaku mi story up kohdheyn v nun. Haizal n Nainaa dhuru nukurahche. Eyrun mi story read kurun huhtaalaanan. Dis iz my hrt tchin story. Keep it up.\ndhiraves beynun vey konme dhuvahu kiyuntherin naai hama ah part eh genesdheynan… ekm mee adhi liyamundhaa vaahaka akah vaathee kudakoh undhagoo.. ehenve dhedhuvahun eh dhuvahu mi up kuranee.. naina and haizal ah vaagotheh balamaa dho… dhira ah ingey mihaaru vaahaka dhaa gothun baeh kudhin disappoint vaane kan… but insha allah i wont bringadissapointing ending to this… hope you will look forward for it\nAachaaa varah salhi😍keep it up dhiraa 👏👏😘\nShiam v nice name eh….. N story vx v reethi as usual…. Heyonuvaane… Dhn avahah alhaan beynunvaa kanthaha ninmaa…. Dhen marry kohfa divorce kohlaani… Eyrun amlkurevuniynu egn… Konme gothah hedhiyax nainaa aa haizal gulhuvaadhehchey ingye… Dhiraa sis….😊😊😊\nThankss dear.. hingaa dho haizal kanthah kuraa gotheh balamaa\nMi vaahaka liyaa kujja inun othun hurun ran’galhah beynun kuran dhaskohlan feney. Varah un’dhagu vey kiyaa iru nubaikoh inun othun hurun beynun koffa huryma. Negative koh mi comment nunagaane kamah hykuran\nI will try to correct those mistakes.. thankss for pointing out the mistakes.. took your comment positively\nMayaan gehligen miulhenee hai n nainaa dhuru nukurahchey vaahaka v v reethi waiting for the next part\nmayaan ah vegen ulhey gotheh hama ingeynee mayaan ah… naina aai dhurah dhiyumakee hai ge aih mathee oih kameh nu… dhiraa bunaan ingey hai kairee naina dhookoh nulahjjey… keep waiting for friday night\nRangalhu Rangalhu….. Thi kuraa hiyvarah saabas ingey dhiraa……. Thigothuga kuriah dhey ingey\nvarah salhi. dhen kuriah othee hus sad parts dho. konme gotheh hadhaafa ves dhiraa sis vaane hurihaa couples ves patch up Kuran .waiting for the next😙😙😙😢😢😢😢😢😢😢😢😢-\nheheheh… baldee eh kairi ah laigen indey sad kamu roveynehen heevanya…. i will try my best ingey rai\nVv reethi ❤❤❤💖💖💘💝 waiting for next part\nMa Sha Allah..Mi part vec haadha lwbi ey dhw Alhe..dhiraa haadha molhey dhw…..\nNext part kiyaa hithun kehvanyky noon mihaaru..hehe..waiting🥰🥰🥰😘😘😘😘🙂🙂🙂🤭🤭🤭🥰🥰😍😍😍😍😋😋😙😙😙🖤🖤🖤🖤💜💜💚💛💝🧡🧡🧡❤❤💞💞💕💕💗💗💗💓💓💖💖💖💖💮💮💮☯\nThankss dear… wait for tonight\nTonight kihaairakun ??waiting for next part..alhe dhiraa naina aa haizal ah ehn nadhaba dear\nMirey 8kaai9kaai dheytherey up kureveytho balaanan ingey.. faharehgaeah vure lasves vedhaane.. hai ah ehen hadhanee alhaanehnu\nMee amilla khiyaalee vaahakaehto nuvatha urudho vaahakaegge tharujamaatho. Sifakuruntah varahvatharu\nMee hama amihla hiyaalakah liyaa vaahaka eh.. notacopy dear.. dhira akee ehves varakah urdhoo ehjehi balaa urdhoo vaahakathah noonee eyge translations kiyaa kuhjeh noon… vaahakaige scenes thah characters and emeehun ge feelingseee hama amihla hiyaalun sifa kohdheefa….its not copied…


ހިތްހަލާކު2– Esfiya – Dhivehi Vaahaka Site\n- by Rozy - 0- November 26, 2019\nޝާހިދާ ގެޔަށް ގޮސް ދަތުރު ހެދިއެވެ. އަދި ބޭނުންވީ ވިއެންެމެ އަވަހަށް ފަރެސް މާތޮޑާއަށް ދާށެވެ. މާލޭގެ މިދިމާވި ހިތާމަވެރި ހާދިސާ އޭނާގެ ހިތަކުން ނުފިލާނެއެވެ. ކައިވެނީގެ ނަމުގައި ލަންކާ ގައި އެކުރެވުނު ކަންތަކަކީ އެއީ ހަމަ އަސްލެއް ނޫންކަން އޭނާއަށް އެނގުނެވެ. އަދި އިބްރާހީމް ނާޒިމް އަކީ އޭނާގެ ހަޔާތް ބަރުބާދު ކުރިމީހާ ކަން އޭނާ ދުވަހަކު ވެސް ހަނދާނެއް ނުނެތޭނެއެވެ. އޭނާ ބޭނުންވަނީ ހަޔާތުގެ އެ ސޮފްހާތަށް ފޮހެލާށެވެ. އިބްރާހީމް ނާޒިމު އާއި ބައްދަލުވުން އެއީ ނުވާކަމަކަށް ހަދާށެވެ. ލަންކާއަށް ދިޔުން އެއީވެސް ނުވާކަމަކަށް ހަދާށެވެ. އެހެނަސް އެއީ ހިތިމާޒީއެވެ. އިބްރާހީމް ނާޒިމުގެ ހަޔާތުގެ މިވާހަކަ އިންވެސް ސަަމާ އިބްރާހީމް ނާޒިމު ދެކެ ފޫހިވިއެވެ.\n“ދެން ކޮބާ އަމީނާ އޭގެ ފަހުން އަނެއްކާ މިހާރު ކިހިނެއް ތިއުޅެނީ” އިބްރާހީމް ނާޒިމު ފިނި އާހް އެއް ދޫކޮށްލާފަ އޭނާގެ ހަޔާތުގެ ވާހަކަ ސަމާއަށް އަނެއްކާ ކިޔާދޭންފެށިއެވެ. އަމީނާގެ ގެއިން އޭނާ ނިކުމެގެން މިހާރު އުޅެނީ ހުޅުމާލެއިން3ކޮޓަރީގެ ފުލެޓެއް ހިފައިގެންނެވެ. ބައެއްފަހަރު އޭނާގެ ކުދިންތަށް އެގެޔަށް އާދެއެވެ. އެކަމަކު އަމީނާ އާއި އިބްރާހީމް ނާޒިމު އެއްވެސްް ގުޅުމެއް ނުބާއްވައެވެ. ވަހަކަވެސް އަމީނާ އިބްރާހީމް ނާޒިމު އާއި ނުދައްކައެވެ. އަމީނާގެ ބަހުންނަމަ މާފު ކުރެވިދާނެއެވެ. ކުދިންގެ ބައްޕަ ވީމައެވެ. އެކަމަކު އިބްރާހީމް ނާޒިމުގެ ކުށަކީ ހަނދާން ނައްތާލާވަރަށްވުރެ މާ އުނދަގުލެވެ.\nޝާހިދާ އިބްރާހީމް ނާޒިމު ގެ ހަޔާތުން ދިޔައީވެސް އިބްރާހީމް ނާޒިމުގެ ކުށުންނެވެ. އިބްރާހީމް ނާޒިމު އެކަމާއި ދެރަނުވެއެވެ. އެޔަށްވުރެ ބޮޑަށް އޭނާގެ މަސައްކަތް ގިނައެވެ.\nފަރުޒާން އަކީވެސް ބިޒްނަަސްމީހެކެވެ.ފަރުޒާން އޭނާ ރެސްޓޯރަންޓަށް ދިއައެވެ. އޭނާގެ އަނބިމީހާ ލައިލާ ގޮވައިގެންނެވެ. އެމީހުންނާއި ބައްދަލުވާން އޮތީ އިބްރާހީމް ނާޒިމު އެވެ. ބިޒްނަސް ކަންތަކުގައެވެ. އިބްރާހީމް ނާޒިމު އެެދެމަފިރިންނާއި ބައްދަލުކުރީ ފުރިހަމަ އިތުބާރާ ޔަޤީން ކަމާއި އެކުގައެވެ. ދެފިރިހެނުން ވާހަކަދެއްކީ ބިޒްނަސް ކަންތަކެވެ. އެކަމަކު ލައިލާގެ ނަޒަރު ހުރީ އިބްރާހީމް ނާޒިމު އާއި ދިމާލަށެވެ. އިބްރާހީމް ނާޒިމުއަށް ވެސް އެކަން ފަހަގަ ވިއެވެ. ދެން އިބްރާހީމް ނާޒިމުގެ ވަޙުޝީ ހިތަށްވެސް ލައިލާ އާއި މެދު ޝައުގުވެރިކަން އައެވެ. އެމީހުން ވަކިން ބައްދަލުކުރަން ފެށިއެވެ. ރަނގަޅު ރަހްމަތްތެރިންގެ ގޮތުގައެވެ. ހަމައެކަނި ފިރިހެނުން ނޫނެެވެ ބައެއް އަންހެނުންނަކީވެސް ވަޙުޝީ ހިތް ގެންގުޅޭ މީހުންނެވެ. ފިރިމީހާގެ ގޯސް ވާހަކަ ދައްކާ އެހެންފިރިހުނުން އެމީހުންގެ މަޅީގައި ޖެއްސުމަށް ވަރަށް ކުޅަދާނަ މީހުން ތިބެއެވެ. މި ލައިލާއަކީ ވެސް ވީ އެފަދަ މީހަކަށެވެ. ފަރުޒާން އަކީވެސް ލައިލާގެ ހަތަރު ވަނަ ކައިވެނި ވީއްޔާއެވެ. އިބްރާހީމް ނާޒިމުގެ ހިތް ހޯދުމަށްޓަކައި ފަރުޒާންގެ ގޯސް ވާހަކަ ދައްކަމުން ދިޔައެވެ. ފަރުޒާން އަޅާނުލާ ވާހަކައެވެ. ލޯބި ނުދޭ ވާހަކައެވެ. ހިތްދަތި ކުރާވާހަކައެވެ. އެވަގުތު އިބްރާހީމް ނާޒިމުގެ ޅަދޮނޅު ހިތްވެސް ލައިލާގެ މަށްޗަށް ލެބިގެންދިޔައެވެ. ހަމްދަރުދީގެ ނަޒަރުންނެވެ. އޭނާ އެވަގުތު ލައިލާއަށް އެހީވީ ރަޙްމަތްތެރިއެއްގެ ސިފައިގައެވެ. ލައިލާއަށް ވެސް އިބްރާހީމް ނާޒިމުގެ އޯގާތެރިކަމާއި ލޯބި ފެނި މުޅިން ބޭނުންވީ ޝަރުޢީ ގޮތުން އިބްރާހީމް ނާޒިމުގެ މީހަކަށް ވާށެވެ. އޭނާގެ ފިރިމީހާގެ ކައިރިން ވަރިވެ އޭނާ އިބްރާހީމް ނާޒިމުގެ ހަޔާތުގެ ބަހާރު ކަމުގައި ވިއެވެ.\nއިބްރާހީމް ނާޒިމު ކިޔާދެމުން މިގެންދާ ހަޔާތުގެ ފަލްސަފާއިން ސަމާވަނީ ބަސް ހުއްޓިފައެވެ. ބުނާނެ އެއްޗެއްނޭގިފައެވެ. އަދި ބައްދަލުވެސް ނުވާ މި ފިރިހެން މީހާ ކިޔާދޭމިވަހަކައިން މިއީ ހަޤީޤަތްބާވައޭވެސް ސަމާގެ ހިތަށް އަރައެވެ. ބައެއްމީހުން މާކާމިޔާބު މީހުންނަށް ވާންވެގެން ފޮނިވެސް ކަނޑާނެއެވެ. މިޒާޖުގައި އިބްރާހީމް ނާޒިމު އަކީ ފޮނި ކެނޑުމުގެ އެއްވަނައޭ ސަމާ ހިތަށް އެރިއެވެ. އެހެނަސް އެއްވެސް އެއްޗެކޭ ސަމާ ނުބުނެއެވެ. ކޮންމެ ގޮތެއްވިޔަސް ސަމާއަކީ ވާހަކަ ލިޔާމީހެކެވެ. މޮޅު ސުޓޯރީއެއް ލިބޭއިރަށް އޭތި ހިތުގައި ބާއްވައިގެން ފޮތުގެ ޒަރީއާއިން ނެރުމަކީ އޭނާގެ ދުވަސްވީ އާދައެވެ. އޭނާގެ ވާހަކައިން ގިނަ ފިލާވަޅުތަށް މީހުންނަށް ލިބިގެންދެއެވެ.\n“ވަރަށް ފޫހިދޯ އަހަރެން މިދައްކާ ވާހަކަ” ސަމާ ހިމޭންކަން ފެނިފަ ހޫންވެސް ނައަޅުވާތީ އިބްރާހީމް ނާޒިމު އެހިއެވެ. އެމީހުނަކަށް އެކަކު އަނެކަކު ނުފެނޭ ވިއްޔާއެވެ. ހަމައެކަނި ފޯނުން މިވަހަކަ ދައްކަމުންދަނީއެވެ. ފޭސްބުކް އިން ދިމާވާ ފޭކް މީހުންވެސް އުޅޭނެއެވެ. އެގޮތުން އިބްރާހީމް ނާޒިމް އަކީވެސް އަަވާމެންދުރެކޭ ސަމާ ހިތަށް އެރިއެވެ.\n“ނޫނޭ ހަމަ އިންޓަރެސްޓިން ކުރިޔަށް ގެންދަވާ އަޅުގަނޑު އަހަށޭ މިއިނީ ކިހިނެއް އެނގޭނީ ތިޔަވާހަކަ އަކީ އަޅުގަޑުގެ ދެންފަށާ ވާހަކައިގެ ބަޔަކަށް ނުވާނެކަމެއް ކިހިނެއް އެނގޭނީ” އުފާވެރި އަޑަކާއި އެކު ސަމާ ބުނެލިއެވެ. އިބްރާހީމް ނާޒިމު ކިޔާދޭން ފެށިއެވެ.\nލައިލާ އާއި އިބްރާހީމް ނާޒިމު ކައިވެނި ކުރިއެވެ. ލައިލާ އަކީ ތަނަވަސް ޢާއިލާއެއްގެ އަންހެނެއްކަމުން އިބްރާހީމް ނާޒިމު އުފާވިއެވެ. މާބޮޑު ޙަރަދު ތަކެއް ކުރަންނުޖެހެނެތީއެވެ. ރައްޓެހިވެގެން އުޅޭދުވަސްވަރާއި ކައިވެނިކުރުމުން އިންސާނާ ބަދަލުވެއެވެ. އިބްރާހީމް ނާޒިމު ހީކުރީ ރައްޓެހިވެގެން އުޅުނު އިރު މަޖާވެފަ ލޯބިން ވާހަކަ ދެއްކި ގޮތާއި އެމިޒާޖު ފަހުންވެސް ލައިލާގެ ފަރާތުން އޭނާއަށް ފެންނާނެކަމަށެވެ. ސަބަބަކީ އޭނާގެ ހަނދާނަށް އަންނަނީ އަމީނާގެ ޙިދުމަތްތެރިކަމެވެ. އެ ބެހެއްޓެވި އިޙްތިރާމާއި ލޯބިއެވެ. އެހެނަސް ލައިލާގެ ގައިގަ މިއިން އެއްވެސް ސިފައެއްނެތެވެ. އޭނާ ލޯބިވީ އިބްރާހީމް ނާޒިމުގެ ކުލުނުއަށެވެ. ދެއްކުންތެރި ކަމެވެ. ރައްޓެހިވެގެން އުޅުނު އިރު ބޭއްވި އޯގާތެރި ލޮބުވެތި އަދާއަށެވެ. އަދި ލަައިލާގެ ހިތުން އިބްރާހީމް ނާޒިމު އަކީ ވަރަށް ތަނަވަސް މިހެކެވެ. ޝޮފިން ކޮށްލަން އިންޑިޔާއަށް ގޮސްލާފަ ދޭތެރެއަކުން ސިންގަޕޫރަށް ބުރެއް އަޅަން ބޭނުން އަންހެނެކެވެ. ލައިލާގެ މިޒާޖުގެ ގޮތުން އޭނާ އަކީ ވަރަށް ބޭކާރު ޙަރަދު ކުރާ މީހެކެވެ. މިކަމާ އިބްރާހީމް ނާޒިމު ވަރަށް ކަންބޮޑުވެއެވެ. އެކަމަކު އޭނާ އެކަން ލައިލާއަށް ނުދައްކާ ވަރަށް ލޯބިން ލައިލާގެ ހުރިހާ އުންމީދެއް ފުރިހަމަ ކުރަމުންދިޔެއެވެ. ލޯބިވާ ފިރިއެއްގެ ހައިސިއްޔަތުންނެވެ ޙަޤީޤަތުގައިވެސް އޭނާ ބޭނުންވަނީ ހަމަޖެހޭ ދިރިއުޅުމެކެވެ. ވަފާތެރި ޙިދުމަތްތެރި އަންބެކެވެ. ލައިލާގެ ފަރާތުން އޭނާ ބޭނުންވީ އެސިފައެވެެ. ލޯތްބާއި އޯގާތެރިކަމެވެ. އެކަމަކު އޭނާޙިޔާލު ކުރި މީހާއަށް ލައިލާ ނުވިއެވެ.ދުވަސްތަށް މާޒީއާއި އެކުވަމުންގޮސް ހިތްދަތިވެގެން އިބްރާހީމް ނާޒިމު ބަލިވާންފެށިއެވެ. އަންބެއްގެ ފަރާތުން ލިބެންވާ އަޅާލުން އިބްރާހީމް ނާޒިމުއަށް ނުލިބޭތީއެވެ. ވާނީވެސް އެހެންނޫންހެއްޔެވެ. ލައިލާ ކައިވެނީ ކުރީ ނާޒިމުގެ މުއްސަނދި ކަމާއި ދެއްކުންތެރި ކަމާއެވެ. ލޯތްބަކުން ނޫނެވެ.ކައިވެނީގެ ފަހުން އޭނާ އިބްރާހީމް ނާޒިމު މަތިން ފޫހިވާން ފެށިއެވެ.ބޭނުންވާވަރަށް ޙަރަދު ނުކުރެވޭތީއެވެ. ބުނެވޭގޮތުން ލައިލާގެ ޢާއިލާ މީހުން އިބްރާހީމް ނާޒިމުއަށް ވަރަށް ރަނގަޅެވެ. އިބްރާހީމް ނާޒިމުއަށް ވަރަށް އަޅާލައެވެ. ޙާއްސަކޮށް ލައިލާގެ މަންމަ އިބްރާހީމް ނާޒިމުއަށް ވަރަށް ހެވެވެ. މިހާރަކަށް އައިސް ލައިލާ ހުތުރުކޮށް އިބްރާހީމް ނާޒިމުއަށް މުޙާތޮބު ކުރެއެވެ އަދި ކުރިން ކުރަމުން އައި ޒުވާބުތަށް ބޮޑު ޒުވާބަށް ވެގެން ދިޔައެވެ. ގޭތެރޭގައި އެއް މައްސލަޔަށް ވުރެ ގިނަ އަނެއް މައްސަލައެވެ. އެންމެ ފަހުން ލައިލާ ބޭނުންވީ ނާޒިމު ކާރިން ވަރިވާށެވެ. ނާޒިމުގެ ލޯބިއާއި އޯގާތެރިކަން އޭނާއަށް ބަލައިނުގަނެވުނެވެ. ވާނޭވެސް އެހެންނެވެ. އޭނާއާއި ނާޒިމުގެ ގުޅުން އެއީ މަކާރާއި ޙީލަތުގެ ގުޅުމެކެވެ. ބޭވަފާތެރި ކަމުގެ ގުޅުމެކެވެ. އޭނާ ނާޒިމު އާއި ގުޅުނީ ޖަވާހިރެއް ކަހަލަ ފިރިމީހާ ދޫކޮށްފައެވެ. އިރެއްގަ ގޮތަކަށް އުޅުނަސް ނާޒިމު ބޭނުންވަނީ ހަމަ ޖެހޭ އުފާވެރި ދިރިއުޅުމެކެވެ. ފަރުޝު ފަސްނަމާދު ކުރާށެވެ. ޙާއްސަ ކޮށް ބަލިވީފަހުން އޭނާ ﷲ އާއި އޮންނަ ގުޅުން ބޮޑުވިއެވެ. މިވެސް ރަނގަޅު ފާލެކެވެ. އެކަމަކު ލައިލާ އަކީ އެހާ ޤާބިލް މީހެއް ނޫނެވެ. ބޭވަފާ ތެރި އަންހެނެކެވެ. އުޅުމެއްނެތް އަންހެނެކެވެ. އެމީހުން ވަކިވީއެވެ. ލައިލާ ބަލި މީހަކު ގެންގުޅެން ބޭނުން ނޫންކަން އޭނާ ބުނެދިނެވެ އަދި އަމިއްލަޔަށް ވަރިވީއެވެ. އިބްރާހީމް ނާޒިމު ރޮއްވާލާފައެވެ. މިހާރު އަސްލުވެސް އޭނާ ލައިލާދެކެ ލޯބިވެއެވެ.\n“ނާޒިމު ވަރަށް ދެރަވިދޯ އޭނާ ވަރިވީމާ” ސަމާ އަހާލިއެވެ.\n“ނޫނެކެއެވެ ދެރައެއްނުވެއެވެ. އެކަމަކު އަހަރެންނަށް ގިނަޙަރަދުތައް އޭނާއަށް ކުރެވުނެވެ. ވަރަށް ގިނަ ވަގުތުވެސް ބެކާރު ވިއެވެ.” ހިތާމަޔާ އެކު އިބްރާހީ ބުނެލިއެވެ\n“ދެން ކިހިނެއްވީ ..” ސަމާ އަހާލިއެވެ. އަދިވެސް ސަމާ ބޭނުންވީ ނާޒިމުގެ ދުލުން އޭނާގެ ދާސްތާން އެވެ.\n“އަހަރެން މަރުވަމުން ދަނިކޮށް އަހަރެންގެ އަތުގައި ހިފާނެ އަންހެން ކުއްޖަކު ހުރިކަން އެނގުމުން އަހަރެންނަށް އާދިރިއުޅުމެއްގެ އުންމީދު އާވެއްޖެ” ނާޒިމު އަސަރާއި އެކު ބުނެލިއެވެ.\n“ކަން އޮތީ ތިޔަހެން އެކަމަކު އަހަރެންނަކީ އަދި މީހަކާ ކައިވެނި ކުރެވޭނެ މީހެއް ނުން އަހަރެންގެ ހާލަތު ނިޔާކުރާގޮތުން މީހަކާ އިނުން ވަރަށް ދުރު”\n“ބަލަ އަހަރެން ސަމާގެ ހުރިހާ ކަމެއްގެ ޒިންމާ ނަގާނަމެވެ. އަހަރެން ބޭނުންވަނީ ކުޅުދުއްފުށްޓަށް ސަމާ ކާރިޔަށް ބަދަލުވާށެވެ. އަދި ސަމާގެ ގެ ހަދައިގެން ދެމީހުން އުފަލުގައި އުޅޭނީއެވެ.” އިބްރާހީމް ނާޒިމު ފަހުންވެސް ލައިލާ އާއި ގުޅެން ބޭނުންވިއެވެ. ކައިވެނި ރުޖޫޢަ ކުރަން ބޭނުންވިއެވެ. އުފާވެރި ދިރިއުޅުމަކަށްޓަކައި އިބްރާހީމް ނާޒިމު ވަނީ ބޭނުންވެފައެވެ.\nއިބްރާހީމް ނާޒިމު އޭނާގެ ހިތުގައި ރާވާ ރޭވުން ބުނެލިއެވެ. އޭނާއަށް ސަމާއާއި ވާހަކަ މިދެއްކުނީ ލައިލާ ކާރިން އެތަށް ފަހަރަކު ލައިލާ ކާރިން ކައިވެނި އަށް އެދިފަ ލައިލާ އެކަމަށް އިންކާރު ކުރުމުންނެވެ. ފިރިހެނަކަށް ވެހުރެ އޭނާ ލައިލާއަށް ވަރަށް އާދެސްކުރިއެވެ.\n“އަހަރެން ބޭނުންވަނީ ވަޒީފާ ދޫކޮށްލަން ގެވެހި އަންބަކަށް ވާން އޭރުން އަހަރެންނަށް އިބްރާހީމް އާއި އަޅާލެވިދާނެނު. ތިޔައީ ބަލި މީހެއް ނޫން އަހަރެންގެ ލޯބިން ތިބަލިވެސް އިރާދަ ކުރެއްވިޔާ ރަނގަޅު ކޮށްދޭނަން”\nސަމާ މަސައްކަތް ކުރަމުން ދިޔައީ ރިސޯޓު ގައެވެ.ނަވީން އާއި އެކު އުޅުނު އޮފީހުގައެވެ. އެތަން ދޫކޮށް ދިޔުންވެސް ސަމާއަށް ފަސޭހަ ކަމެއް ނޫނެވެ. އެހެނަސް ސަމާ ބޭނުންވަނީ ވަފާތެރި އަންބެއްގެ ގޮތުގައި އިބްރާހީމް ނާޒިމު އާއި ގުޅޭށެވެ. އޭނާއަށް ލޯބިދޭށެވެ. އޭނާގެ މުޅިހަޔާތް ބަހާރު މޫސުމަކަށް ހަދާށެވެ. ހުސްއެކަނި އޭނާއެއް ނޫނެވެ. ސަމާ އިބްރާހީމް ނާޒިމުގެ ޢާއިލާގެ އެންމެންދެކެވެސް ލޯބިވެއެވެ. އެމީހުނަށް އިހްތިރާމު ކުރެއެވެ.\nނަވީން ނިޔާވުމުން ސަމާވެސް ބޭނުންވަނީ ލޯބިން އޭނާ އާއި އެކު އުޅޭނެ އޯގާތެރި ބައިވެރިޔަކަށެވެ. އެކަަމަކު ނާޒިމުއަކީ އޭނާއާއި އެކަށިގެންވާ މީހާ ބާވައެވެ. މިއީ މިހާރު ހުރި ވަޒީފާ ދޫކޮށްލުމުގެ ކުރިން ސަމާ ވިސްނަން ޖެހޭ ކަމެކެވެ. ސަމާ ނާޒިމުގެ ހާލަތަށް ހަމްދަރުދީ ވެއެވެ.އިހްތިރާމު ކުރެއެވެ. އޭނާ ބޭނުންވަނީ އިބްރާހީމް ނާޒިމު އަށް އުފާވެރި ދިރިއުޅުމެއް ހޯދާއިދޭށެވެ. ސަމާ ވަޒީފާއިން ވަކިވިއެވެ. ލޯމަރާލާފައެވެ. ﷲ އަށް ވަކިލު ކޮށްފައެވެ. އަދި ރަށަށް ބަދަލުވިއެވެ.\n“އަހަރެން ވަޒިފާ ދޫކޮށްފަ އައުމުން އަހަރެންގެ މައިންބަފައިން އެހާ އުފާވިހެނެއް ހިޔެއްނުވޭ” ސަމާ އޭނާގެ ވަހަކަ ކިޔާދޭންފެށިއެވެ. ސަމާގެ ޢާއިލާ ގެ ހުރިހާ ކަމެއް ބިނާވެފައި އޮންނަނީ ސަމާއަށްވެސް ލިބޭ މުސާރައިންނެވެ. އެއްބަޑު އެއްބަފާ5މީހުން ތިބޭއިރު އެއިން އެއްވެސް މީހަކީ ގިނަ ލާރި ލިބޭ ބަޔެއްނުނެވެ. ބައްޕަ ވެސް ސަމައާއި އެކު ގޭތެރޭގެ ކަންތަކުގައި ލާރި ހަރަދު ކުރެއެވެ.” ރަށަށް ސަމާ ދިޔަފަހުންވެސް އިބްރާހީމް އާއި ވަރަށް ވަހަކަދައްކައެވެ. ޙަޔާތުގެ ކުރިމަގު ބިނާކުރަން ބޭނުންވާ ގޮތެވެ. ކޮންމެޔަކަސް ސަމާ އޭނާގެ ޙަޔާތަށް އައުމުން ލައިލާގެ ފަރާތުން އޭނާއަށް ލިބުނު ހިތްދަތިކަން ހިނދުކޮޅަކަށް ލުއިވިކަހަލަ އެވެ.\nއެއްދުވަހު ނާޒިމު ގުޅިވަގުތު ސަަމާ ރޮނީއެވެ.\n“ކިހިނެއްވީ ހީވަނީ ރޮނީހެން” ވަރަށް އޮގާތެރި އަޑަކުން ނާޒިމު އަހާލިއެވެ. އޭނާ މީހެއްދެކެ ލޯބިވަންޏާ ވަރަށް ބޮޑަށް ލޯބިވާނެއެވެ. ޙާއްސަކޮށް އޭނާއަށްޓަކައި ވަޒީފާ ދޫކޮށްފައި ދިޔަ އަންހެންކުއްޖާއަށް އޭނާ ލޯބިދޭނެ ނުންހެއްޔެވެ.\n“ނުރޯންވީ ކީއްވެ ބޮޑުދައިތަ އަހަރެން ގެންގުޅޭ ސައިކައްކާ ކުރައިގެ ވާގަޑު ފޮރުވާލައިފި” ސަަމާ މިވަހަކަ ނާޒިމު ކާރީ ބުނީ އެއީ އޭނާގެ ހިތުން އޭނާގެ ވާން އުޅޭ ފިރިމީހާކަމަށް ވިމައެވެ. ނާޒިމުގެ ހިތުގައި ސަމާގެ މީހުންމައްްޗަށް ޤަދަރު ނެތިގެން ދިޔައެވެ. އަދި ވަރަށް ހިންހަމަ ނުޖެހުނެވެ. އެމީހުންދެކެ އޭނާ ފޫހިވިއެވެ.ފުރަތަމަ ޢާއިލާގެ މީހުން ދެކެ އިބްރާހީމް ނާޒިމު ފޫހިވިއެވެ. ކޮންމެވެސް ވަރަކަށް ސަމާދެކެ ވެސް އޭނާ ފޫހިވާންފެށިހެންވެސް ހީވިއެވެ. އެކަމަކު އެހެން ބުނަން އޭނާ ބޭނުމެއް ނުވިއެވެ. އޭނާ ސަމާއަށް ހިތްވަރުދޭންފެށިއެވެ.\n“އަޅާނުލާ އަހަރެން ގޮސް ސަމާ ތިޔަތަނުން ދުރުކޮށްލާނަން އަދި ރީތި ދިރިއުޅުމެއް ހޯދައިދޭނާން” ނާޒިމު މިހެން ބުނުމުން ސަމާއަށް ދިރި އުޅުމުގެ އުފާވެރިކަމުގެ އިންތިހާވިއެވެ. އާދިރިއުޅުމެއް ލިބޭނެ ކަމުގެ ޢުންމީދު އާވިއެވެ. އޭނާ ﷲަ އަށް ޝުކުރުކުރިއެވެ އެހާލޯބިވާ އޯގާތެރި ބައިވެރިޔަކު ﷲ ދެއްވީތީއެވެ. ޙަޔާތުގެ އެއްދުވަހުން އަނެއް ދުވަހަށް ކަންތަށް ވާގޮތެއް އެކަކަށްވެސް ނޭގޭނެއެވެ. މިއަދު ލޯބިން މާފޮޅުވަމުން ވަޢުދު ވަމުންދާ ކިތަންމެ ބަޔަކު މާދަމާ މުޅިން ދުރުހިލޭ މީހުނަށް ވެެދެއެވެ.\nފުން އިހުސާސެކޭ 26


މަގުމަތީގެ ސަލާމަތާއި ރައްކާތެރިކަމާއި ގުޅިގެން ހިންގާ ހޭލުންތެރިކުރުމުގެ ކެމްޕޭންގެ މަޢުލޫމާތު ޙިއްޞާކުރުމުގެ ބައްދަލުވުމުގައި ނައިބު ރައީސް ބައިވެރިވެވަޑައިގެންފި\n0 May 28th, 2019 - 1:36 PM\nމަގުމަތީގެ ސަލާމަތާއި ރައްކާތެރިކަމާއި އިޖުތިމާޢީ މައްސަލަތަކާއި ގުޅިގެން ރައީސުލްޖުމްހޫރިއްޔާ އޮފީހުގެ ސޯޝަލް ކައުންސިލްގެ ފަރާތުން ސިލްސިލާކޮށް ބޭއްވެވުމަށް ރާއްވަވާފައިވާ ހޭލުންތެރިކުރުމުގެ ކެމްޕެއިން ފެށުމާއި ބެހޭގޮތުން ކަމާބެހޭ ކުންފުނިތަކުގެ ބޭފުޅުންނާ މަޢުލޫމާތު ޙިއްޞާކުރުމުގެ ގޮތުން ބޭއްވެވި ބައްދަލުވުމުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ބައިވެރިވެވަޑައިގެންފިއެވެ. މި ބައްދަލުވުން ކުރިއަށްދިޔައީ މިއަދު ހެނދުނު ރައީސުލްޖުމްހޫރިއްޔާގެ އޮފީހުގައެވެ.\nމިއަދުގެ ބައްދަލުކޮށްލެއްވުމުގައި ސޯޝަލް ކައުންސިލާއި ކުންފުނިތަކުން ވަނީ މަގުމަތީގެ ސަލާމަތާއި ރައްކާތެރިކަމާއި މަގުމަތީގައި ހިނގާ އިޖުތިމާޢީ މައްސަލަތަކަށް ގެނެވިދާނެ ހައްލުތަކާ ބެހޭގޮތުން މަޝްވަރާ ކުރައްވައިފައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާގެ ނައިބު ވަނީ މިކެމްޕޭނަށް ކުންފުނިތަކުން ފުރިހަމަ އެބާރުލުން ދެއްވަން ނިންމެވިކަމަށްޓަކައި ވަރަށް އުފާކުރައްވާ ކަމުގައި ވިދާޅުވެފައެވެ. އަދި އާންމުން ހޭލުންތެރިކުރުވައި، އެންމެން ފަރުދީ ޒިންމާ އަދާކުރާނަމަ މަގުމަތީގެ މައްސަލަތަކަށް އެދެވޭ ހައްލުތަކެއް ލިބިގެންދާނެ ކަމުގައި އެމަނިކުފާނު ވިދާޅުވިއެވެ.


Ranil isthiufaa dhevvan Rajapaksa baaru alhuvvanee | Mihaaru\nރަނިލް މަގާމުން ދުރުކުރަން ރާޖަޕަކްސާ މަސައްކަތް ކުރައްވަނީ\n20 ނޮވެމްބަރ 2019 - 11:183comments\nކޮލަމްބޯ (ނޮވެމްބަރު 20) - ކޮއްކޯފުޅު ގޯޓާބޭ ރާޖަޕަކްސާ އަށް ރައީސްކަން ލިބިވަޑައިގަތުމާ އެކު ބޮޑު ވަޒީރުކަމުގެ މަގާމުން ރަނިލް ވިކްރަމަސިންހަ ދުރުކުރުމުގެ މަސައްކަތް ޕާލަމެންޓުގެ އިދިކޮޅު ލީޑަރު އަދި ކުރީގެ ރައީސް މަހިންދާ ރާޖަޕަކްސާ ފައްޓަވައިފި އެވެ.\nރާޖަޕަކްސާ ވިދާޅުވީ ސަރުކާރު ރަނގަޅަށް ހިނގައިގަންނާނީ ރައީސް އާއި ކެބިނެޓަކީ އެއް ޕާޓީއެއްގެ ބަޔަކަށް ވެގެން ކަމަށެވެ.\nރާޖަޕަކްސާގެ 74 ވަނަ އުފަން ދުވަހުގެ ހަފުލާ އަށް ފަހު ނޫސްވެރިންނާ ވާހަކަ ދައްކަވަމުން ވިދާޅުވީ އެންމެ ރަނގަޅު ގޮތަކަށް ވާނީ ވީހާވެސް އަވަހަކަށް އާއްމު އިންތިޚާބު ބޭއްވުން ކަމަށެވެ.\n"ކެބިނެޓުގެ ވަރަށް ގިނަ ވަޒީރުން މިހާރު ވެސް ވަނީ އިސްތިއުފާދީފައި،" ލަންކާގައި 2005-2015 އަށް ވެރިކަން ކުރެއްވި ރައީސް ވިދާޅުވި އެވެ.\nރާޖަޕަކްސާ ވިދާޅުވީ ވޯޓު ފޮށިން ރައްޔިތުން ނިންމި ނިންމުމަށް ސިޔާސީ ފަރާތްތަކުން އިހްތިރާމް ކުރަން ޖެހޭނެ ކަމަށެވެ.\nސްރީ ލަންކާގެ ހަތް ވަނަ ރައީސްގެ ގޮތުގައި ގޯޓާބޭ ވަނީ ހޯމަ ދުވަހު ހުވާ ކުރައްވައިފަ އެވެ. އުމުރުން 70 އަހަރުގެ ކުރީގެ ޑިފެންސް ސެކްރެޓަރީ ވިިދާޅުވެފައި ވަނީ ވެރިކަން ލިބިއްޖެ ނަމަ ބޮޑު ވަޒީރުކަން ދެއްވާނީ ބޭބޭފުޅު ރާޖަޕަކްސާ އަށް ކަމަށެވެ.\nކުރީގެ ރައީސް މައިތުރިޕާލާ ސިރިސޭނާ މިދިޔަ އަހަރު ފަހުކޮޅު ވަނީ ރަނިލް މަގާމުން ދުރުކޮށް ބޮޑު ވަޒީރު ކަމަށް ރާޖަޕަކްސާ ހަމަޖައްސައިފަ އެވެ. ނަމަވެސް ރަނިލް އިސްތިއުފާ ދެއްވަން ދެކޮޅު ހެއްދެވުމުން އުފެދުނު ސިޔާސީ މައްސަލަގަނޑު ހައްލު ކުރީ ސުޕްރީމް ކޯޓުންނެވެ. އެ ކޯޓުން ނިންމީ ސިރިސޭނާގެ ނިންމެވުން ސައްހަ ނޫން ކަމަށެވެ.\nގޯޓާބޭ ވެރިކަމަށް ވަޑައިގަތުމާ ގުޅިގެން ޕާލަމެންޓް އުވާލަން، އަޣުލަބިއްޔަ އޮތް ޔުނައިޓެޑް ނޭޝަނަލް ޕާޓީ (ޔޫއެންޕީ) ގެ ޕާލަމެންޓަރީ ގްރޫޕުން އެއްބަސްވެފައި ކަމަށް ޕާޓީން ވަނީ ބުނެފަ އެވެ. ނަމަވެސް ރަނިލް ވަނީ އެސްއެލްޕީޕީގެ ލީޑަރު ރާޖަޕަކްސާ އާއި ރައީސް ގޯޓާބޭއާ މަޝްވަރާ ކުރުމަށް ފަހު ގޮތެއް ނިންމަވާނެ ކަމަށް ވިދާޅުވެފަ އެވެ. ބައެއް ރިޕޯޓްތައް ބުނާ ގޮތުގައި ރަނިލް މިއަދު ވެސް އިސްތިއުފާ ދެއްވުމަކީ އެކަށީގެންވާ ކަމެކެވެ.\nލަންކާގެ ގާނޫނު އަސާސީ ބުނާ ގޮތުން ޕާލަމެންޓް އުވާލެވޭނީ ހިނގަމުންދާ ފަސް އަހަރުގެ ދައުރުން ހަތަރު އަހަރާއި ބައި ފާއިތުވުމަށް ފަހު އެވެ. ލަންކާ ޕާލަމެންޓުގެ ދައުރު ހަމަވާނީ އަންނަ އަހަރުގެ އޮގަސްޓް މަހު އެވެ. އެހެންވެ އެންމެ އަވަހަށް ވެސް ޕާލަމެންޓް އުވާލެވޭނީ ފެބްރުއަރީ މަހު އެވެ. އެހެން ނަމަވެސް އޭގެ ކުރިން ޕާލަމެންޓް އުވާލަން ބޭނުން ނަމަ އެކަން ކުރެވޭނީ ޕާލަމެންޓުގެ ތިންބައިކުޅަ ދެބައި އަޣުލަބިއްޔަތުން އެގޮތަށް ފާސް ކުރުމުންނެވެ.\nގާނޫނު އަސާސީ ބުނާ ގޮތުން އާ ރައީސަކު ވެރިކަމަށް ވަޑައިގެންނެވި ނަމަވެސް، ޕާލަމެންޓުގެ ދައުރު ނިމެންދެން ބޮޑު ވަޒީރުކަމުގެ މަގާމުގައި ރަނިލް އަށް ދެމިހުންނެވޭނެ އެވެ.\nކޮއްކޮ އާއި ބޭބެ ވެރިކަމުގައި: ލަންކާގެ ތާރީޚުގައި އާ ކަމެއް


"Bohemian Rhapsody" ge sequel eh fenidhaane | Mihaaru\n"ބޮހީމިއަން ރާޕްސޮޑީ" ގެ ޕޯސްޓަރެއް: މިއީ މިދިޔަ އަހަރުގެ އެންމެ ކާމިޔާބު އެއް ފިލްމު.\n"ބޮހީމިއަން ރާޕްސޮޑީ"ގެ ދެވަނަ ބައެއް ފެނިދާނެ\n16 މާޗް 2019 - 08:35\nމި އަހަރުގެ އެވޯޑް މޫސުމުގައި އެންމެ ގަދައަށް ވިދާލި އެއް ފިލްމު ކަމަށްވާ "ބޮހީމިއަން ރާޕްސޮޑީ" ގެ ދެވަނަ ބައެއް ހަދަން މަޝްވަރާތައް ކުރަމުން އަންނަ ކަމަށް ރޫޑީ ޑޮލެޒާލް ބުނެފި އެވެ.\nއިނގިރޭސިވިލާތުގެ ކުރީގެ ބޭންޑް "ކްއީން" އާއި އޭގެ ލީޑް ވޯކަލިސްޓް ފްރެޑީ މާކިއުރީގެ ވާހަކަ ކިޔައި ދިން ފިލްމުގެ ދެވަނަ ބަޔާ ބެހޭ ގޮތުން، "ކްއީން" ގެ ގިނަ ވީޑިއޯތަކެއް ޑައިރެކްޓްކޮށްފައިވާ ރޫޑީ ޕޭޖް ސިކްސް އަށް ދިން އިންޓަވިއުއެއްގައި ބުނީ "ބޮހީމިއަން ރާޕްސޮޑީ" އަކީ އަދިވެސް ކިޔައިދެވިދާނެ ވާހަކައެއް ކަމަށެވެ.\nއެހެންވެ އެކަމާ ދޭތެރޭ ސީރިއަސްކޮށް ވިސްނައި، ފިލްމުގެ ސީކްއެލްއެއް ހެދުމުގެ މަޝްވަރާތައް ކުރަމުން އަންނަ ކަމަށް ބުންޏެވެ.\nއޭނާ ބުނި ގޮތުގައި "ކްއީން" ގެ ވާހަކައިގައި އަދިވެސް ކިޔައި ދެވިދާނެ ވަރަށް ޝައުގުވެރި ހާދިސާތަކެއް އެބަ ހުއްޓެވެ. އެހެންވެ، އެ ބޭންޑްގެ މެނޭޖަރެއްގެ ގޮތުގައި ގިނަ ދުވަސްތަކެއް ވަންދެން މަސައްކަތްކުރި ޖިމް ބީޗް ވެސް "ބޮހީމިއަން ރާޕްސޮޑީ" ގެ ދެވަނަ ބައެއް ހެދުމުގެ ހިޔާލު ގެންގުޅޭ ކަމަށް ބުންޏެވެ.\n"އަހަންނަށް ވަރަށް ޔަގީން އޭނަ މިކަމާ އުޅޭނެކަން،" ކްއީންގެ "ޝޯ މަސްޓް ގޯ އޮން" އާއި "ދީޒް އާ ދަ ޑޭޒް އޮފް އަވާ ލިވްސް" އަދި "ދި އިންވިޒަބަލް މޭން" ފަދަ ވީޑިއޯތައް ޑައިރެކްޓް ކުރި ރޫޑީ ބުންޏެވެ. "އަދި މިއީ ކްއީންގެ ފެމިލީއާ ވާހަކަ ދައްކައިގެން ކުރެވިދާނެ ކަމެއް."\n"ކްއީން" އަކީ 1970 ގައި އިނގިރޭސިވިލާތުގައި އުފެދުނު އެންމެ ކާމިޔާބު އެއް ރޮކް ބޭންޑެވެ. ބޭންޑްގެ މައި ލަވަކިޔުންތެރިޔާ ފްރެޑީ ވަނީ 1991 ގައި މަރުވެފަ އެވެ.\n"ބޮހީމިއަން ރާޕްސޮޑީ" ގެ ޓްރެއިލާ.\nމިދިޔަ އަހަރުގެ އޮކްޓޯބަރު މަހު ނެރުނު "ބޮހީމިއަން ރާޕްސޮޑީ" ގައި ފްރެޑީގެ ރޯލް ކުޅުނީ އެމެރިކާގެ އެކްޓަރު ރަމީ މާލިކެވެ. އެ ރޯލް ކުޅެގެން އޭނާ އަށް 91 ވަނަ އޮސްކާ އެވޯޑްސް އާއި 76 ވަނަ ގޯލްޑެން ގްލޯބް އެވޯޑްސްގެ އިތުރުން 72 ވަނަ ބަފްޓާގެ އެވޯޑްސްގެ އެންމެ މޮޅު އެކްޓަރުގެ އެވޯޑް ވެސް ލިބިފައިވެ އެވެ. އަދި މި ފިލްމަކީ ގޯލްޑެން ގްލޯބްސްގެ އެންމެ މޮޅު ފިލްމު ވެސް މެ އެވެ.\nބްރަޔަން ސިންގާ ޑައިރެކްޓް ކުރި "ބޮހީމިއަން ރާޕްސޮޑީ" އަކީ ބޮކްސް އޮފީހުގައި 875.8 މިލިއަން ޑޮލަރުގެ އާމްދަނީއެއް ހޯދި ފިލްމެކެވެ. ފިލްމަށް ހަރަދު ކުރީ އެންމެ 55 މިލިއަން ޑޮލަރެވެ.\nއިތުރު ލިޔުންތައް ހޮލީވުޑް ގޯލްޑެން ގްލޯބް އެވޯޑްސް އޮސްކާ އެވޯޑްސް\n"ގޭމް އޮފް ތުރޯންސް"ގެ ޕްރިކްއެލްގެ ކާސްޓަށް މިރަންޑާ\n2020 ގެ ބަފްޓާ އެވޯޑް ވެސް އަވަސްކޮށްފި\n"ޝޭޕް އޮފް ވޯޓާ" އަކީ ކޮޕީއެއް ކަމަށް ބުނެ ކޯޓަށް


Samsung Galaxy Z Flip phone Ooredoo in Raajje ah tha-araf kohffi | Thiladhun\nހުސައިން ހަބީބް އޯގަސްޓް 13, 2020\nސެމްސަންގެ ފޯނުތަކަށް ލޯބިކުރާ ކަސްޓަމަރުންނަށް އެންމެ ފަހުގެ ސެމްސަން ގެލެކްސީ ޒެޑް ފްލިޕް އުރީދޫން ރާއްޖެއަށް ތައާރަފުކޮށްފި އެވެ.\nސެމްސަންގެ މި އީޖާދީ ފޯނަކީ ފުލް ސްކްރީން ފޯނެކެވެ. ނަމަވެސް މިފޯނަކީ އެހެން ފޯނުތަކާއި ޚިލާފަށް ގެންގުޅެން ފަސޭހަ، ފަތްޖަހާލެވޭ ގޮތަށް އުފައްދާފައިވާ މޮޅު ފޯނެކެވެ.\nޑުއަލް ބެޓެރީއާއެކު ފަރުމާ ކުރެވިފައިވާ މިފޯނުގެ ބެޓެރީ މުޅި ދުވަހަށް ހިފަހައްޓާނެއެވެ. ފަތްޖަހާލެވޭ ގޮތަށް އުފައްދާފައިވާ މިފޯނަކީ ތަފާތު އޭންގަލްތަކުން ކޮލިޓީ ފޮޓޯ ނެގުމަށް ވަރަށް ފަސޭހަ ވާނޭހެން ފަރުމާކޮށްފައިވާ ފޯނެކެވެ.\nމި ފޯނުތައް މިހާރު އުރީދޫގެ އީ-ކޮމާސް ޕްލެޓްފޯމް މޫލީ މެދުވެރިކޮށް ކަސްޓަމަރުންނަށް ލިބޭނެ ގޮތް އުރިދޫއިން ވަނީ މިހާރު ފަހި ކޮށްދީފައި އެވެ. އެގޮތުން ގެލެކްސީ ޒެޑް ފްލިކްސް، 256 ޖީބީގެ "މިރާ ޕާޕަލް" ކުލައިގެ ފޯނު 22،699ރ. އަށް ލިބެން ހުންނާނެ ކަމަށް އުރީދޫން ބުންޏެވެ.\nމީގެއިތުރުން ގަންނަ ކޮންމެ ފޯނަކާއި އެކު އުރީދޫ ޕްރީޕެއިޑް، މިކްސް އަދި ޕޯސްޓްޕެއިޑް ކަސްޓަމަރުންނަށް މަހަކު 2020 އެމްބީ ހިލޭ ޑޭޓާ ވެސް މިއަހަރުގެ ނިޔަލަށް ލިބޭ ގޮތަށް އުރީދޫއިން ވަނީ ހަމަޖައްސާފައި އެވެ.


(28 ނޮވެމްބަރ 2019 އާ ގުޅޭ)\nހޭޒަލްއަށް ފަހަތަށް ދެތިންފިޔަވަޅު އަޅާލެވުނީ މީހާގެ ހަމަގެއްލުނު ފަދައަކުންނެވެ. އެ އަންހެންކުއްޖާގެ ހުނުމުން ހޭޒަލްއަށް އިޙްސާސްވީ މަލާމާތެވެ. ލިއަމް ފުރަތަމަ ފިޔަވަޅު ކުރިއަށް އަޅާލިއިރަށް ހޭޒަލް ދުއްވައިގަނެއްޖެއެވެ.\n"އޭތް! ދަނީތަ؟..." ލިއަމް ދާން އުޅޭހެން ހީވުމުން މޭޒުދޮށުގައި އިން އަންހެން ކުއްޖާ ވެސް ތެދުވެއްޖެއެވެ. އޭނާ ހަލުވިކޮށް އައިސް ލިއަމްގެ މުލައްދަނޑީގައި ހިފާލަން އުޅުނެވެ. ނަމަވެސް އެ އަތް ކައިރިވުމުގެ ކުރީން ލިއަމް އަތް ފޮޅުވާލައިފިއެވެ. އަދި ހިތްހަމަނުޖެހިފައި ބަލާލުމާއެކު އޭނާ އެތާކު މަޑެއް ނުކުރިއެވެ. "ޒެއްލު"އޭ ހިތާ ހިތުން ކިޔަމުން ދެފަޔަށް ބާރުލައި ހަލުވިކަމާއެކު ލިއަމް މަގުމައްޗަށް ނުކުތެވެ. މަގުގެ ދެކޮޅު އޭނާ ބަލާލިއެވެ. ހޭޒަލްއެއް ނުފެނުނެވެ. ލަފާކޮށްފައި ކަނާއަތް ފަރާތަށް އޮތް މަގަށް ނުކުތުމަށް ލިއަމް ދުއްވައިގަތެވެ.\nދުވަމުން އައި ހޭޒަލްއަށް މަޑުޖެހިލެވުނެވެ. އޭރު މީހާއަށް ހުރީ މާނޭވާ ލެވިފައެވެ. ހިކިފައިވާ އަރުތެރެ ތެތްމާލުމަށް ހިންދިރުވާލެވުނެވެ. ގުދުވެލައިގެން ދެކަކުލުގައި އަތްޖައްސާލައިގެން އޮވެ ހިކިކެއްސުމެއް ހޭޒަލް ކެއްސިއެވެ. އެހެންއޮވެ އޭނާ ދުވެފައި އައި ދިމާއަށް ބޯއަނބުރާލައި ބަލާލިއެވެ. އެހިސާބުގައި މީހަކު ފެންނާކަށް ނެތެވެ. މަގަށް އޮތީ ފަޅުކަން ވެރިވެފައެވެ. މަޑުމަޑުން ހިންދެމިލުމާއެކު އަތުގައި އޮތް ކޮތަޅު ފައިގާ ޖެހުނެވެ. ހޭޒަލްގެ ސަމާލުކަން އެ ކޮތަޅަށް ދެވުނެވެ.\n"މި ހިފައިގެން އުޅުމުގެ ބޭނުމެއްނެތް ކޮތަޅަށް ބަލަން ހުރި ހޭޒަލްގެ ހިތަށް އެރިއެވެ. އެއާއެކު ވަގުތުން ހޭޒަލްއަށް ހުރެވުނު ހިސާބެއް ދެނެގަތުމަށް ވަށައިގެން ނަޒަރު ހިންގާލެވުނެވެ. ޖެހިލި ބާރު ވައިރޯޅިއާއެކު މަގަށް އެޅިފައި ހުރި ހިކިފަތްތައް ބުރައިގެން ދިޔައެވެ. ބައްދަމުން އައި އުޑުމައްޗަށް ހޭޒަލްއަށް ބަލާލެވުނެވެ. ދެންމެދެންމެ ވާރޭ ވެހެންފަށާފާނޭ ހީވާ ކަހަލައެވެ. އަތުގައި އޮތް ކޮތަޅު ގެނެސް މޭގައި ޖައްސާލައި ދެއަތުން ހިފަހައްޓާލައިގެން ހުރެ ހޭޒަލް ހިނގައިގަތެވެ. އެވަގުތު އޭނާގެ އަތްދަބަހުގެ ތެރެއިން ފޯނު ރިންގުވާ އަޑު އިވެއެވެ. އެކަމަށް ސަމާލުކަމެއް ހޭޒަލް ނުދިނެވެ.\nވާރޭގެ ތިއްކެއް ހޭޒަލްގެ މޫނުގައި ޖެހުމުން އޭނާ އިސްއުފުލައި އުޑުމައްޗަށް ބަލާލިއެވެ. އަދި ހިނގުން ބާރުކޮށްލިއެވެ. ނަމަވެސް އޭނާއަށް ދާރިއަންގެ އޮފީހާ ހަމައަށް ނުފޯރާނޭ ހީވުމުން ދުއްވައިގަތެވެ.\nރިސެޕްޝަނުގައި އިން އަންހެންކުއްޖާއަށް ހޭޒަލް ފެނުމުން އެއީ ކާކުކަން އެނގުނީ އިރުކޮޅެއް ކުރީން އެ އޮފީހުން ފެނިފައި ހުރީމައެވެ. ނަމަވެސް ހައިރާންވީ ހޭޒަލްގެ ހާލު ފެނިފައެވެ. އެއްފަރާތަށް ވާހެން ދޫކޮށް ގަތާލާފައި އޮތް ހޭޒަލްގެ އިސްތަށިގަނޑު ފެންނަނީ ވަޔާހެދި ހޭވިފައި އޮތްތަނެވެ. އޭނާ ލައިގެން ހުރި ގަމީސް ހުރީ ހިސާބަކަށް ތެމިފައެވެ. ދުވަމުން އައުމުގެ ސަބަބުން އޭނާގެ ނޭވާ ހުރީ ކުރުވެފައެވެ. އަވަސްއަވަހަށް ހޭޒަލްގެ މޭގައި ޖައްސާ ފޮރުވާލައިގެން ހުރި ކޮތަޅު ރިސެޕްޝަންގައި އިން އަންހެންކުއްޖާއަށް ހޭޒަލް ދިއްކޮށްލިއެވެ.\n"ޔޯ ފޯން..." ހޭޒަލްގެ އަތްދަބަހުން ފޯނު ރިންގުވާ އަޑު އިވިއިވި ހުރުމުން ރިސެޕްޝަންގަ އިން ކުއްޖާ ބުނެލިއެވެ. ނަމަވެސް އެ އަޑު ހޭޒަލްއަށް އިވުނުހެނެއް ހިޔެއްނުވެއެވެ.\n"މީތި... ދާރިއަން... ރައްދުކޮށްދީ..." ނޭވާ ހަމައަކަށް އަޅުވަމުން ހޭޒަލް ބުންޏެވެ. ރިސެޕްޝަންގަ އިން ކުއްޖާ އެ ކޮތަޅުގައި ހިފުމުން އެތަނުގައި ހޭޒަލް މަޑެއްނުކުރިއެވެ. އެ އޮފީހުން ނުކުމެގެން އައިސް އިމާރާތުގެ ބޭރުގައި މަޑުކޮށްލިއެވެ. އޭރު ވާރޭ ބޯކޮށް ވެހެމުންދިޔައެވެ. ފަޒާގައި ދުންފިނީގެ ފަށަލައެއް ލެވި ފުސްވެފައިވާ ކަހަލައެވެ. ވަގުތުކޮޅަކަށް ހުއްޓުން އަރާފައި ހުރި މީހަކު ފަދައިން ހޭޒަލް ހުއްޓެވެ. އޭނާގެ ނަޒަރު މަގުމައްޗަށް ހުއްޓާލައިގެންނެވެ. ހިތާއި ސިކުނޑި ހުއްޓުމެއްނެތި މަސައްކަތްކުރަމުން ދިޔައީ ޢާންމުކޮށް މަސައްކަތްކުރާ ވަރަށްވުރެ އެތައްހާސް ގުނައެއް އިތުރަށެވެ. އެހެން ހުރެފައި ދެން ފެނުނީ އަތްދަބަހުގެ ތެރެއިން ހޭޒަލް ފޯނު ނެގިތަނެވެ. ދިއްލިފައިވާ އިސްކުރީނުން އޭނާއަށް ލިއަމް ގުޅާތަން ފެނުނެވެ. އިސްކުރީނަށް ބަލަން ހުރެފައި ކޯލު ކެނޑުމުން ހޭޒަލް ފޯނު ހުޅުވާލިއެވެ. އަދި އޭނާ އާތިޝްއަށް ގުޅިއެވެ.\nވާރޭ ވެހެން ފެށުމުން ލިއަމް އައިސް އަސްކަންޏެއް ދަށުގައި މަޑުކޮށްލިއެވެ. ހޭޒަލް ނުފެނިގެން އޭނާ އެނބުރި ސައިކަލު ބެހެއްޓި ހިސާބަށް އައީއެވެ. އަދި ސައިކަލުގައި ހުޅުމާލޭގެ މަގުތަކުގައި އޭނާ ދުއްވީ ހޭޒަލް ފެނޭތޯއެވެ. އެކަމަށް ހުރަސް އެޅީ ވާރޭއެވެ. އޭނާ ހަމަރަނގަޅަށް ވެސް ހުރީ ހާސްވެ ކަންބޮޑުވެފައެވެ. އޭރު ހިތުގައި އެތައް ސުވާލެއް ފުނިޖެހެމުންދިޔައެވެ. ހޭޒަލް ހުޅުމާލެއަށް އައީ ކޮންބޭނުމަކުބާއެވެ. އަނެއްކާ މިފަހަރު ވެސް މީހަކު ހޭޒަލް ގާތު އެއްޗެކޭ ކީބާއެވެ. އެހެންވެއްޖެއްޔާ އެއީ ކާކުބާއެވެ. މީހަކު ބުނެގެން އައިނަމަ މިފަހަރު އެމީހަކު ހޯދާނަމޭ ލިއަމްގެ ހިތަށް އެރިއެވެ. އަދި އެމީހަކު ދުވަހަކު ހޭޒަލްއާ ބައްދަލުނުކުރާވަރު ކުރަން ލިއަމް ގަސްދުކުރިއެވެ. ވާރޭގެ ފިނިކަމުގައި ވެސް ލިއަމް ދާހިތްލަނީއެވެ. ދޭތެރެއަކުން ނިތްކުރި ފުހެލައި ތުނިތުނިކޮށް ހުރި ތުނބުޅީގައި އަތްހާކާލައެވެ. ވާރޭ ހުއްޓާނުލަނީސް އޭނާއަށް އެތަނުން ގުޑައިލެވޭކަށްނެތެވެ. އުޑުމައްޗަށް ވެސް ލިއަމްއަށް ބަލާލެވުނީ ހިތްހަމަނުޖެހިފައި ހުރެއެވެ. ވާރޭ ވެސް ވެހިގަންނަން އެނގުނީ ހަމަ މިވަގުތުހޭ ލިއަމްއަށް ސުވާލުކޮށްލެވުނެވެ. އެއާއެކު ފޫހިކަމާއެކު ޗަސްޖަހާލިއެވެ.\n"މައި ގޯޑް... ތެމިގެންތަ ތިއައީ؟... ކޮބާ ލިއަމް؟" ޕާކުކޮށްލި ކާރުން ފައިބައިގެން އައިސް ދޮރޯށި ދޮށުގައި މަޑުކޮށްލި އާތިޝް ބުނެލިއެވެ. އޭނާއަށް އާދެވުނު އިރު ތެމިފޯވެގެން ދޮރޯށި ކުރިމަތީ ހޭޒަލް ހުއްޓެވެ. އަވަސްއަވަހަށް ހޭޒަލްގެ ކޮނޑުގައި ކަނާއަތުން ހިފާ ގާތްކޮށްލެވުމާއެކު ތަޅުލެވިފައި ހުރި ދޮރޯށި އާތިޝް ހުޅުވިއެވެ. އެމީހުން އެތެރެއަށް ވަދެގެން އައިއިރު އެމީހުންގެ ފަހަތުން ދޮރޯށި ލެއްޕި ތަޅުލެވުނެވެ. ސުވާލު އުފެދިފައި ހުރި އާތިޝް އެލެވޭޓާގެ ތެރެއަށް ވަނީ ހޭޒަލް ގޮވައިގެންނެވެ. އެއްވެސް އެއްޗެއް ހޭޒަލް ނުބުނެއެވެ. އެލެވޭޓާ މަސައްކަތްކުރާލެއް ލަސްހެން އާތިޝްއަށް މިނޫނީ ހީނުވެއެވެ.\nއެޕާޓްމެންޓަށް ވަދެވުނު ގޮތަށް ދޮރުލައްޕާލާފައި އާތިޝް ދުއްވައިގަތީ މެހެމާނުން ބޭނުންކުރުމަށް ހުރި "ޕައުޑާ ރޫމް"އާ ދިމާއަށެވެ. އެތަނަށް ވަދެ ކަބަޑުގައި އޮތް ދެ ތުވާލި ނަގައިގެން އެނބުރި ހޭޒަލްގެ ގާތަށް އައެވެ. އަވަސް އަވަހަށް އެއްތުވާލިން ހޭޒަލްގެ ކޮނޑުމަތިން ހަށިގަނޑު ފޮރުވާލިއެވެ. އަނެއް ތުވާލުން ހޭޒަލްގެ މޫނު ފުހެލަ ދިނުމާއެކު އިސްތަށިގަނޑު ހިއްކައިދޭން ފެށިއެވެ.\n"ކޮއްކޮ އެކަނިތަ ތިއައީ؟... ލިއަމް ކޮބާ؟..." އާތިން އަނެއްކާ ވެސް އަހާލިއެވެ. ހޭޒަލް އަނގައިން ނުބުނުމުން އެ މޫނަށް ފަރުވާތެރިކަމާއެކު އާތިޝް ބަލާލިއެވެ. އަދި ހޭޒަލްގެ ބޮލުގައި ތުވާލި އަޅުވާލައި އާތިޝް ދުރަށް ޖެހިލިއެވެ. އޭނާގެ ފަޓޫލޫނު ޖީބުން ފޯނުނެގިއެވެ. އާތިޝްގެ ހަރަކާތްތައް ހޭޒަލް ދެނެގަތެވެ. އޭނާ ނިކަން އަވަހަށް އާތިޝް ފޯނު ހިފައިގެން ހުރި އަތުގައި ހިފެހެއްޓިއެވެ.\n"އައި އޭމް ފައިން ދޮންބޭ، ޑޯންޓް ވޮރީ... ވާރޭ ހުއްޓާލީމަ ގެއަށް ދާނަން... ދޮންބެ ދެން ދޭ... އަހަރެން... ލި... ލިއ...ލިއަމްއަށް ގުޅާނަން" ހޭޒަލްއަށް ލިއަމްގެ ނަންކިޔުން ފަސޭހައެއް ނުވިއެވެ. އެ ނަން އޭނާގެ އަރުތެރޭގައި ތާށިވާ ކަހަލައެވެ. ކަށިތަކެއް ފަދައިންނެވެ.\n"ޔޫ ޑޯންޓް ލުކް ފައިން" އާތިޝްއަށް ހޭޒަލްގެ ވާހަކަތައް ޤަބޫލުކުރަން ދަތިވިއެވެ.\n"އައި އޭމް ޓޯޓަލީ ފައިން" ތުންފަތަށް ގަދަކަމުން ވެރިކޮށްލި ހިނިތުންވުމުގައި ތުންފަތް ދެމިލި ހިނދު ހޭޒަލްގެ ހިތުގެ މަސްތައް ދެމި އިރައިގެން ދިޔަ ފަދަ ތަދެއް އޭނާއަށް އިޙްސާސް ކުރެވުނެވެ. އެހެންނަމަވެސް އެމޫނުން ވޭނުގެ ޒަރެއްގެ މިންވަރު ވެސް ފާޅުވިޔަ ނުދިނެވެ.\n"ހިނގާ.... ދޮންބެ އޮފީހަށްދާ މަގުމަތީ ކޮއްކޮ ގެއަށް ލާދީފަ ހިނގައިދާނަން" އާތިޝް ބުނެލިއެވެ. އޭނާއަށް އެއްގޮތަކަށް ހޭޒަލްގެ ހަޤީޤީ ހާލަތު ދެންނަގަންނާކަށް ނޭނގުނެވެ. މިނޫނީ ހޭޒަލްގެ ފުށުން އެފަދަ އަސަރުތަކެއް ނުވެސް ފެނެއެވެ. ހަމައެއާއެކު ހޭޒަލްއަކީ ޖަޒުބާތުތައް ފޮރުވުމުގައި އެކަމުގެ މާހިރެކެވެ. އަމިއްލަ އިޙްސާސްތައް ޢާއިލާގެ މެންބަރުންނާ ޚިއްޞާކުރި ހަނދާނެއް ވެސް ހޭޒަލް ނެތެވެ. ކިރިޔާ ވެސް އޭނާ ކަންކަން ޚިއްޞާކޮށް އުޅުނީ ނަޝާއާއެވެ. އެކަމަކު މިހާރު ދިރިއުޅުމުގައި އާދެވިފައި ހުރީ ނަޝާއާ ވެސް ކަމެއް ޚިއްޞާކުރެވޭ ހިސާބަކަށް ނޫނޭ ހޭޒަލް ޤަބޫލުކުރެއެވެ. އެކުވެރިޔާއާ ޚިއްޞާކުރަން ޖެހިލުންވާއިރު ޢާއިލާ މީހުންނާ ޚިއްޞާ ކުރެވޭނީ ކޮންފަދައަކުން ހެއްޔެވެ.\n"އިޓްސް އޯކޭ... އަހަރެން އިރުކޮޅަކު މަޑުކޮށްލާފަ ހިނގައިދާނަން، ދޮންބެ އޮފީހުގަ..." ހޭޒަލް ބުނަން އުޅުނު އެއްޗެއް ފުރިހަމަ ނުކުރެވެނީސް އާތިޝްގެ އަތުގައި އޮތް ފޯނު ރިންގުވާން ފެށިއެވެ. ނަސީބެކޭ ހޭޒަލްގެ ހިތަށް އެރިއެވެ. އޭނާ ފޯނުކޯލަށް ޖަވާބުދިނީ ހޭޒަލްއަށް ބަލަން ހުރެއެވެ. އޭރު ހޭޒަލް އަމިއްލައަށް ގައިން ފެން ހިއްކަން ފަށައިފިއެވެ. އޭނާއަށް ކަމެއްނުވާކަން އާތިޝްއަށް ދެއްކުމަށްޓަކައި އޭނާގެ ހަރަކާތްތައް ޢާންމުކޮށް ގެންގުޅޭ ފަދައިން ބެހެއްޓުމަށް މަސައްކަތްކުރިއެވެ.\n"ތޭންކްސް... އައި ވިލް ބީ ދެއާ" އާތިޝް ފޯނުކޯލު ނިންމާލިއެވެ. ފުންނޭވާއެއް ލުމަށްފަހު އޭނާގެ އަތުގައި އޮތް ކީކާޑު ދޮރުކައިރީ ހުރި ދިގު ކަބަޑުގެ މަތީ ބޭއްވީ އޭތި ހޭޒަލްއަށް ދައްކާލަމުންނެވެ.\n"ކޮއްކޮ އަތުގަ މި ބާއްވާ، އިތުރު ކާޑެއް އަދި އޮންނާނެ... އޮފީހުން އެގުޅީ، އައި ހޭވް ޓު ގޯ" އާތިޝް ދާން ބޭނުންނުވެފައި ހުރެ ވެސް ދާންޖެހިއްޖެކަން ހާމަކުރިއެވެ. ހޭޒަލް ބޯޖަހާލީއެވެ.\nދޮރުން ނުކުންނަން ދިޔަ އާތިޝްގެ ފަހަތުން ހޭޒަލް އައެވެ. އޭނާ ދޮރުގައި ހިފާ ކައިރިކޮށްލަން އުޅުމުން އާތިޝް ދޮރުގައި ހިފެހެއްޓިއެވެ. ލިއަމް ގުޅައިގެން އަވަހަށް ގެއަށް ދިއުމަށް އާތިޝް ބުންޏެވެ. ފިނިއިރު ތެތް އެއްޗެހީގައި ނުހުރެ ހެދުން ބަދަލުކުރުމަށް ވެސް އާތިޝް ބުންޏެވެ. ފަހުކަމަކަށް އޭނާ ދާން އެނބުރިލުމުގެ ކުރީން ހޭޒަލް ގާތުން އެދުނީ ކޮންމެކަމެއް ބޭނުންވި ނަމަވެސް އާތިޝްއަށް ގުޅުމަށެވެ. މިފަހަރު ވެސް ހޭޒަލް ބޯޖަހާލީއެވެ. މިނޫނީ އޭނާއަށް ޓަކައި އާތިޝްގެ މޫނުން ކަންބޮޑުވުމުގެ އަސަރު ފާޅުވީތީ ހޭޒަލް ނުދެކެއެވެ. ކޮއްކޮއާ މެދު އެ ބޭބޭ ވިސްނާކަން ފާޅުވޭވޭ ހުރި އަސަރުތައް ހެކިދެއެވެ. ހޭޒަލްގެ މޭގެ ރިހުން އިތުރުވިއެވެ. ތުވާލިން ހަށިގަނޑު ނިވާކޮށްލަން އުޅުނު ފަދައިން ތުވާލީގެ ކަނުގައި ހިފައި ގެނެސް ހޭޒަލްގެ މޭގައި ބޮނޑިކޮށްލިއެވެ. އާތިޝް އެލެވޭޓާއަށް ވަދެ އޭގެ ދޮރު ލެއްޕުމާއެކު ހޭޒަލް އެތެރެއަށް ވަދެ އެޕާޓްމެންޓުގެ ދޮރު ލައްޕާލައި ތަޅުލިއެވެ. ހޭޒަލްގެ ދެތުންފަތް ތުރުތުރު އަޅާލުމާއެކު ފިނިނޭވާއެއް ފަދައިން އާހުގެ އަޑު ބޭރުވިއެވެ. ހީވީ ޖަޒުބާތުތައް ހިފަހައްޓަން މަޖުބޫރު ކުރުމުގެ ސަބަބުން ނަފްސަށް މީގެ ކުރީން ދުވަހަކުވެސް ލިބިފައިނުވާ ފަދަ ވަރުބަލިކަމެއް ލިބިގެންދިޔަ ހެންނެވެ. އޭނާއަށް ދޮރުފަތުގައި ބުރަކަށި ޖައްސާލެވުމާއެކު ލެނގިލެވުނެވެ. ފަރުދާކުރަމުން އައި ހުރިހާ އަސަރެއްގެ ކުލަ ވަގުތުން އެ މޫނުން ފާޅުވެލީ ދެނެވެ. އިރުކޮޅަކު އެހެން ހުރުމަށްފަހު އޭނާ ހިނގައިގަތީ އެ އެޕާޓްމެންޓުގައި ހުރި އޭނާގެ ކޮޓަރިއަށެވެ.\nއަނދިރިކަން ވެރިވެފައި އޮތް ކޮޓަރީގެ ބޮކި ދިއްލާލުމަށްފަހު ހޭޒަލް އައިސް އަލަމާރި ކައިރީ ހުއްޓިލިއެވެ. ހަތަރުދޮރުފަތްލީ އެ އަލަމާރީގެ ދޮރުފަތެއް ހޭޒަލް ހުޅުވާލިއެވެ. އެ އަލަމާރީގައި ފަތްޖަހާފައި އޮތް ނިދާ ހެދުމެއް ފިޔަވައި އިތުރު އެއްޗެއް ނުވެއެވެ. އެއީ ސިލްކު ފޮތީގެ ނިދަންލާ ގަމީހަކާއި ހަރުވާޅެއެވެ. އެ ފެނުމުން ހޭޒަލްގެ ހަނދާނަށް އައީ ލިއަމް ކުޅުދުށްފުށްޓަށް ދިއުމުން ސާއިރާގެ އެދުމަށް އޭނާ އެގެއަށް ހުންނަން އައި ހަނދާނެވެ. އެ ނިދާ ހެދުމަކީ އޭރު ސާއިރާ އޭނާއަށް ހޯދައިދިން އެއްޗެކެވެ. އިރުކޮޅަކު އެއަށް ބަލަން ހުރުމަށްފަހު ހޭޒަލް އެ ހިފައިގެން ފާޚާނާއަށް ވަނެވެ. އޭރު ވެސް ހޭޒަލްގެ ކޮނޑުގައި އަޅުވާލި ގޮތަށް އަތްދަބަސް އޮތްކަން ހަނދާންވީ ދެނެވެ. މޫނު ދޮންނަ ތަށީގެ ފުޅާ ހިލަ މައްޗަށް ދަބަހުގައި ހުރި އެއްޗެހި ހޭޒަލް އަޅާލިއެވެ. އަދި ދޮރުފަހަތުގައި ހުރި ބުޅިގަނޑުގައި އަތްދަބަސް އަޅުވާލިއެވެ. އެއަށްފަހު ހިލަމަތީގައި ހުރި އެއްޗެހިތަކުން ފޯނަށް ހޭޒަލް ބަލާލިއެވެ. ފޯނު އޮތީ ނިވިފައެވެ. އެހެންވެ އަނެއްކާ ވެސް ފޯނު ނެގިތަނުގައި ބާއްވައިފިއެވެ. ފާރުގައި ހުރި ބޮޑު ލޯގަނޑުން އަމިއްލަ ނަފްސަށް ހޭޒަލް ބަލާލިއެވެ. އޭނާއަށް އަމިއްލަ ސޫރަ ސިފަވުމުގެ ބަދަލުގައި ފެނުނީ ލިއަމްއެވެ. އޭނާއާއެކު އިން އަންހެންކުއްޖާއެވެ. އެ ދެމީހުންގެ ދެމެދުގައި މައްލަވަކުރެވެމުންދިޔަ މަންޒަރެވެ. ލިއަމްގެ އެދުންވެރިކަމުން ފުރިގެންވީ ބެލުމެވެ. އެ އަތުން އެ އަންހެންކުއްޖާގެ ފައިގެ ފަލަމަސްގަނޑުގައި ފިރުމި ގޮތެވެ. ނޭވާ ހާސްވެގެން ތެޅިގަތް މީހަކު ފަދައިން ހޭޒަލް ތެޅިގަތެވެ. އެއާއެކު އޭނާ ލޯގަނޑަށް ފުރަގަސްދީފިއެވެ. އެއްވެސް ހިފެހެއްޓުމެއްނެތި އޭނާގެ ދެ ލޯ ކަރުނުން ފުރެމުންދިޔައެވެ. ކޯތާފަތް ތެމުމާއެކު އެހާމެ އަވަހަށް ދެއަތުން ފުހެލިއެވެ. ނަމަވެސް އެ ތެތްކަން ފިލައިގެނެއް ނުދިޔައެވެ. ސައިލެއް ފަދައިން ބަންޑުންވަމުން ދިޔަ ކަރުނައިގެ ކޯރު ހުއްޓުވަން ކުރި މަސައްކަތް ބޭކާރުވެ ހޭޒަލްއަށް ގިސްލެވިއްޖެއެވެ. އަޑުވީއްލާ ރޮވިދާނެތީ އަނގަމަތީ އަތްއެޅި ނަމަވެސް ގިސްގެ އަޑާއެކު ރުއިމުގެ އަޑު ބޭރުވެއްޖެއެވެ. އޭނާ ނުރޯން ވަރަށް ހިތްވަރުކޮށްފިއެވެ. ކޮޅަށް ނުހުރެވިގެން ތަޅުންމައްޗަށް ހޭޒަލްއަށް ތިރިވެވުނެވެ. ވައަތްތިލަ ތަޅުންމަތީ ވިއްދާލެވުނީ ހޭޒަލްގެ ހަށިގަނޑު ވެއްޓިދާނެހެން ހީވެގެންނެވެ. ހަތަރުފާރުގެ ތެރޭ ބާރަށް ގުގުމަމުން ދިޔައީ ހިތްދަތިކަމާއި ވޭނުން ފުރިގެންވީ ރުއިމުގެ އަޑެވެ.\nމީޓިން ނިންމާފައި ކޮންފަރެންސް ރޫމުން ނުނިކުމެވެނީސް ދާރިއަން ފޯނު ނެގިއެވެ. ހޭޒަލްއަށް ނިކަން އަވަހަށް ގުޅީ ހިނިތުންވެލައިގެން ހުރެއެވެ. ޢާންމުކޮށް ހޭޒަލް ނުގުޅާ ގަޑިއަކު އޭނާ ގުޅުމުން ކަމެއް ޖެހުނީއޭ ދާރިއަންގެ ހިތަށް އެރިއެވެ. އެހެންވިޔަސް ހޭޒަލްއާ ވާހަކަދައްކާލަން ފުރުޞަތު ލިބޭނެތީ ތަފާތު އުފާވެރިކަމެއް އޭނާގެ ހިތަށް ލިބުނެވެ. އަދި ގަސްދުކުރީ ކޮންމެވެސް ބަހަނާއެއް ދައްކައި ހަވީރުން ހޭޒަލްއާ ބައްދަލުވާނޭ ގޮތެއް ވޭތޯ ބެލުމަށެވެ. ނަމަވެސް އޭނާއަށް ގުޅޭ ގޮތެއް ނުވިއެވެ. ހޭޒަލްގެ ފޯނު ނިންވާލައިފަ ކަމަށް ބުނާތީއެވެ. ތިން ހަތަރު ފަހަރަށް ހޭޒަލްއަށް ގުޅޭތޯ ދާރިއަން ބެލިއެވެ. ގުޅޭ ގޮތެއް ނުވިއެވެ. ފަހުން ގުޅާނީއޭ ހިތާއޭ ދާރިއަން މަޑުކޮށްލަން ގަސްދުކުރީ ހޭޒަލް ފޯނު ހުޅުވާނޭކަން އެނގޭތީއެވެ.\nވާރޭ ތުނިކޮށްލުމާއެކު ލިއަމް ސައިކަލުގައި ދުއްވާލީ މާލެ ދިއުމަށެވެ. ހޭޒަލް ގެއަށްކަން ދާނީ އެނގޭތީއެވެ. ދުއްވޭ އެންމެ ބާރުމިނެއްގައި ލިއަމް ސައިކަލު ދުއްވިއެވެ. އަވަސް ކުރަންވެގެން ބުރިޖުމަތިން ލޭން ބަދަލުކޮށްލަން އުޅެނިކޮށް ލޮރީއެއްގައި އޭނާ ނުޖެހުނީ ކިރިޔާއެވެ. އެހެންވިޔަސް ދުވެލި މަޑެއް ނުކުރިއެވެ. އޭނާ އެ އައި ގޮތަށް އައިސް ގޭ މަގުގައި ސައިކަލު މަޑުކޮށްލިއެވެ. އެގޮތް މިގޮތަށް ހުރި ސައިކަލުތަކުގެ ދޭތެރެއަކުން ޖާގައެއް ހެދުމަށްފަހު އެތަނަށް ސައިކަލު ވެއްދިއެވެ.\nއެޕާޓްމެންޓުގެ ދޮރުހުޅުވާލައި އެތެރެއަށް ލިއަމް ދެމިގަތީ ނުހަނު ހަލުވިކޮށެވެ. ނަމަވެސް ކުރިމަތީގައި ހުރި ބިތްގަނޑެއްގައި ޖެހި މީހާ މަތަވާ އުސޫލުން އޭނާއަށް ހުއްޓުން އެރިއެވެ. ޤަބޫލުނުކުރެވިފައި އޭނާ ބަލަން ހުއްޓެވެ. ސިޓިންރޫމުގެ އެކި ދިމާއަށް އޭނާގެ ނަޒަރު ދަތުރުކުރިއެވެ. ފަރުދާގައި ހަރުކޮށްފައިވާ އުފަންދުވަހުގެ ތަހުނިޔާ ލިއަމްއަށް ފެނުނެވެ. ހޭޒަލްކޮށްފައިވާ މަސައްކަތުގެ ފުރިހަމަކަން ލިއަމްއަށް ފެނި ހިންދިރުވާލެވުނެވެ. ގޭތެރެ ފެނި ހިނދުކޮޅަކަށް ހުރިހާކަމެއްގެ މަތިން އޭނާ ހަނދާންނެތުނުކަން ގައިމެވެ. ހޭޒަލްގެ މަތިން ހަނދާންވުމާއެކު ދުވެފައި ކަހަލަ ގޮތަށް ލިއަމް އައިސް ކޮޓަރިއަށް ވަނެވެ. އޭނާގެ އުފަން ދުވަސް ފާހަގަކުރުމަށް ޓަކައި ހޭޒަލް އެމީހުންގެ ނިދާކޮޓަރި ވެސް ޒީނަތްތެރިކޮށްފައިކަން ވަނީ ލިއަމްއަށް ފެނުނެވެ. އެނދުމަތީ އެކިވަރުގެ ޕާރުސަލްތައް ހުއްޓާ ލިއަމްއަށް ފެނުނެވެ. އަލަމާރި ކައިރީ ޕާރުސަލް ކުރާ ކަރުދާސްތަކާއި އެނޫން ވެސް އެއްޗެހި ހުރިތަން ފެނުނެވެ.\n"ޒެއްލު..." ލިއަމްގެ ދުލުން ހޭޒަލްއަށް ގޮވާލެވުނީ ބޭއިޚްތިޔާރުގައެވެ. ހަމަހޭވެރިކަން ވީ ފަދައިން އޭނާ ހޭޒަލްއަށް ދެން ގޮވާލީ ބާރަށެވެ. ހަތަރުފާރުގެ ތެރޭ ގުގުމާލީ ހަމައެކަނި ލިއަމްގެ އަޑެވެ. އޭނާ އައިސް ފާޚާނާ ތެރެ ބެލިއެވެ. ކޮޓަރިން ނުކުމެ ގެސްޓްރޫމް ބެލިއެވެ. އެ ކޮޓަރީގެ ފާޚާނާ ވެސް ބެލިއެވެ. މުޅި ގޭތެރެ ލިއަމް ބެލިއެވެ. ނުފެނުމުން ހޭޒަލްގެ ނަންބަރަށް ގުޅިއެވެ. ލިއަމްއަށް ހީވީ އޭނާ ގުޅާތީ ހޭޒަލް ފޯނު ނިވާލީ ކަމަށެވެ. ލިއަމްއަށް ދަތްކުނޑިވިކާލެވުނެވެ. ހޭޒަލް ދާނީ ކޮންތާކަށްބާއޭ ލިއަމް ވިސްނަން ފެށިއެވެ. އެހިނދު އޭނާ ފޯނަށް ބަލައިލާ ނަންބަރަކަށް ޑައިލްކޮށްލީ ކަމެއް ހަނދާންވެގެން ކަހަލައެވެ.\n"ހޭ ނަޝާ... ލިއަމް އިނގޭ" ލިއަމް ބުނެލިއެވެ.\n"ހޫން ލިއަމްކަން އެނގުނޭ އަޑުން... ކޮބާތަ ޒެއްލު... އެކުއްޖާގަނޑު މަށަށް ގުޅާ ވެސް ނުލާ، ތިގެއަށްދާން ހިތަށް އަރުވައިގެން މިހުންނަނީ" ލިއަމްއަށް އެއްޗެކޭ އަހާލެވުމުގެ ކުރީން ނަޝާ ވަރަށް ގިނަ ވާހަކަ ދެއްކިއެވެ. އެހެންވެ އިތުރު ސުވާލެއް ކުރާކަށް ލިއަމްއަކަށް ނުޖެހުނެވެ. ހޭޒަލް ޔަގީނުން ވެސް ނަޝާ ގާތަށް ނުދާކަން ލިއަމްއަށް އެނގުނެވެ.\n"އޭތް... ކުއްލިއަކަށް ބިޒީވެއްޖެ... ވާހަކައެއްބުނަން ގުޅީ، ފަހުން ގުޅާނަން އިނގޭ" ލިއަމް އަވަސް އަރުވާލާފަ ބުންޏެވެ.\n"ޒެއްލު ގާތު ބުނެބަލަ އަހަންނަށް ގުޅާބަލާށޭ" ނަޝާ ވެސް ފޯނުކޯލު ކަނޑާލުމުގެ ކުރީން ބުނެލިއެވެ. ލިއަމް އާނއޭ ކިޔާ ކޯލު ކަނޑާލައިފިއެވެ. ފޯނުން ވައަތުގައި އޭނާ ތަޅާލިއެވެ. ނަޝާ ގާތަށް ހޭޒަލް ނުދަންޏާ ދެން އޭނާ ދާނީ ގެއަށޭ ލިއަމްގެ ހިތަށް އެރިއެވެ. ހޭޒަލްގެ ނަޝާނޫން ރަޙުމަތްތެރިއަކު ވެސް ނުހުންނާނޭކަން ލިއަމްއަށް އެނގެއެވެ. ވީހާ ވެސް އަވަހަކަށް ހޭޒަލްއާ ހަމައަށް އޭނާ ދިއުން މުހިންމުކަމުގައި ލިއަމްގެ ޟަމީރު ވިސްނައިދިނެވެ.


ކޮވިޑް-19އަށް ފަރުވާ ދިނުމަށް ޗައިނާއިން އެޅީ ޚާއްސަ ހޮސްޕިޓަލްތަކެއް ، އިންޑިއާ އިން ޚާއްޞަކުރީ ރޭލު – Dhen.mv\nކޮވިޑް-19އަށް ފަރުވާ ދިނުމަށް ޗައިނާއިން އެޅީ ޚާއްސަ ހޮސްޕިޓަލްތަކެއް ، އިންޑިއާ އިން ޚާއްޞަކުރީ ރޭލު\nJune 16, 2020 - 2:09 pm\nކޮވިޑް-19 ގެ ކޭސްތައް އިތުރުވަމުންގޮސް އިންޑިޔާގެ ހޮސްޕިޓަލްތައް ފުރި އެންމެ ފަހުން ޕާކްކޮށްފައިވާ ރޭލުތަކުގައި ކޮވިޑް-19 ގެބަލިމީހުނަށް ފަރުވާ ދޭން ފަށައިފިއެވެ. މިކަމަށް ޚާއްސަކޮށް އިންޑިއާގެ ޞިއްޙީ ވުޒާރާއިން ވަނީ 20،000 ކޮމްޕާޓްމަންޓް އައިސޮލޭޝަން ވޯޑްގެ ގޮތުގައި ތައްޔާރުކުރުމަށް ވަޢުދުވެފައެވެ. މިހާރު ނިމިފައިވާ 5،231 ވޯޑްގައި ފޮތި ދަމައިގެން ބަލިމީހުންތިބޭތައް ވަކިކޮށްފައިވާ އިރު ޑޮކްޓަރުންނާއި ނަރުހުން ތިބުމަށް ވަކި ހިސާބެއް ޚާއްސަކޮށް، ސިއްޙީއާލާތްތައް ރައްކާކުރެވޭނެ އިންތިޒާމް ވަނީ ހަމަޖައްސާފައެވެ.\nއިންޑިޔާގެ ހޮސްޕިޓަލްތަކުގައި އެނދުތައް ފުރުމުގެ އިތުރުން މީހުން ހިނގުމަށް ޚާއްސަކޮށްފައި ގޯޅިއެއް އޮތަސް ގިނަ ތަންތަން ވަނީ އާއިލާއިން ހަވާލުނުވެ ދޫކޮށްލާފައިވާ ގަބުރުތަކުން ފުރިފައެވެ. އެހެންކަމުން ބަލިމީހުނަށް ފަރުވާ ދޭވޭނެގޮތެއް އިންތިޒާމްވެފައި ނެތުމުން އާންމުންގެ ރުޅިވެރިކަން ވަނީ އިންތިހާއަށް ގޮސްފައެވެ.\nގިނަ ބަޔަކު ގަބޫލުކުރާގޮތުގައި އެގައުމުގައި އޮތް ފުރަބަންދަށް ލުއިދީ ޝޮޕިންގ މޯލްތަކާއި ފައްޅިތައް މާއަވަށް ހުޅުވާލުމަކީ، ބަލި އިތުރަށް ފެތުރެން ދިމާވި މައިގަނޑު ސަބަބެވެ. ނަމަވެސް މިކަމާގުޅިގެން އެއްވެސް ވާހަކައެއް ދައްކާކަށް ދިއްލީގެ ޗީފް މިނިސްޓަރ އަރްވިންދް ކޭޖްރީވާލް އަދި ސިއްޙީ އިދާރާތަކުގެ ވެރިން ބޭނުމެއް ނޫނެވެ. މީގެ މަހެއްހާ ދުވަސްކުރިން ކޭޖްރީވާލް ވަނީ، އެގައުމުގެ ސިޓީ ހޮސްޕިޓަލް މިކަމަށް ތައްޔާރަށް އޮތްކަން ހާމަކޮށްފައެވެ. އަދި އޭނާ ބުނެފައި ވަނީ، "ކޮރޯނާވައިރަސް ބަލިކޮށް، ދިއްލީއިން ފަތަހަ ހޯދާނެ" ކަމަށެވެ.\nއިންޑިޔާގައި ވައިރަސް ފެތުރޭ މިންވަރު ކުއްލިއަކަށް އިތުރުވުމާއި ގުޅިގެން 15 މިލިއަން މީހުން ދިރިއުޅޭ ޗެންނާއީ އަލުންވަނީ ފުރަބަންދުކޮށްފައެވެ. މިފެށޭ ޖުލައި މަސް ނިމޭއިރަށް އިންޑިޔާއިން މިބަލި ޖެހޭނެކަމަށް ލަފާ ކުރާ އަދަދަކީ 550،000 މީހުނަށެވެ. އަދި 150،000 އެނދު ބޭނުންވާނެކަމަށް ވަނީ ލަފާކޮށްފައެވެ. ނަމަވެސް މިހާރު ބަލި ފެތުރެމުންމިދާ ރޭޓުން މި އަދަދު ބޮޑުތަނުން އިތުރުވާނެކަމަށް ވަނީ ބެލެވިފައެވެ. މިހާތަނަށް އިންޑިޔާއިން 334،407 މީހަކަށް މިބަލިޖެހި މުޅި ދުނިޔެއިން4ވަނައަށް އެންމެ ގިނަމީހުނަށް ބަލި ޖެހުނު ގައުމަށް އިންޑިއާ ވެފައިވާއިރު އެގައުމުން 9،921 މީހަކު ވަނީ މި ބަލީގައި މަރުވެފައެވެ.


ކޮޕް26: ދިރުހުރުމާއި މަރާ ގުޅުން ހުރި ނިންމުންތަކެއް! | Sangu News\nކޮޕް26: ދިރުހުރުމާއި މަރާ ގުޅުން ހުރި ނިންމުންތަކެއް!\n1 ނޮވެމްބަރ 2021 - 10:57\nކޮޕް26 ނުވަތަ "ކޮންފަރެންސް އޮފް ޕާޓީސް"ގެ 26 ވަނަ ބައްދަލުވުން މިއަދު ފެށިގެންދާއިރު މުޅިދުނިޔޭގެ ސަމާލުކަން މިއަދު ހުއްޓިގެންދާނީ މި ބައްދަލުވުމަށެވެ. މ ބައްދަލުވުމަކީ ތަރައްޤީވަމުން އަންނަ ޤައުމުތަކާއި ތަރައްޤީ ވެފައިވާ ގައުމުތަކުގެ ދެމެދުގައި މަޝްވަރާ ކުރުމަށްފަހު ތިމާވެއްޓާއި ގުލޭ މުހިންމު ނިންމުންތަކެއް ނިންމިގެންދާނެ ބައްދަލުވުމެކެވެ. ކުރު ގޮތަކަށް ބުނާނަމަ މިއީ ދިރިއުޅުމާއި މަރާ ގުޅިފައިވާ ނިންމުންތަކެކެވެ.\nމޫސުމަށް އަންނަ ބަދަލުތަކާއި ގުޅިގެން އެންމެ ބޮޑު އަސަރެއް ކުރާ ބަޔަކީ ތަރައްޤީވަމުން އަންނަ ކުދި ގައުމުތަކެވެ. ވާރޭ ނުވެހުމުގެ ސަބަބުން ފެނަށް ޖެހުމާއި، ފެންބޮޑުވުމުގެ މައްސަލަތަކާއި އަދި ޖަންގަލި ތަކުގަިއ ރޯވުންފަދަ މޫސުމީ މައްސަލަތަކަކީ ތަރައްޤީ ވެފައިވާ ގައުމުތަކުގެ ފަރުވާކުޑަ އަމަލުތަކުގެ ނަތީޖާ އެވެ. މިހުރިހާ ބިރުވެރިކަމާއި ވޭނެއް ތަހައްމަލު ކުރަންޖެހިފައިވަނީ މި ދެންނެވި ކުޑި ގައުމުތަކުންނެވެ.\nތަރައްޤީ ވަމުންއަންނަ ގައުމުތަކުން ބޭނުންވަނީ ކޮންކަމެއް؟\nމިފަހަރުގެ ކޮޕް 26ގައި ގައުމުތަކާއި އެކު ޝަރުތުތަކެއް ކަނޑައަޅައި ޒަމާނުއްސުރެ ތަޙައްމަލު ކުރަމުން އައި މޫސުމީ ބަދަލުތަކަށް ހައްލު ހޯދުމަށް ވަނީ އަމާޒު ހިފާފައެވެ.\nއޭގެ ތެރޭގައި ޖައްވަށް ދޫކުރާ ވިހަ ގޭސް މަދު ކުރުމަށާއި މުސުމަށް އަންނަ ބަދަލުތަށް ކުޑަކުރުމަށް ކޮންމެ އަހަަރަކުވެސް 100 ބިލިއަން ޑޮލަރު ފަންޑު ކުރުމަށް އެއްބަސްވުމަކާއި ހަމައަށް އައިސް އެކަމުގެ ޔަގީންކަން ހޯދުމާއި 2050 ވަނަ އަހަރު އަައުމުގެ ކުރިން ނެޓް ޒީރޯގެ އަމާޒަށް ވާސިލްވުން ހިމެނެއެވެ. މީގެ އިތުރުން މޫސުމަށް އަންނަ ބަދަލުތަކުގެ ސަބަބުން ކަނޑުގެ ލޮނުގަނޑު އުފުލުމާއި ފެންބޮޑުވާ މައްސަލާގައި ކުދި ގައުމުތަކަށް ކުރާ އަސަރަށް ހާއްސަ ސަމާލުކަމެއް ދިނުން ހިމެނެއެވެ. މީގެ ކުރިންވެސް މޫސުމަށް އަންނަ ބަދަލުތަކާއި ގުޅިގެން ގައުމުތަކުގެ ދެމެދު ވެފައިވާ އެއްބަސްވުންތަށް ތަންފީޒު ކުރުމަށް ޝަރުތުކޮށްފައިވެއެވެ.\nމި ބައްދަލުވުމުގެ ކުރިން އެންމެ ކުޑަކޮށް ތަރައްގީވެފައިވާ ގައުމުތަށް ހިމެނޭހެން އުފައްދާފައިވާ ގުރޫޕަކުން ބުނީ މިފަދަ މައްސަލަތަކަކީ ބޮޑެތި މައްސަލަތަކުގެ ގޮތުގައި މިހާތަނަށް ދެކިފައި ނުވާކަމަށާއި ގްލަސްގޯގައި ބާއްވާ ކޮޕް 26 ގައި މިހުރިހާ ކަމެއް ބަދަލުވާން ޖެހޭ ކަމަށެވެ. ދުނިޔެއަށް ކުރިމަތިވެފައިވާ މި ފަދަ މައްސަލަތަށް ކާމިޔާބު ކުރުމަކީ ލަނޑުދަނޑިއެއް ކަމުގައި ކަނޑައަޅައިގެން، މިކަމަށް ޚަރަދުކޮށްގެން ނޫނީ ދިރިހުރުމުގެ އުންމީދު ނެތްކަން އެމީހުން ފާހަގަކުރިއެވެ.\nމޫސުމީ ބަދަލތަކުގެ ސަބަބުން އަނދަވަޅުގައި ތިބި ގައުމުތަކަކީ ކޮބާ؟\nމޫސުމަށް އަންނަ ބަދަލުތަކުގެ ސަބަބުން ދިރިއުޅުމަށް އެންމެ ބޮޑެތި ގޮންޖެހުންތަކާއި ކުރިމަތިލާން ޖެހިފައިވާ ވަނީ ތަރައްގީ ނުވެ ހުރި ފަގީރު ގައުމުތަކަށް ތަހައްމަލު ކުރަންޖހެނީ ސަބަބުތަކެއް ނެތިއެއްވެސް ނޫނެވެ. ފަގީރު ގައުމުތަކަކީ އެމީހުންގެ ދިރިއުޅުން މުޅިންހެން ކަހަލަ ގޮތަކުން ބަރޯސާވެފައިވަނީ ގުދުރަތުން ލިބޭ ވަސީލަތްތަކުގެ މައްޗަށެވެ. އެގޮތުން ކާނާއާއި ދިރިއުޅުމަށް ކުރާ މަސައްކަތާއި ގުދުރަތާއި ވަނީ ވަރަށް ބޮޑަށް ގުޅިލާމެހިފައެވެ. އަދި ޒަރޫރީ ބޭނުންތަށް ފުއްދުމަށްތަކައި ލިބޭ އާމްދަނީ ނުބައްދަލެވެ.\nފާއިތުވެދިޔަ 50 އަހަރަށް ބަލާނަމަ އެމްެ ލކުޑަކޮށް ތަރައްގީވެފައިވާ ގައުމުތަކަށް ބަލާއިރު 67 އިންސައްތަ މަރު ހިނގާފައިވަ މޫސުމީ ބަދަލުތަކުން ކުރާ އަސަރުގެ ސަބަބުންނެވެ. އެހެންކަމުން މިހާދުވަސްވަންދެން މިފަދަ ފަރާތްތަކަށް ނުލިބިވާ އިންސާފު މިއަދު ބޮޑެތި ގައުމުތަކުން ހޯދައިދީ މޫސުމަށް އަންނަ ބަދަލުތަކުން މިފަދަ ފަރަތްތަކަށް ކުރާ ނެދެވޭ އަސަރުތަށް ހުއްޓުމަކަށް ގެނެސްދިނުމަށް ކުދި ގައުމުތަކަށް އެހިތެރިވާން އެބަޖެހެއެވެ.\nމުއްސަނދި ގައުމުތަކުން މައްސަލަ ހައްލުކުރުމަށް ކުރަނީ ކީއް؟\nކުދި ގައުމުތަކުގެ ބޭނުންތަކަށާއި ދިމާވާ މައްސަލަތަކަށް ހައްލު ހޯދުމަށް 2020 ވަނަ އަހަރު އައުމުގެ ކުރިން 100 ބިލިއަން ޑޮލަރު ހޯދާނެ ކަމަށް މުއްސަނދި ގައުމުތަކުން ވަނީ ބުނެފައެވެ. މި ފައިސާއިން ޖައްވަށް ދޫކުރާ ވިހައިގެ ސަބަބުން ކުރާ އަސަރުކަށް ހައްލު ހޯދުމަށާއި ބޯކޮށް ވާރޭވެހި ވައިގަދަ ވުމުގެ ސަބަބުން ލިބޭ ގެއްލުން ކުޑަކުރުމަށާއި އަދި ފެންބޮޑުވުމަށް ހައްލުގެނައުމަށް ވަނީ މަޝްވަރާ ކުރެވިފައެވެ.\nނަމަވެސް 2019 ވަނަ އަހަރު އައިރު މުއްސަނދިގައުމުތަކަށް ހޯދުނީ އެންމެ 80 ބިލިއަން ޑޮލަރެވެ. އަިދ 2023 ވަނަ އަހަަރާއި ހަމައަށްވެސް 100 ބިލިއަން ޑޮލަރު ހޮދިދާނެ ކަމުގެ އުންމީދު ވަރަށް ކުޑައެވެ.\nމިފަހަރުގެ ކޮންފެރެންސް މުހިންމުވާ މައިގަނޑު ސަބަބަކީ 2015 ވަނަ އަހަރު ޕެރިސްގައި ބޭއްވި ކޮޕް ކޮންފަރެންސްގައި ގައުމުތަކުން އެއްބަސްވި ޕެރިސް އެގްރިމެންޓްގައިވާ ކަންކަންމާއި ގުޅޭގޮތުން މަޝްވަރާކޮށް ގޮތްތަކެއް ނިންމަންޖެހޭތީއެވެ. ދުނިޔެ ހޫނުވަމުންދާ ދުވެލި2ޑިގްރީ ސެލްސިއަސްއަށް ވުރެ ތިރީގައި ބެހެއްޓުމަށް ގައުމުތަކުން އެއްބަސްވި އެއްބަސްވުން ހާސިލުކުރުމަށް ގައުމުތަކުން އެކުލަވާލާފައިވާ ޕްލޭންތައް ހުށަހެޅުމަށް ދީފައިވާ މުއްދަތު ހަމަވާނީ ކޮޕް 26 އަށެވެ. މި ކޮންފަރެންސުން ޕެރިސް އެގްރިމެންޓްގައި ހުރި ކަންކަމުގެ ތެރެއިން މިހާތަނަށް ހާސިލުކުރެވިފައިވާ ކަންކަމާއި ދެންހުރި ކަންކަން ހާސިލުކުރުމަށް އެކަށޭނެ ޕްލޭނެއް އެކުލަވާލުމަށްވެސް މަގުފަހިވެގެންދާނެއެވެ.\nކޮޕް26 ގައި ބައިވެރިވެވަޑައިގަންނަވާ ގައުމުތަކުގެ ލީޑަރުންނަށް ބަލާއިރު އެމެރިކާގެ ރައީސް ޖޯ ބައިޑަން، އިންޑިޔާގެ ބޮޑުވަޒީރު ނަރެންދްރަ މޯދީ، ފްރާންސްގެ ރައީސް މެނުއަލް މެކްރޮން، އިނގިރޭސި ބޮޑުވަޒީރު ބޮރިސް ޖޯންސަން ހިމެނިވަޑައިގަންނަވައެވެ. ނަމަވެސް އެންމެ ގިނައިން ޖައްވަށް ގޭސް ދޫކުރާ ޗައިނާގެ ރައީސް ޝީ ޖިންޕިން ސަމިޓްގައި ބައިވެރިވެވަޑައިގަންނަވާނީ އޮންލައިންކޮށެވެ. ހަތަރު ވަނަ އަށް އެންމެ ގިނައިން ގޭސް ދޫކުރާ ރަޝިޔާގެ ރައީސް ވްލަޑްމިއަރ ޕުޓިންވެސް ބައިވެރިވެވަޑައިގަންނަވާނި އޮންލައިންކޮށެވެ.\nމީގެ އިތުރުން ތިމާވެއްޓާ ގުޅޭގޮތުން އަޑުއުފުލާ އެކްޓިވިސްޓުންވެސް ބައިވެރިވެއެވެ.


Dho?! Dhathuru raavaa iru kudhinnah visnaathi\nދަތުރު ރާވާއިރު ކުދިންނަށް ވިސްނާތި\nއާއިލާގައި ކުޑަކުދިން ތިބޭ ނަމަ ޗުއްޓީ ހޭދަކޮށްލަން ތަންތަނަށް ދިއުން ބައެއް މީހުންނަށް ބުރަ ކަމަކަށް ވެ އެވެ. ހާއްސަކޮށް، އުރައިގެން ގެންގުޅޭ ވަރުގެ ކުދިންނާ އެކު ދަތުރުކުރަން އަދިވެސް ބައެއް މީހުންނަށް އުނދަގުލެވެ. އެކަމަކު ކުދިންނާ އެކު ދަތުރު ކުރުމަކީ، މޮޅަށް ރާވާލައިގެން އެކަން ކުރެވިއްޖެ ނަމަ، އާއިލީ ވަގުތު ހޭދަކޮށްލަން އެންމެ އުފާވެރި އަދި އެންމެ މަޖާ ގޮތެވެ.\nއެހެންވީމާ ދަރިންކޮޅު ގޮވައިގެން މި ޗުއްޓީގައި ކޮންމެހެން ވެސް ދަތުރަކު ދާންވާނެ އެވެ. މިދޭ ޓިޕްގެ ބޭނުން ހިފާލާށެވެ.\nތިބޭނެ ތަނެއް ޚިޔާރު ކުރުން\nޗުއްޓީ ހޭދަކޮށްލަން ދަނީ ބޭރު ގައުމަކަށް ނަމަ، ހޮޓާ ބުކް ކުރާއިރު ބައެއް ހާއްސަ ސިފަތަކެއް ހުރިތޯ ޗެކު ކޮށްލެވިދާނެ އެވެ. މިސާލަކަށް، ހޮޓަލުގައި ކުޑަކުދިން ކުޅެލަން ޕްލޭ ޖިމެއް ނުވަތަ ޕާކެއް ހުރިތޯ އަހާލެވިދާނެ އެވެ. ކުދިންނާ އެކު އެރިލެވޭނެ ލސްވިމިން ޕޫލެއް ހުރިތޯ ވެސް ބަލައިލެވިދާނެ އެވެ. ތަންކޮޅެއް ބަޖެޓް ކޮށް ދާނަމަ، ހޮޓާ ހުންނަ ސަރަހައްދުގައި ހިނގާފައި ދެވޭ ދުރުމިނުގައި ޕާކެއް ނުވަތަ، ކިޑްސް ޕްލޭ އޭރިއާއެއް ހުރި ތަނެއް ހިޔާރުކުރެވިދާނެ އެވެ.\nރަސްރަނި ބަގީޗާގައި ހަދާފައިވާ ވެބެއްގެ ތެރޭގައި ކުޑަކުއްޖަކު ކުޅެނީ ---މިހާރު ފޮޓޯ: ހުސައިން ވަހީދު\nރަށަކަށް ނުވަތަ ރިސޯޓަކަށް ދާ ނަމަ ވެސް ކުދިންނަށް އެތަނަކުން ލިބެން ހުރި އޮޕްޝަންތައް ބަލައިލެވިދާނެ އެވެ.\nއެއާޕޯޓް ޕްލޭން ހެދުން\nބޭރު ގައުމަކަށް ދާ ނަމަ އެންމެ އުނދަގޫ ވާނީ އެއާޕޯޓް ތެރޭގައި އެ ހޭދަކުރަންޖެހޭ ވަގުތެވެ. ބައެއްފަހަރު އެތައް ގަޑިއިރަކަށް ވެސް ނުފުރި މަޑުކުރަން ޖެހިދާނެ އެވެ. ކުދިން ގޮވައިގެން އުޅޭ އިރު އެއާޕޯޓް ތެރޭގައި ވެސް ކުދިން ފޫހިވިޔަ ނުދީ، ހެޕީ މޫޑެއްގައި ތިބެން ކުރެވިދާނެ ކަންކަން އެބަހުއްޓެވެ.\nކުދިން ޝައުގުވެރިވާނެހެން ހީވާ ދެތިން އާ ވާހަކަ ފޮތް ގަނެލާށެވެ. މަޑުކުރަން ޖެހޭ ވަގުތު ތަކުގައި އޭރުން ކުދިންގެ ސަމާލުކަން ބޭނުންތެރިކަމަކަށް އަނބުރާލެވިދާނެ އެވެ. ވަރަށް ތުއްތު ކުއްޖެއް ނަމަ އުމުރާ ގުޅޭ ގޮތަށް ކުއްޖާ ޝައުގުވެރިވާ ކަހަލަ ކުޅޭ އެއްޗެއް ދޭށެވެ.\nކޮންމެ ކުއްޖަކަށް ވެސް ފެން ފުޅިއެއް ގެންދާށެވެ. ގިނަ އިރު ބޭރުގައި އުޅެން ޖެހުނީމަ ކުދިން ވެސް ވަރުބަލި ވާނެ އެވެ. ފެން ނުލިބި މާބޮޑަށް ޑިހައިޑްރޭޓްވާ ނަމަ ކުދިން ވަރުބަލިވެ މޫޑީ ވާނެ އެވެ.\nރަށަކަށް ފުރަން ބަނދަރުމަތީގައި ބަޔަކު މަޑުކޮށްލައިގެން. .---ފޮޓޯ: މިހާރު\nފަތްޖެހި ސްޓްރޯލާއެއް ނުވަތަ ބޭބީ ކެރީއާ އެއް ވެސް ގެންދެވިދާނެ އެވެ. އޭރުން ސްޓްރޮލާއަށް ދަރިފުޅު އަރުވައިގެން އެއާޕޯޓް ތެރޭގައި އުޅެން ފަސޭހަ ވާނެ އެވެ.\nއާ މާހައުލަކަށް ގޮސްގެން އުޅޭ އިރު، މާހައުލަށް އެ އަންނަ ބަދަލާ އެކު ކެއުމުގެ ރަހައަށް ވެސް ބަދަލު އައިސްފި ނަމަ ބައެއް ފަހަރަށް ކުދިން ނުކައި ބޮޑާ ހާކާނެ އެވެ. އެހެންވީމާ، އެއް އަހަރާއި ދެ އަހަރާ ދޭތެރޭގެ ކުއްޖަކު ގެންގުޅޭ ނަމަ އަމިއްލަޔަށް ކާއެއްޗެހި ތައްޔާރުކުރެވޭނެ ގޮތެއް ހިޔާރު ކުރާށެވެ. ބައެއް ފަހަރު ތިބޭ ހޮޓަލާ މަޝްވަރާ ކޮށްގެން ވެސް މިކަން ހަމަޖެއްސިދާނެ އެވެ.\nޒޫ ބަލައިލަން ދިއުމާއި ވޯޓާ ޕާކަށް ދިއުން\nދިވެހި ކުޑަކުދިންނަށް މޫދު އަލެއް ނުވާނެ އެވެ. އެކަމަކު ވޯޓާ ޕާކެއްގެ ތަޖުރިބާ އަކީ ބޭރު ގައުމަކަށް ދާ ނަމަ ކޮށްލަން ރަނގަޅު ތަޖުރިބާ އެކެވެ. އޭރުން ކުދިންނާ އެކު ދެމަފިރިންނަށް ވެސް މަޖާ ވަގުތުތަކެއް ހޭދަކޮށްލެވޭނެ އެވެ.\nޒޫ ބަލައިލަން ދިއުމަކީ ވެސް ކުދިން ވަރަށް ގަޔާވާނެ ކަމަކަށް ވާނެ އެވެ. އާންމުކޮށް ކުޑަކުދިން ކިޔާ ފޮތްތަކުގައި ހުންނަ ޖަނަވާރުތަކަށް ވަރަށް ފޯރި ހުންނާނެ އެވެ. އެ އެއްޗެހި ހަމަލޮލުން ބަލައިލަން ކުދިން އަދި މާ ބޭނުންވާނެ އެވެ. މިއީ އެޑިއުކޭޝަނަލް ފަން ވަގުތުކޮޅަކަށް ވެސް ވާނެ އެވެ. ޒުލަށް ނުދެވޭ ނަމަ އެކުއޭރިއަމެއް ކަހަލަ ތަނަކަށް ވެސް ދެވިދާނެ އެވެ.\nސ. ހިތަދޫ އީދިގަލި ކިޅި އާއި ކޯއްޓޭ ސަރަހައްދުގައި ގާއިމްކޮށްފައިވާ އައްޑޫ ނޭޗާ ޕާކްގައި ބަޔަކު ކެނޯ ދުއްވަނީ. .---ފޮޓޯ: އަހުމަދު މަހްޒޫމް\nކުރު ޝޮޕިން ޕްލޭނެއް ހެދުން\nމާ ގިނަ އިރު ވަންދެން އެއް ކަމެއްގައި އުޅެން ކުދިން ޝައުގުވެރިއެއް ނުވާނެ އެވެ. އެހެންވީމަ ކުދިން ގޮވައިގެން ދާނަމަ ދެ ގަޑި އިރަށް ވުރެ ގިނަ އިރު ޝޮފިން އަށް ހޭދަ ނުކުރާށެވެ. އިންޑޮ ޝޮޕިން އެއް ޕްލޭން ކޮށްގެން ސްޓްރޯލާއެއްގައި ވެސް ކުދިން ގޮވައިގެން އުޅެލެވިދާނެ އެވެ.


Covid19: Aailaa aai vakin lanka gai dhirulhey Dhivehi mayegge thajuribaa!\nކޮވިޑް19: އާއިލާއާ ވަކިން ލަންކާގައި ދިރިއުޅޭ ދިވެހި މައެއްގެ ތަޖުރިބާ!\nލަންކާގެ މަގެއްގެ މަތީގައި އަންހެނަކު ހިނގާފައި ދަނީ-\nދިވެހިންގެ ތެރޭގައި އެތައް ބަޔަކު ރާއްޖޭގެ އެކި ގައުމުތަކުގައި ދިރިއުޅެމުން އެބަދެއެވެ. އެމީހުން ރާއްޖެ ދޫކޮށް ބޭރު ގައުމުތަކަށް ދިރިއުޅުން ބަދަލު ކޮށްފައި ވަނީ ތަފާތު އެކިއެކި ސަބަބު ތަކަށްޓަކައެވެ. ބައެއް ފަރާތްތަކުން ބޭރު ގައުމަކުން ރަނގަޅު މުސާރައަކާއި އެކުގައި ވަޒީފާއެއް ހަމަ ޖެހުމުން ގައުމު ދޫކޮށް ދަނީއެވެ. އެނބުރި ގައުމަށް އަންނަނީ ލިބޭ ޗުއްޓީ އެއްގައެވެ. އަނެއް ބަޔަކު ރާއްޖޭގެ ކަންކަން ހުންނަ ގޮތުން ރާއްޖެ މަތިން ފޫހިވެގެން ވެސް ގޮސް އުޅެއެވެ. ނަމަވެސް އެއީ ހާހަކުން މަދު ބައެކެވެ. ގިނަ މީހުން ރާއްޖެއިން ބޭރަށް ދަނީ ދަރިންނަށް ކިޔަވައި ދިނުމާއި މަތީ ތައުލީމުގެ ފުރުސަތުތައް ފަހިވެފައި އޮތުމާއި ސިއްހީ ގޮތުން ބޮޑެތި ބަލިތަކަށް އަބަދު ފަރުވާ ކުރަންޖެހޭތީ އެކަންކަން ރާއްޖެއިން ނުކުރެވޭތީއެވެ. އެކި މީހުންގެ އެކި ސަބަބުތައް ހުންނާނެއެވެ. އެންމެންގެ ސަބަބުތައް އެއް ގޮތެއް ނުވާނެއެވެ. އެންމެންގެ ހާލަތުވެސް އެއް ގޮތެއް ނުވާނެއެވެ.\nކޮންމެއަކަސް ދުނިޔެމަތީގައި ކަންކަން މާދަމާ ބަދަލުވެގެން ދާނީ ކޮންފަދަ ގޮތަކަށް ކަމެއް އެއްވެސް މީހަކަށް ނޭނގޭނެއެވެ. މިއަދު ދުނިޔެއަށް މިއޮތީ އެފަދަ ކަމެއް ދިމާވެފައެވެ. ކޮވިޑް19 ގެ ނުރައްކާތެރި ޖަރާސީމުން މުޅި ދުނިޔެ "ހޭ އަރުވާލައިފި" އެވެ. އެންމެ މުއްސަނދި އެންމެ ތަނަވަސް ގައުމުތައް ވެސް "ކުޑަކަކޫ" ޖަހާ ހަދާނެ ގޮތެއް ނޭނގޭ ހިސާބަށް ގޮސްފިއެވެ.\nމިކަން މިހެން ދިމާވިއިރު މި ބަލިތައް ބޮޑަށް ފެތުރިފައިވާ އެތައް ގައުމެއްގައި ދިވެހިންގެ އެތައް ރައްޔިތުންތަކެއް ދިރިއުޅެއެވެ. ބައެއް ގައުމުތައް ލޮކްޑައުންކޮށް ކާފިއު ހިންގަމުން އަންނައިރު އެކަން ކަމުގެ ދަތި އުނދަގޫތައް އެންމެ ބޮޑަށް ތަހައްމަލު ކުރާނެ ބަޔަކީ ހަމަގައިމުވެސް ގައުމުން ބޭރު މީހުންނެވެ.\nމި ހާލަތު މުޅި ދުނިޔެއަށް ދިމާވެފައިވާއިރު މިއަދު ގައުމުތަކުގައި ދިރިއުޅޭ ދިވެހިންނަށް އެމީހުންގެ އާއިލާތަކަށް އެއްވެސް އެއްޗެއް ފޮނުވޭ ގޮތެއް ނުވެއެވެ. މިދަނޑިވަޅަކީ މިފަހުގެ ތާރީހެއްގައި މުޅި ދުނިޔެއަށް ކުރިމަތިވި އެންމެ ހިތާމަވެރި ދަނޑިވަޅެވެ. ނަމަވެސް ސުވާލަކީ މި ކަންކަން އައުމުގެ މާ ކުރިން ރާއްޖެއިން ބޭރުގައި ދިރިއުޅޭ މީހުން ރާއްޖެ ދޫކޮށް އެހެން ގައުމެއްގައި ދިރިއުޅެން ފެށުމަކީ އެމީހުންނަށް ކުރެވުނު ކުށަކީ ހެއްޔެވެ. ބައެއް ފަރާތްތަކުން އެމީހުންނަށް ގުޅާ ރާއްޖެ ދޫކޮށް ބޭރު ގައުމަކަށް ދިރިއުޅުން ބަދަލުކުރީ ކީއްވެގެންތޯ އަންނަނީ ސުވާލު ކުރަމުންނެވެ.\n"ވަރަށް ގިނަ ދިވެހިން އަހާ ލަންކާއަށް ބަދަލުވީ ކޮން ބޭނުމަކުހޭ. އަދި އަމިއްލަޔަކަށް ނޫންހޭ އެ ގައުމަށް އައިސްގެން އުޅެނީ. ގިނަ ދިވެހިން ލަންކާއަށް އެމީހުންގެ ދިރިއުޅުން ބަދަލު ކުރަންޖެހެނީ، ނުވަތަ ދަތުރު ކުރަންޖެހެނީ ހިތް މޮޅު ދިރިއުޅުމެއް ހޯދާކަށް ނޫން. މަޖުބޫރުވެގެން ބަދަލުވީ. ހާއްސަ އެހީއަށް ބޭނުންވާ ކުއްޖަކަށް ފަރުވާ ހޯދުމުގެ ނިޔަތުގައި ބަދަލުވީ،" ހަތާވީސް އޮންލައިނާއި ވާހަކަ ދެއްކި މީހަކު ބުންޏެވެ. އެމީހާއަކީ ލަންކާގައި ދިރިއުޅެމުން އަންނަ ދިވެއްސެކެވެ.\nއޭނާ ބުނީ ރާއްޖޭގައިދޭ ތެރެޕީތަކުގެ ކިއު ބޮޑުވެ، އެ ފަރުވާ ހޯދުމަށް ދެވޭ އަގު އުފުލި ލިބެންޖެހޭ އެންމެ ފުރިހަމަ ހިދުމަތެއް ނުލިބޭ ކަމަށެވެ. އަދި އެޕޮއިންޓްމަންޓް ހައްދަން ވެއިޓިން ލިސްޓުގަވެސް މަސް ދުވަހަށް ވުރެން ގިނަ ދުވަހު މަޑު ކުރަންޖެހޭ ކަމަށެވެ. އަދި މިހެން ދުވަސްތައް ގުނަމުން ދާއިރު އެކުދިންގެ އުޅުމަށް އަންނަ ބަދަލުތަކަށް ކެތް ނުކުރެވޭ ހާލަތުވެސް އަންނަ ކަމަށް ވަރަށް ހިތާމައާއެކު އޭނާ ކިޔައިދިނެވެ.\n"މި ސަބަބަށްޓަކައި ކުއްޖާއަށް ރަނގަޅު ދިރިއުޅުމެއް ހޯދައި ދިނުމުގެ ނިޔަތުގައި ދިރިއުޅުން ލަންކާއަށް ބަދަލު ކުރީ. އަދި ރާއްޖެއާއި އަޅާ ބަލާއިރު، ލަންކާގައި އެކުދިންނަށް ބޭނުންވާ ތެރަޕީތައް ފަސޭހަ ކަމާއެކު އަގު ހެޔޮކޮށް ލިބޭ. އަދި ކުއްޖާގެ ހާލަތަށްވެސް ބޮޑެތި ކުރިއެރުންތަކެއް ލިބޭ" އޭނާ ބުންޏެވެ.\nއޭނާގެ ލޯބިވާ އާއިލާ އަދި ފިރިމީހާ ދޫކޮށްފައި، ބޭރު ގައުމެއްގަ އެކަނިމާ އެކަނި ކުދިން ގޮވައިގެން އުޅެނީ ދަރިން ހައްގުގައެވެ. ނަމަވެސް މިއަދު ލަންކާގެ ހާލަތު ހުރި ގޮތުން އެގައުމުގައި އެކަނި ދިރިއުޅޭ މައިން އުޅޭނީ ވަރަށް ހާލުގައެވެ. އެގޮތުން ހާއްސަ އެހީއަށް ބެނުންވާ ކުދިން ގޭގައި އަބަދު ގެންގުޅެން ޖެހުމުން ކުދިންނަށް ބޮޑެތި ބަދަލުތަކެއް އަންނަން ފަށާފައިވާއިރު ނިދުމާއި، ކެއުމާއި އަދި ކުދިންގެ އެހެނިހެން ކަންތައްތައްވެސް ވަރަށް ބޮޑެތި އަސަރުތަކެއް ކުރެއެވެ. އަދި އެ ހާލަތުގައި އެ ދަރިންނާއި ހުދު އޭނާވެސް މިހާރު ލަންކާގައި ދިރިއުޅެމުން ދަނީ ވަރަށް ބޮޑު ގޮންޖެހުމެއް ތެރޭގައި ކަމަށް ބުނެފައި ވެއެވެ.\n"އެންމެ ދެރަވަނީ މިހާލަތުގައި ބަލިވެ ކަމެއް ވެއްޖެނަމަ އެ ދަރިންނަށް ލިބޭނެ ނިކަމެތިކަން ހިތައް އަރާފައި. އެކަނި އުޅުނު ކަމުގައިވީ ނަމަވެސް ކުރީގައި ބަލިވެގެން އެންގުމުން އާއިލާ މެންބަރަކަށް ނުވަތަ ފިރިމީހާއަށް އާދެވޭ. ނަމަވެސް މިހާލަތުގައި ލަންކާއަށް ދާން ބޭނުން ވިޔަސް އެކަކަށްވެސް ނާދެވޭ. އެ ދަރިންނަށް ލިބޭނެ ނިކަމެތިކަމާއި ދޭތެރޭ ވަރަށް ވިސްނޭ. އެކަން ވިސްނާ ކޮންމެ ފަހަރަކު ރޮވޭ" ހިތްދަތިކަމާއި އެކުގައި މި ދަނޑިވަޅުގައި އުޅެމުން އަންނަ އެ ދިވެހި މީހާ ބުންޏެވެ.\nސަރުކާރުން ވަނީ ދިވެހިންނަށް އެހީތެރިވުމުގެ ގޮތުން ކާގޯ ފްލައިޓްތަކެއް ހަމަޖެއްސުމަށް ނިންމާފައި ކަމަށާއި، ނަމަވެސް އެ ފޮނުވާ ތަކެތި ލިބޭނީ ކޮން ދުވަހަކުން ކަމެއް ބުނެދޭކަށް ނޭނގެއެވެ. ސަބަބަކީ ކާފިއުގެ ވަގުތަށްވުމުން ޑެލިވަރީ ކުރުމުގަ ދަތިތަކަކާއި ކުރިމަތިލާން ޖެހޭނެތީއެވެ.\nކޮންމެއަކަސް މި ހާލަތު ދިގު ދެމިގެން ދާނީ ކޮން ދުވަހަކު ކަމެއް ނޭނގެއެވެ. ﷲގެ ރަހުމަތްފުޅުން މާދަމާ އަލިވިލޭނީ މިކަމުން މިންޖުވެގެން ކަމެއް ވެސް ނޭނގެއެވެ. ނަމަވެސް މިއީ ލަންކާގައި އެކަނި ދިރިއުޅޭ މީހުންނަށް ކުރިމަތި ވަމުން އަންނަ ދަތިތަކެއް ނޫނެވެ. ރާއްޖެއިން ބޭރުގައި ކިޔަވަމުން އަންނަ އެތައް ކުދިން ތަކަކަށްވެސް މިއަދު ވަނީ މި ތަކުލީފު އުފުލަން ޖެހިފައެވެ.\nސަރުކާރުން އަންނަނީ ގައުމުތަކުގައި ތިބި ދިވެހިންގެ ހާލަތު ގާތުން ބަލަމުން ކަމަށް ސަރުކާރުން އަންނަނީ ތަކުރާރުކޮށް ބުނަމުންނެވެ. ސަރުކާރަށް މި ހާލަތުގައި ދެވެން އޮތް އެހީތެރިކަމެއް ވެސް އަންނަނީ ފޯރުވެސް ކޮށްދެމުންނެވެ. ނަމަވެސް ރާއްޖޭގެ ސަރުކާރުވެސް "ގަދަ" ވާނީ ރާއްޖެއަށެވެ. އެހެން ގައުމުތަކުގެ ގާނޫނުތަކާއި ގަވާއިދުތަކަކީ ރާއްޖެއިން ވެސް އެކަމަށް އިހުތިރާމު ކުރަންޖެހޭނެ ކަންތައްތަކެވެ. އެހެންކަމުން ދިވެހިން ކިތަންމެ ބޭނުންވިއަސް ވެސް ބޭނުންވާހާ އަވަސް މިނެއްގައިވެސް ކަންކަން ނުވެދާނެއެވެ. ނަމަވެސް ރާއްޖެއިން ބޭރަށް ދިރިއުޅުން ބަދަލު ކުރުމަކީ ކުށެއް ނޫނެވެ.


Barcelona ah6landu jehidhaane: Enrique | Mihaaru\n08 މާޗް 2017 - 10:27 27 comments\nފުރަތަމަ ލެގުން 4-0 އިން ޕީއެސްޖީ މޮޅުވެފައިވާއިރު ބާސެލޯނާ އަށް އަނެއް ބުރަށް ދިއުމަށް އޮތީ އުނދަގޫ ހަނގުރާމައެކެވެ. ޗެމްޕިއަންސް ލީގުގައި މިހާތަނަށް ފުރަތަމަ ލެގުން ހަތަރު ލަނޑުން ބަލިވެފައި އޮތް ޓީމަކަށް ދެ ވަނަ ލެގުގައި އެ ނަތީޖާ އަނބުރާލެވިފައެއް ނުވެ އެވެ. އެކަމަކު އެންރިކޭ ބުނީ އޭނާގެ ޓީމަށް ތާރީހުން ޖާގަ ހޯދިދާނެ ކަމަށެވެ.\n"ނުވަދިހަ މިނެޓުގެ ތެރޭގައި އެތައް ބައިވަރު ކަމެއް ވެދާނެ. އަހަންނަށް ޔަގީން ކޮލިފައިވުމާ ގާތުގައި އަހަރެމެން އޮންނާނެކަމުގެ. އޭގެ މާނައަކީ އަހަރެމެން އަނެއް ބުރަށް ކޮލިފައިވާނެޔެކޭ ނޫން. އެކަމަކު ކޮލިފައިވުމާ ވަރަށް ގާތުގަޔޭ ޔަގީނުން ވެސް އޮންނާނީ،" އެންރިކޭ ބުންޏެވެ.\n"އަހަރެމެން ކޮޅަށް އެ މީހުންނަށް (ޕީއެސްޖީ) ހަތަރު ލަނޑު ޖެހެންޏާ އަހަރެމެންނަށް ހަ ލަނޑު ޖެހޭނެ."\nބާސެލޯނާ ވަނީ ސްޕެނިޝް ލީގުގައި އެންމެ ފަހުން ކުޅުނު ދެ މެޗުން 11 ލަނޑު ޖަހައިފަ އެވެ. އަދި އެ ޓީމު ކޮޅަށް އެ ދެ މެޗުން ވަދެފައިވަނީ އެންމެ ލަނޑެކެވެ. ހޮނިހިރު ދުވަހުގެރޭ ސެލްޓާ ވީގޯ އަތުން 5-0 އިން މޮޅުވިއިރު ބާސެލޯނާ ވަނީ ވަރަށް މޮޅު ކުޅުމެއް ދައްކައިފަ އެވެ.\n"އަހަންނަށް އެނގޭ ފުރަތަމަ ލެގުގެ ނަތީޖާ އަނބުރާލުމަކީ ވަރަށް އުނދަގޫކަމެއް ކަން. އެކަމަކު ފުޓްބޯޅައިގައި ކޮންމެ ކަމެއް ވެސް ވެދާނެ،" ބާސެލޯނާގެ ފޯވާޑް ލުއިސް ސުއަރޭޒް ބުންޏެވެ.\n"މުހިއްމު ކަމަކީ މިކަން ވެދާނެކަން އަމިއްލަ ނަފުސަށް ގަބޫލުކުރުން. ޓީމެއް ކޮޅަށް ހަތަރު ލަނޑު ޖެހެންޏާ އެ ޓީމަކަށް ވާނީ ބާސެލޯނާ، އަހަރެމެން ކުޅޭ ގޮތާއި ގޭމް ކޮންޓްރޯލަށް ބަލާއިރު."\nމިރޭގެ މެޗަށް ނުކުންނައިރު ބާސެލޯނާ އަށް އަނިޔާގެ މާބޮޑު މައްސަލައެއް ނެތެވެ. ނުކުޅެވޭ ކުޅުންތެރިންގެ ތެރޭގައި ތިބީ ކުރިން ވެސް އެ ލިސްޓުގައި ތިބި ޖެރެމީ މެތިއު އާއި އެލެއިކްސް ވިޑާލް އެވެ. ޕީއެސްޖީން އަނިޔާގައި ތިބި އެޑްރިއެން ރެބިއޮޓާއި އެންހެލް ޑި މަރިއާ އަދި ތިއާގޯ މޮޓާ ވަނީ ފިޓްވެ ސްކޮޑާ ގުޅިގަ އެެވެ.\nބާސެލޯނާގެ ކޭމްޕް ނޯ ސްޓޭޑިއަމުގައި ކުޅޭ މި މެޗު ފަށާނީ މިރޭ ރާއްޖެ ގަޑިން 00:45 ގަ އެވެ.


Miee vakivumeh noon, mee furusatheh!\nމިއީ ވަކިވުމެއް ނޫން، މިއީ ފުރުސަތެއް!\nބަންގުލަދޭޝްގެ ޕްރިމިއާ ލީގްގެ ސައިފު ސްޕޯޓްސް ކުލަބާ ރާއްޖޭގެ މުހައްމަދު ނިޒާމް ހަވާލުވާ ވާހަކަ އިއުލާން ވެގެން ދިޔަ ހިސާބުން އެއީ ދިވެހި ކުޅިވަރުގައި މިވަގުތު އޮތް އެންމެ އުފާވެރި ޚަބަރެވެ. ނިޒާމް ރާއްޖެ ދޫކޮށް ބަނގުލަދޭޝްއަށް ދާތީ އެކަމުގެ މުނާސަބުގައި ކުޅުނު ނިޒާމްގެ ފެއާވެލު މެޗުން ވެސް އެކަން ފެނިގެން ދިޔަ އެވެ. ނިޒާމްގެ އާއިލާއިން އިންތިޒާމު ކުރި މެޗުގައި ނިޒާމް ކުޅުނު ދުވަސްވަރު އޭނާއާއެކު ކުޅުނު ކުޅުންތެރިންނާއި، ކޯޗުންނާއި ފުޓްބޯޅައިގެ އެކި ފަރާތްތަކުން ބައިވެރިވި އެވެ. މިހާރު ކުޅުން ހުއްޓާލާފައިވީ ނަމަވެސް އެފަރާތްކުން ދަނޑަށް އައީ ރާއްޖޭގެ ފުޓްބޯޅައަށް މި ލިބުނު އުފަލުގައި ބައިވެރިވުމުގެ ގޮތުންނެވެ.\nއެއިން ކޮންމެ މީހަ ވެސް ވަކިވެގެން ދިޔައީ ދިވެހި ފުޓްބޯޅައަށް ނިޒާމް ކޮށްދިން މަސައްކަތް އަގުވަޒަން ކުރަމުންނެވެ. ހާއްސަކޮށް މިދިޔަ ހަތަރު އަހަރު ޓީސީ ސްޕޯޓްސް ކުލަބުގައި ނިޒާމް ކުރި މަސައްކަތަށް އެންމެން ވެސް އޮއްސީ ތައުރީފެވެ.\nއެންމެ ހާއްސަ ވަކިވުމަކީ ނިޒާމްގެ ކުރީގެ ކޯޗް ހީނާ އަހްމަދު ސަލީމުގެ ވަކިވުމެވެ. އެއީ ވަރަށް ހާއްސަ ހިނދުކޮޅެކެވެ. އަތާއި އަތް ގުޅުވާލައި ބޮޑުހީނާ ނިޒާމާ ވަކިވެ ދަނޑުން ނުކުމެގެން ދިޔައީ އޭނާ އިސްވެ އުފެއްދި ކުރީގެ ޔޫތު ސްޕޯޓްސް ކުލަބުން ފުޓްބޯޅައިގެ ތެރެއަށް އޭނާ ނެރެދިން ދަރިވަރު ހޯދި ފުރުސަތަށް ހިތުގެ އަޑިން ޝުކުރުކޮށް ފަހްރުވެރި ވަމުންނެވެ. މިކަމުގައި ބޮޑުހީނާ ފާހަގަ ކުރީ ނިޒާމް ކުރި މަސައްކަތެވެ.\n"ނިޒާމްގެ މަސައްކަތުން އެހާ ހިސާބަށް ދިޔައީ، މިއީ ނިޒާމަށް އެކަނި ލިބުނު ފުރުސަތެއް ނޫން، މިއީ ދިވެހި ފުޓްބޯޅައަށް ހުޅުވިގެން ދިޔަ ފުރުސަތެއް،" ސްޕޯޓްސް ކޮމިޝަނާ ކަމުގައި ހުންނެވި ހީނާ ވިދާޅުވި އެވެ. "މި ރީޖަންގައި ވަރަށް މަދުން ކަންނޭގެ ދިވެހި ކޯޗަކު ފެންނާނީ، މިއީ ރާއްޖެއަށް ވަރަށް ބޮޑު އެކްސްޕޯޝާއެއް، ރާއްޖޭގައި ރަނގަޅު ކޯޗުން އުފެދޭ ކަމުގެ ހެއްކެއް، މި ފުރުސަތާއެކު ކުރިއަށް އޮތްތާންގައި މި ސަރަހައްދު [ދެކުނު އޭޝިއާއިން] ވެސް ބޭރުން ފުރުސަތު ލިބިއްޖެއްޔާ އަދި މާ ރަނގަޅު."\nމިއަދުގެ މެޗުގައި އެންމެ ހާއްސަ ޝަރަފުވެރިއަކީ ނިޒާމްގެ މަންމަ ހަދީޖާ ނިޝްރީން އެެވެ. މެޗަށް ފަހު މުނާސަބު ކޭކެއް ފަޅައި ފޮޓޯ ނަގަން އެތުރިގެން އެންމެ ތިބިއިރު ހަދީޖާގެ ނަޒަރު ހުއްޓިފައި ވަނީ އޭނާގެ ލޯބިވާ ދަރިފުޅުގެ ހަރާކްތަތަކަށެވެ. ނިޒާމާއި އަނެއް ދަރިފުޅު އަހްމަދު މަރުޒޫގް (އޮލިމްޕިކް ކޮމިޓީގެ ޖެނަރަލް ސެކެޓްރީ) އާއެކު ހަދީޖާ ނެގި ފޮޓޯގައި އޭނާގެ އެ ދެ ދަރިންގެ ގައިގައި ލޯބިން ބައްދާލައިގެން ހުއްޓެވެ. ދޮށީ ފިރިހެން ދަރިފުޅު ނިޒާމަށް ލިބުނު ފަހި ފުރުސަތާއެކު ހަދީޖާގެ ލޯބި އެ ދަރިންނަށްޓަކައި ވަނީ ބަންޑުންވެފަ އެވެ.\nނިޒާމް އާއި މަރުޒޫގްގެ މަންމަ، އެނާގެ ދެދަރިންނާއެކު ފޮޓޯއަކަށް ހުއްޓިގެން\nނިޒާމަށް މި ފުރުސަތު ލިބުމުން އުފަލުގައި އެންމެ ބޮޑަށް ބައިވެރިވި އެކަކީ ނިޒާމްގެ އަންހެނުން އައިޝަތު ނާޒިމާ އެވެ. މި ވަގުތަކީ އެ ދެމަފިރިންނަށް ވަރަށް ވަރަށް ހާއްސަ ވަގުތެކެވެ. ނާޒިމާ ބުނީ ބޭރުގެ ވާދަވެރި ލީގެއްގައި މަސައްކަތް ކުރުމަކީ ނިޒާމްގެ ވަރަށް ބޮޑު ހުވަފެނެއް ކަމަށެވެ.\n"ވަރަށް އުފާވޭ ނިޒާމް ވަރަށް ރަނގަޅަށް މަސައްކަތް ކޮށްގެން މިހާ އަވަހަށް މި ފުރުސަތު ލިބުނީތީވެ،" ކުރިން ނެޓްބޯޅަ އާއި ވޮލީވެސް ކުޅުނު ނާޒިމާ ބުންޏެވެ. "މިދިޔަ އަހަރު ހިތާހިތުން ބުނެލިން ނިޒާމް ދެން ނުކުންނާނީ ރާއްޖެއިން ބޭރުގެ ކޯޗަކަށޭ، ދެން އިރާދަ ކުރެއްވީތީ އެކަން ހާސިލުވީތީވެ ވަރަށް އުފާ ކުރަން ނިޒާމްއާ މެދު."\nނިޒާމްއަށް ލިބުނު ފުރުސަތު ދިވެހިން ދެކެނީ ރާއްޖޭގެ ފުޓްބޯޅައަށް ލިބުނު ފުރުސަތެއްގެ ގޮތުގަ އެވެ. ހާއްސަކޮށް ދިވެހި ފުޓްބޯޅަ އާއިލާ ނިޒާމްގެ ފަހަތުގައި އޮތްކަން މިއަދުގެ މެޗުން ސާބިތު ކޮށްދިނެވެ. މެޗަށް ފަހު އޮތް އުފާފާޅު ކުރުމުގައި ވެސް ނިޒާމްގެ ފަހަތުގައި ނަގާކިޔަން ތިބީ ދިވެހި ފުޓްބޯޅައިގެ އެންމެ އެކްޓިވް މޫނުތަކެވެ. ނިޒާމްގެ ވަދާއީ މެޗަށް ފަހުން ދިން މެސެޖުގައި ވެސް އޭނާ ބުނީ ދިވެހިންނާ ވަކި ނުވާނެ ކަމަށެވެ. ކޮންމެ ގައުމެއްގައި އޭނާ ހުރި ނަމަވެސް ދިވެހި ފުޓްބޯޅައަށް އޭނާގެ ހިދުމަތް ލިބޭނެ ކަމުގެ އުފާވެރި މެސެޖެވެ. އެގޮތުން އޭނާ ދިން އުފާވެރި މެސެޖަކީ ދިވެހި ކުޅުންތެރިންނަށް ބަންގުލަދޭޝްގެ ލީގުން ފުރުސަތު ހޯދައިދޭން މަސައްކަތް ކުރާނެ ވާހަކަ އެވެ. އޭނާއަށް ލިބުނު ފުރުސަތަށްވުރެ ބޮޑަށް އޭނާ ދެކެނީ ދިވެހި ކޯޗުންނަށް ލިބުނު ފުރުސަތެއްގެ ގޮތުގަ އެވެ.\n"އެންމެ އުފާ ކުރަނީ ދިވެހި ފުޓްބޯޅައަށް ދިވެހި ކުޅުންތެރިންނަށް އަދި ހާއްސަކޮށް ދިވެހި ކޯޗުންނަށް ހުޅިވިގެން ދިޔަ ދޮރަކަށް މި ފުރުސަތު ވީތީ،" ވަދާއީ މެޗަށް ފަހު މީޑިއާ އާ ވާހަކަ ދައްކަމުން ނިޒާމް ބުންޏެވެ. "އެކޮޅުގައި [ބަންގުލަދޭޝް ގައި] އެކުރާ މަސައްކަތަކީ ދިވެހި ކޯޗުންނަށް ބޭރު ލީގްތަކުން ލިބިގެންދާނެ ބޮޑު އިތުބާރެއް ކަމަށް ދެކެނީ."\nމިދިޔަ އަހަރު ދިވެހި ޕްރިމިއާ ލީގް ޓީސީ އާއެކު ނިޒާމްގެ ކޯޗު ކަމުގެ ދަށުން އެ ޓީމުން ހޯދިިއިރު ކުޅުންތެރިންނަށް ދޭން ޖެހޭ ޕެންޑިން މުސާރަތައް ހުއްޓެވެ. އެހެންނަމަވެސް އެ ހާލަތުގެ ތެރެއިންވެސް ވިނިން ފޯމިއުލާ ނިޒާމް ނެރުނެވެ. ސައިފް ސްޕޯޓްސް ކުލަބުގެ ހުށަހެޅުން ގަބޫލު ކުރުމުގެ ކުރިން ނިޒާމް އެންމެ ފުރަތަމަ ބެލީ ކާމިޔާބު ހޯދަން އެ ކުލަބުގެ މެނޭޖުމެންޓުން އެދިއެދި ތިބި މިންވަރަށެވެ. އެއަށްފަހު ކުލަބުގެ މާލީ ހާލަތަށެވެ. އެއީ ދެމެހެއްޓެނިވި ގޮތުގައި ކާމިޔާބު ދަމަހައްޓަން ބޭނުންނަމަ އެންމެ މުހިންމު ދެކަންތައްކަމަށް ވާތީ އެވެ.\nސައިފް ސްޕޯޓްސް ކުލަބުގެ ކޯޗަކަށް އަންނަ ސީޒަންގައި ގެންނަން ޝޯޓްލިސްޓް ކުރި ތިން ކޯޗުންގެ ތެރޭގައި ނިޒާމް އާ އެކު ދެން ހިމެނެނީ ޔޫރަޕްގެ ދެ ކޯޗުންނެވެ. ސައިފުން ފައިނަލު ކެނޑިޑޭޓެއްގެ ގޮތުގައި ނިޒާމްގެ ނަން ނޮމިނޭޓް ކުރީ ބަންގުލަދޭޝްގައި ކުޅުނު މުބާރާތްތަކުގައި އޭނާ ހޯދި ކާމިޔާބުގެ މައްޗަށް ބިނާ ކޮށެވެ. ބަންގުލަދޭޝްގައި ނިޒާމް ވަނީ ތިން މުބާރާތެއްގައި ކޯޗުކަން ކޮށްފަ އެވެ. އެއީ މިދިޔަ މަހު އެ ގައުމުގައި ބޭއްވި ޔޫއެފާ އެސިސްޓް 15 އަހަރުން ދަށުގެ މުބާރާތުގައި ރާއްޖޭގެ 16 އަހަރުން ދަށުގެ ޓީމުގަ އެވެ. އޭގެ އިތުރުން ޓީސީ އާއެކު ޝައިހް ކަމާލް އިންޓަނޭޝަނަލް ކުލަބު މުބާރާތާއި އޭއެފްސީ ކަޕް ކޮލިފިކޭޝަންގަ އެވެ. އޭގެ ތެރެއިން ކުލަބުގެ ކޯޗެއްގެ ގޮތުގައި ބަންގުލަދޭޝްގައި ނިޒާމް އެއްވެސް މެޗަކުން ބަލިވެފައެއް ނުވެ އެވެ.\nޝައިހް ކަމާލް އިންޓަނޭޝަލް ކަޕްގައި ނިޒާމްގެ ޓީސީން ވަނީ، އޭރު ބަންގުލަދޭޝްގެ ޕްރިމިއާ ލީގް ޗެމްޕިއަން ޑާކާ އަބަހާނީ ބަލިކޮށްފަ އެވެ. ފައިނަލުގައި ދެކުނު ކޮރެއާގެ ހަތަރު ވަނަ ޑިވިޝަންގެ ކުލަބު ޕޮޗެއޮން އެފްސީ ބަލި ކުރީ ޓީސީގެ ޓީމުގައި އެއްވެސް ސުޕަސުޓާރެއް ނެތި އެވެ. އޭއެފްސީ ކަޕް ކޮލިފިކޭޝަންގައި ޓީސީއާއެކު ސައިފް ސްޕޯޓްސް ކުލަބު ދެ ލެގުންވެސް ބަލި ކުރި އެވެ.\n"ތި ފާހަގަ ކުރި ކަންތައް އެކޮޅުން ފާހަގަ ކުރީ ބަންގުލަދޭޝް ފަސްގަނޑުގައި ކުޅުނު ހުރިހާ މެޗަކުން މޮޅުވެފަ އަދި އެ ގައުމުގެ ވަރުގަދަ ހުރިހާ ކުލަބެއްގެ މައްޗަށް ކުރި ހޯދިފައި ހުރީމަ އެއީ ވަރަށް ބޮޑަށް އެމީހުން ފާހަގަ ކުރިކަންތައް." ނިޒާމް ބުންޏެވެ.\nބަންގުލަދޭޝް ލީގަކީ މި ސަރަހައްދުގެ އެންމެ ވާދަވެރި އެއް ލީގެވެ. ކުރިން އިންޑިއާގެ އައި ލީގާއި ރާއްޖޭގެ ނިއު ރޭޑިއަންޓްގައިވެސް މަސައްކަތް ކުރި ބަންގުލަދޭޝްގެ ލީގްގެ އެންމެ ފަހުންގެ ޗެމްޕިއަން ބޮށުންދަރާ ކިންގްސްގެ ކޯޗް އޮސްކާ ބުރުޒޯން ބަރޭރަސް ބުނެފައި ވަނީ ދެކުނު އޭޝިއާ ސަރަހައްދުން މިހާރު އެންމެ ވާދަވެރި ލީގަކީ ބަންގުލަދޭޝް ލީގް ކަމަށެވެ، ނިޒާމް ބުނީ ފުރުސަތު ގަބޫލު ކުރުމުގައި ލީގްގެ ވާދަވެރިކަމަށް އޭނާ ބެލި ކަމަށެވެ.\nސައިފް ސްޕޯޓްސް ކުލަބާއެކު އެއް އަހަރު ދުވެހުގެ އެއްބަސްވުމުގައި ނިޒާމް ސޮއި ކުރާނެ އެވެ. ނިޒާމް ބުނީ އެއީ އޭނާގެ އަންހެންނުން ނާޒިމާގެ ވަރަށް ބޮޑު ގުރުބާނީއެއް ކަމަށެވެ. މި ފުރުސަތާއެކު ދެން އޮތީ ނިޒާމްގެ އެންމެ ބޮޑު ޗެލެންޖެވެ.\n"ދިގު ލީގަކަށް މިދަނީ، ކުރިން ބަންގުލަދޭޝް ފަސްގަނޑުގައި ހޯދި ކާމިޔާބުތަކާ ތަފާތުވެސް ވާނެ،" އޭއެފްސީ އޭ ލައިސެންސް ކޯސް ބަންގުލަދޭޝްގައި މިއަހަރު ފުރިހަމަ ކުރި ނިޒާމް ބުންޏެވެ. "އެ ގައުމުގައި ކުރިން ހޯދި ކާމިޔާބުތަކަށް ވުރެ މި ޗެލެންޖުވެސް ބޮޑު ވާނެ، އެހެންނަމަވެސް އިރާދަ ކުރެއްވިޔާ ރަނގަޅު ކާމިޔާބެއް ހޯދޭނެ."


Medical campgai 418 meehunah balai faruvaa dheefi\nމެޑިކަލް ކޭމްޕުގައި 418 މީހުން ބަލައި ފަރުވާދީފި\nސްރީލަންކަން އެއާލައިނާއި، ހިތަދޫ ރީޖަނަލް ހޮސްޕީޓަލް (އެޗުއާރުއެޗު) ގުޅިގެން ބޭއްވި ތިންދުވަހުގެ މެޑިކަލް ކޭމްޕް މިއަދު ނިންމައިލައިފިއެވެ.\nތިންދުވަހަށް ކުރިއަށް ގެންދިޔަ މި ކޭމްޕުގައި ބަލިމީހުން ބަލައި ފަރުވާދީފައިވަނީ ސްރީލަންކާގެ ނަވަލޯކާ ހޮސްޕިޓަލުގެ ސްޕެޝަލިސްޓް ޑޮކްޓަރުންނެވެ. ކޭމްޕުގައިވަނީ ޖުލް 418 މީހުން ބަލައިފައެވެ. އެއީ ނާރުގެ ބަލިތަކުގެ 150 މީހުންނާއި، ކުޑަކަމުދާ ނިޒާމުގެ މައްސަލަތަކާ ގުޅިގެން 95 މީހުންނާއި، ކަރުންމަތީގެ ބަލިތަކުގެ 110 މީހުންނާއި، އަންހެނުންގެ ޚާއްސަ ބަލިތަކުގެ 63 މީހުން ކަމަށް އެޗުއާރުއެޗުން މައުލޫމާތު ދެއްވިއެވެ.\nނަވަލޯކާ ހޮސްޕިޓަލުގެ4ސްޕެޝަލިސްޓް ޑޮކްޓަރުންވަނީ މިކޭމްޕުގައި ބަލިމީހުން ބަލައި ފަރުވާދީފައެވެ. އެއީ ކަރުން މަތީގެ ބަލިތަކަށް ޚާއްސަ ޑޮކްޓަރަކާއި، ކުޑަ ކަމުދާ ނިޒާމުގެ ބަލިތަކަށް ޚާއްސަ ޑޮކްޓަރަކާއި، ނާރުގެ ބަލިތަކަށް ޚާއްސަ ޑޮކްޓަރަކާއި، އަންހެނުންގެ ބަލިތަކަށް ޚާއްސަ ޑޮކްޓަރެކެވެ.\nހިތަދޫ ރީޖަނަލް ހޮސްޕިޓަލް ހިންގެވުމާ ހަވާލު ހުންނެވި ސީނިއާ ކޮމިއުނިޓީ ހެލްތު އޮފިސަރ މުހައްމަދު ނަޖީބް ވިދާޅުވީ މި ކޭމްޕަށްވަނީ ވަރަށްބޮޑު ތަރުހީބެއް ލިބިފައި ކަމަށެވެ.\nސްރީލަންކަން އެއާލައިންސްގެ އައްޑޫ އޭރިއާ މެނޭޖަރު ސުމަން އުދަޔަކުމާރު މި ކޭމްޕުގެ ސަބަބުން އައްޑޫގެ ރައްޔިތުންނަށް ބޮޑެތި ފަސޭހައެއް ލިބިގެންދިޔަ ކަމަށް އުންމީދު ކުރައްވާ ކަމަށެވެ. ކުރިއަށް ތަނުގައިވެސް މިފަދަ ކޭމްޕެއް އިންތިޒާމް ކުރުމުގެ ޝައުގުވެރިކަން އެބަހުރި ކަމަށް އޭނާ ވިދާޅުވިއެވެ.


Bidheysee fee negun huttaalumah fahu Sultan Park alun hulhuvaifi\nމޭޔަރު ޝިފާ ސަލްޓަން ޕާކުގައި--\nބިދޭސީން އަތުން ފީ ނެގުން ހުއްޓާލުމަށް ފަހު ސަލްޓަން ޕާކު އަލުން ހުޅުވައިފި\n21 ނޮވެންބަރ 2020 - 13:25:07\nކޮވިޑް-19 އާ ގުޅިގެން މިދިޔަ މާޗް މަހު ބަންދު ކުރި ސަލްޓަން ޕާކު، ނިއު ނޯމަލްގެ ރައްކާތެރިކަމުގެ ފިޔަވަޅުތަކާއެކު ބިދޭސީންގެ އަތުން ނަގަމުން އައި އެންޓްރެންސް ފީ ނެގުން ހުއްޓާލުމަށް ފަހު މިއަދު އަލުން ހުޅުވައިފި އެވެ.\nސަލްޓަން ޕާކު ހުޅުވާފައި ހުންނާނީ ކޮންމެ ދުވަހެއްގެ ފަތިހު 4:30 އިން ފެށިގެން ހެނދުނު 9:30 އާ ހަމައަށް އަދި ހަވީރު 4:30 އިން ފެށިގެން ރޭގަނޑު 9:30 ގެ ނިޔަލަށެވެ.\nއަލުން ޕާކު ހުޅުވިއިރު، ބިދޭސީންގެ އަތުން ނަގަމުން އައި އެންޓްރީ ފީ ނެގުން ވަނީ ހުއްޓާލާފަ އެވެ. ޕާކުގައި އުޅޭއިރު މާސްކް އެޅުމަށާއި ގައިދުރުކަމަށް ސަމާލުކަން ދިނުމަށް މޭޔަރު ޝިފާ މުހައްމަދު އިއްޔެ ވަނީ އެދިވަޑައިގެންފައިވެ އެވެ.\nޕާކު ތެރެ ސާފުކުރުމާއި ކޮވިޑް-19 ގެ މި ހާލަތުގައި ޕާކު ތެރެއަށް ވަންނަ ފަރާތްތައް ސަމާލުކަން ދޭން ޖެހޭ ކަންތައްތައް ދައްކުވާދޭ ސައިން ބޯޑުތައް މިހާރު ވަނީ ބަހައްޓާފަ އެވެ.\nސަލްޓަން ޕާކަށް ބޮޑެތި ބަދަލުތަކެއް ގެނެސް، ކުރީގެ ރައީސް އަބްދުﷲ ޔާމީނުގެ ސަރުކާރުގައި ރަސްރަނި ބަގީޗާގެ ނަމުގައި އެތަން ހުޅުވުއިރު، ބިދޭސީންނަށް ޕާކަށް ވަދެވެނީ 75 ރުފިޔާ ގެ ފީއެއް ދައްކައިގެންނެވެ.\nއެކަމާ ގުޅިގެން ތަފާތު ކުރާ ކަމުގެ ތުހުމަތު ބޮޑުވި އެވެ. މި ސަރުކާރު އައިސް ޕާކުގެ ނަން އަލުން ވަނީ ސަލްޓަން ޕާކަށް ބަދަލުކޮށްފަ އެވެ.\nކޮވިޑް-19 އިން ރައްކާތެރިވުމަށް އާއްމުކޮަށް އެއްވެ އު ޅޭތަންތަން ބަންދުކުރުމަށް ސަރުކާރުން ނިންމުމާއި ގުޅިގެން މާލޭ ސީޓީގެ ޕާކުތަކާއި މައިޒާންތައް ވެސް ވަނީ ބަންދުކޮށްފަ އެވެ.\nއެހެންނަމަވެސް މިހާރު ރާއްޖެއިން ކޮންމެ ދުވަހަކު ފެންނަ ކޮވިޑް ކޭސްތައް މަދުވަމުން ދިއުމާއި ގުޅިގެން އެޗްޕީއޭއިން އޭރު އަޅާފައިވާ ގިނަ ފިޔަޅުތަކަކަށް ވަނީ ލުއިި ދީފައެވެ.\nގައިޑްލައިންތަކާ އެއްގޮތަށް، ޕާކުތަކާއި މައިޒާންތަކާއި ދާރުލް އާސާރުތަކާ އާންމުން އެއްވެ އުޅޭ ތަންތަން ހުޅުވައިލުމަށް ނިންމި ނަމަވެސް އުސޫލްގައި ވާ ގޮތުން ބަލީގެ އެއްވެސް އަލާމާތެއް ހުރި ނަމަ ބޭރަށް ނުދިޔުމާއި ފްލޫ ކްލިނިކަށް ދާން މެނުވީ ބޭރަށް ނުނިކުތުމަށް އިލްތިމާސް ކޮށްފައި ވެއެވެ.\nބޭރުގައި އުޅޭއިރު ވެސް މާސްކް އަޅާ އެހެން މީހުންނާއި ދެމެދު ތިން ފޫޓުގެ ދުރުމިން ބެހެއްޓުމަށް ސަމާލުކަން ދިނުމުގެ އިތުރުން ބޭރަށް ނުކުންނައިރު ހޭންޑް ސެނިޓައިޒާ ގެންދިއުމަށް ވެސް އިލްތިމާސްކޮށްފައިވެ އެވެ.\nމިއަދު އަލުން ސަލްޓަން ޕާކް ހުޅުވިއިރު، މިމަހު ވަނީ މާލޭގައި މިހާތަނަށް ހެދި އެންމެ ފުރިހަމަ ލޮނުޒިޔާރަތް ޕާކު ވެސް ހުޅުވާފަ އެވެ.\nސަލްޓަން ޕާކްމާލެމާލޭ ސިޓީމާލޭ ސިޓީ ކައުންސިލްކޮވިޑް-19\nމާލޭ މަގުތަކުގައި ހުރި ގަސްތައް، މަލުން ފުރި ބާރާވެފައި\nއޯކިޑް މަގާއި ފަރީދީ މަގު އޮޅެނީ ކޮން ބަޔަކަށްތަ؟


Mulhi Hashigandu Dhon Kohlumah Haasa Lotion Eh - Vaguthu\nކޮވިޑް ކޮންޓްރޯލް ކުރުން އަދިވެސް ބުރަ! - 49 މިނެޓް ކުރިން\nހަންގަނޑުގެ ދުޅަހެޔޮކަމާއި އެއްވަރަށް ހަންގަޑުގެ ކުލަ އަލިވެ ހަށިގަނޑު ދޮންވުމަކީ ބައެއް އަންހެނުން ނުހަނު އެދޭ ކަމެކެވެ. ބައެއް މީހުންގެ ނަޒަރުގައި އެކަމަކީ ރީތިކަމާއި ޒީނަތްތެރިކަމާއި ވެސް ގުޅިފައިވާ ކަމެކެވެ. އެހެންކަމުން ދޮންވާން ބޭނުންވާ އަންހެނުން، އެކަން ހާސިލް ކުރުމަށް ގިނަ މަސައްކަތްތަކެއް ކުރެއެވެ.\nއެކި ފާޑުފާޑުގެ އުފެއްދުންތައް ގިނަ މިފަދަ ޒަމާނެއްގައި، ދޮންވުމަށް އުފައްދާފައިވާ ތަފާތުއެކި އުފެއްދުންތައް ބޭނުންކޮށްގެން ހަށިގަނޑުގެ ކުލަ އަލިކުރުމަށް ގިނަ ފަހަރަށް ކުރެވޭ މަސައްކަތްތައް ބޭކާރުވެގެންދާއިރު، އެކަން ވެފައި އޮންނަނީ ގެއްލުންދެނިވި ނާކާމިޔާބު މަސައްކަތަކަށެވެ. އެހެންކަމުން، އެންމެ ބުއްދިވެރި ގޮތަކީ، އެފަދަ އުފެއްދުންތަކުގެ ބަދަލުގައި ގުދުރަތީ ބާވަތްތަކާއި ވަސީލަތްތައް ބޭނުންކޮށްގެން އުފައްދާފައި ހުންނަ އުފެއްދުންތައް ބޭނުންކުރުމެވެ.\nރާއްޖޭގައި މިހާރު ގިނަ ބައެއްގެ މެދުގައި މަޤުބޫލު "ޖެނެޓް" ބްރޭންޑުގެ "ފެއަރނެސް ބޮޑީ ލޯޝަން" އަކީ ހަށިގަނޑުގެ ދޮންކަން އިތުރުކޮށް އަވަހަށް ދޮންވާން އެދޭ އަންހެނުންނަށް ޚާއްސަކޮށްގެން އުފައްދާފައިވާ މޮޅު އުފެއްދުމެކެވެ. ހަމައެކަނި ފަތްޕިލާވެލި ބޭނުންކޮށްގެން އުފައްދާފައިވާ މި ލޯޝަނަކީ، ޢާންމުކޮށް ހުރިހައި ވައްތަރެއްގެ ހަންގަނޑަކާއިވެސް ގުޅޭގޮތަށް އުފައްދާފައިވާ ކެމިކަލް އާއި ގެއްލުންދެނިވި އެއްވެސް މާއްދާއެއް ނުހިމަނޭގޮތަށް އުފައްދާފައިވާ 100 އިންސައްތަ ގުދުރަތީ އުފެއްދުމެކެވެ.\nއަންހެނުންގެ ހަންގަނޑަށް އެންމެ އެކަށީގެންވާ ގޮތަށް އުފައްދާފައިވާ، މި "ފެއަރނެސް ބޮޑީ ލޯޝަން" އަކީ މަދު ދުވަސްކޮޅެއްގެ ތެރޭގައި ހަންގަނޑުގެ ތާޒާކަން އިތުރުކޮށްދީ ދުޅަހެޔޮކޮށްދިނުމާއި އެކު ކުލަ އަލުކޮށްދޭ ފައިދާހުރި އުފެއްދުމެކެވެ. އެގޮތުން ހަށިގަނޑުގެ ހަންގަނޑު އޮމާންކޮށްދީ ހަންގަނޑު މަޑުކޮށްދީ ކުރަކިކަން އަވަހަށް ފިލުވާލުމަށް މި ލޯޝަން ވަރަށް ބޮޑު އެހީއަކަށް ވެގެންދެއެވެ. މީގެ އިތުރުން މި ލޯޝަނުގައި އެކުލެވޭ ވިޓަމިން އޭ، ބީ، ސީ އަދި ވިޓަމިން އީގެ ސަބަބުން ހަންގަނޑަށް ގިނަގުނަ ފައިދާތައް ލިއްބައިދެއެވެ.\nފިނިފެންމަލުގެ ތާޒާ ފިޔަތައް ހިމަނައިގެން، މީރު ވަހެއް އެކުލެވޭ ގޮތަށް އުފައްދާފައިވާ "ޖެނެޓް - ފެއަރނެސް ބޮޑީ ލޯޝަން"ގެ އެންމެ ޚާއްސަ އެއް ކަމަކީ، އޭގައި އެކުލެވޭ ގުދުރަތީ ބައިތަކުގެ ސަބަބުން ހަންގަނޑުގައި ހުންނަ ކަޅު ތަންތަންކޮޅު ދާދި އަވަހަށް ފިލައިދިއުމެވެ. އަދި އެއަށްފަހު ހަންގަނޑުގެ ކުލަ އަލިވުމަށް ހުރަސްއެޅޭ އެފަދަ ބައިތައް ނައްތާލައި ހަންގަނޑާއި ހަށިގަނޑުގެ އުޖާލާކަން ގެނުވައިދިނުމުގައި މި ލޯޝަން މުޙިންމު ދައުރެއް އަދާކުރެއެވެ.\nމި ލޯޝަން ކޮންމެ ދުވަހެއްގައި ދެ ފަހަރު ބޭނުންކުރުމަކީ އެންމެ ރަނގަޅު ގޮތެވެ. އެގޮތުން އާދަކޮށް މި ލޯޝަން ބޭނުންކުރަން ފެށުމުން، ހީވެސް ނުކުރާހައި އަވަހަށް އޭގެ ރަގަޅު ނަތީޖާ ފެނި ހަންގަނޑުގެ ކުލަ އަލިވެ ދޮންވުމަށް މަގުފަހިވާ ކަމަށް، ތަޖުރިބާގެ އަލީގައި ގިނަ ބަޔަކު ބުނެއެވެ.\nގިނަ ބައެއްގެ މެދުގައި މަޤުބޫލު އަދި އެތައް ބައެއްގެ އިތުބާރު ހޯދާފައިވާ ޖެނެޓް ބްރޭންޑުގެ "ފެއަރނެސް ބޮޑީ ލޯޝަން"، ފޭސްބުކް ޕޭޖް "ލިބޭ" އިން ލިބެން ހުރިއިރު، އެފަރާތުން މި ލޯޝަން ފުޅި (100 އެމްއެލް) ވިއްކާ އަގަކީ 100 ރުފިޔާއެވެ. މި ޕްރޮޑަކްޓް ބައްލަވައިގަތުމާއި އިތުރު މަޢުލޫމާތު ސާފުކުރެއްވުމަށް، 7660630 ނަމްބަރު ފޯނަށް ގުޅުމަށް އެފަރާތުން އެދެއެވެ.\nއޮގަސްޓް 2, 2019 19:21\nމަށަށް މާ ރީތި މަގޭ ބްރައުން ސްކިން ދޮންވީމަށް ވުރެ.


މިރޭ ވެސް މަޖިލީހުގެ ޖަލްސާއެއް ބާއްވަނީ – Dhen.mv\nMay 27, 2020 - 3:32 pm\nގާނޫނުއަސާސީއަށް އިސްލާހު ގެނައުމުގެ ބިލުގެ މަސައްކަތް ކުރިއަށް ގެންދަން މިރޭ ވެސް ރައްޔިތުންގެ މަޖިލީހުގެ ޖަލްސާއެއް ބާއްވަން ނިންމައިފިއެވެ.\nމަޖިލީހުގެ މިއަދުގެ ޖަލްސާގައި ވާހަކަދައްކަވަމުން، މަޖިލީހުގެ ރައީސް މުހައްމަދު ނަޝީދު ވިދާޅުވީ މިރޭ 21:00 ގައި މަޖިލީހުގެ ޖަލްސާ ފައްޓަވާނެ ކަމަށާއި، މިރޭ ވެސް ކުރިއަށް ގެންދާނީ ގާނޫނު އަސާސީއަށް އިސްލާހު ގެނައުމުގެ ބިލުގެ މަސައްކަތް ކަމަށެވެ.\nމި ބަލިމަޑުކަމުގެ ހާލަތުގައި ގާނޫނު އަސާސީ އިސްލާހު ކުރަން ބައެއް މެންބަރުން ވަރަށް ދެކޮޅެވެ.އެހެންވެ ބިލުގެ މަސައްކަތް ދަނީ ދިގުދެމިގެނެވެ.\nކޮވިޑް19 އާ ގުޅިގެން ކައުންސިލްތަކުގެ އިންތިހާބު ފަސްކުރަން ޖެހުމާ ގުޅިގެން، ކައުންސިލަރުންގެ ދައުރު ދިގު ކުރުމަށް ސަރުކާރުގެ ފަރާތުން ގާނޫނުއަސާސީއަށް ހުށަހަޅާފައިވާ އިސްލާހާ މެދު ބުރާސްފަތި ދުވަހު ގޮތެއް ނިންމޭނެ ކަމަށް ނަޝީދު ވަނީ މީގެކުރިން ވިދާޅުވެފައެވެ.\nނަޝީދު ވިދާޅުވީ އަމާޒަކީ މުޅި މަޖިލީހުގެ ކޮމިޓީއަށް ބިލު ގެންދިއުން ކަމަށެވެ. އަދި މުޅި މަޖިލީހުގެ ކޮމިޓީގައި ބިލާމެދު ގޮތެއް ނިންމައި، ބުރާސްފަތި ދުވަހުގެ ޖަލްސާގައި ބިލުގެ މަސައްކަތް ނިންމާ ހައްލު ހޯދިގެން ދާނެ ކަމަށެވެ.\nބަންޑާރަ ނައިބާއި ކައުންސިލަ ޖެނެރަލްގެ ލަފައަށް ވެސް ބައެއް މެންބަރުންނަށް އެއްބަސްނުވެވޭތީ އެ ކަމުގައި ސުޕްރީމް ކޯޓުގެ ލަފައެއް ހޯދުމަށް ވެސް މަޖިލީހުގެ ތަޅުމަށް ހުށަހަޅައިފި އެވެ. ސުޕްރީމް ކޯޓުގެ ލަފާ ހޯދުމުގެ ގަރާރެއް ހުށަހެޅުއްވީ ހަނިމާދޫ ދާއިރާގެ މެންބަރު އަބްދުލް ޣަފޫރު މޫސާ އެވެ.